**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**ΕΙΔΙΚΗ ΜΟΝΙΜΗ ΕΠΙΤΡΟΠΗ ΠΡΟΣΤΑΣΙΑΣ ΠΕΡΙΒΑΛΛΟΝΤΟΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 6 Οκτωβρίου 2020, ημέρα Τρίτη και ώρα 14.20΄, στην **Αίθουσα Γερουσίας του Μεγάρου της Βουλής,** συνήλθαν σε συνεδρίαση από κοινού η Διαρκής Επιτροπή Παραγωγής και Εμπορίου με την Ειδική Μόνιμη Επιτροπή Προστασίας Περιβάλλοντος, υπό την προεδρία του Προέδρου της Διαρκούς Επιτροπής Παραγωγής και Εμπορίου, κ. Γεώργιου Βλάχου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Περιβάλλοντος και Ενέργειας «Ενσωμάτωση της Οδηγίας 2019/904/ΕΕ σχετικά με τη μείωση των επιπτώσεων ορισμένων πλαστικών προϊόντων στο περιβάλλον».

Στη συνεδρίαση παρέστησαν ο Υπουργός Περιβάλλοντος και Ενέργειας, κ. Κωνσταντίνος Χατζηδάκης, o Υφυπουργός Περιβάλλοντος και Ενέργειας, κ. Νικόλαος Ταγαράς, καθώς και αρμόδιοι υπηρεσιακοί παράγοντες.

Ο Προεδρεύων των Επιτροπών, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών των Επιτροπών.

Από τη Διαρκή Επιτροπή Παραγωγής και Εμπορίου, παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Γκίκας Στέφανος, Καιρίδης Δημήτριος, Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Οικονόμου Ιωάννης, Παπαδόπουλος Μιχαήλ, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Πέρκα Θεοπίστη (Πέτη), Σαντορινιός Νεκτάριος, Σαρακιώτης Ιωάννης, Τελιγιορίδου Ολυμπία, Σκουρλέτης Παναγιώτης, Φάμελλος Σωκράτης, Αρβανιτίδης Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Συντυχάκης Εμμανουήλ, Μανωλάκου Διαμάντω, Κατσώτης Χρήστος, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Λογιάδης Γεώργιος.

Από την Ειδική Μόνιμη Επιτροπή Προστασίας Περιβάλλοντος, παρόντες ήταν οι Βουλευτές κ.κ. Ακτύπης Διονύσιος, Αμυράς Γεώργιος, Αυγερινοπούλου Διονυσία – Θεοδώρα, Καλογιάννης Σταύρος, Κοτρωνιάς Γεώργιος, Κωτσός Γεώργιος, Λιούτας Αθανάσιος, Μελάς Ιωάννης, Παπαδημητρίου Χαράλαμπος, Πνευματικός Σπυρίδων, Ρουσόπουλος Θεόδωρος, Τζηκαλάγιας Ζήσης, Χατζηδάκης Διονύσιος, Χιονίδης Σάββας, Χρυσομάλλης Μιλτιάδης, Βέττα Καλλιόπη, Ζεϊμπέκ Χουσεΐν, Καφαντάρη Χαρούλα (Χαρά), Κόκκαλης Βασίλειος, Μεϊκόπουλος Αλέξανδρος, Χαρίτου Δημήτριος (Τάκης), Κωνσταντόπουλος Δημήτριος, Κομνηνάκα Μαρία, Κανέλλη Λιάνα και Μπούμπας Κωνσταντίνος.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Καλό μεσημέρι, κυρίες και κύριοι συνάδελφοι. Αρχίζει η κοινή συνεδρίαση της Διαρκούς Επιτροπής Παραγωγής και Εμπορίου με την Ειδική Μόνιμη Επιτροπή Προστασίας Περιβάλλοντος, όπου θα εξετάσουμε το σχέδιο νόμου του Υπουργείου Περιβάλλοντος και Ενέργειας με τίτλο «Ενσωμάτωση της Οδηγίας 2019/904/ΕΕ σχετικά με τη μείωση των επιπτώσεων ορισμένων πλαστικών προϊόντων στο περιβάλλον».

Είχαμε και πιθανόν να έχουμε κάποια προβλήματα με τα ηχητικά. Εάν στην πορεία, επειδή πολλοί συνάδελφοι θα παρακολουθήσουν τη συνεδρίαση μέσω τηλεδιάσκεψης, εξακολουθεί να υπάρχει πρόβλημα στο να μιλήσουν, θα κρατηθούν οι ομιλητές αυτοί και θα μιλήσουν στην αυριανή συνεδρίαση που πιστεύω ότι το θέμα θα έχει λυθεί, γιατί προέκυψε τώρα. Πιθανόν, όμως, όταν έρθει ώρα να μιλήσουν να μην υπάρχει πρόβλημα. Θα δούμε τι θα μας πουν οι τεχνικοί.

Μετά από αυτή την, τεχνικής φύσεως, διευκρίνιση, κυρίες και κύριοι συνάδελφοι, να οργανώσουμε τη συζήτηση του νομοσχεδίου. Να πω ότι σήμερα θα έχουμε τη συζήτηση, επί της αρχής, ενώ αύριο θα έχουμε δύο συνεδριάσεις.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.):** Κύριε Πρόεδρε, την αυριανή ημέρα δεν γίνεται.

**ΗΛΙΑΣ-ΚΡΙΤΩΝ ΑΡΣΕΝΗΣ (Ειδικός Αγορητής του ΜέΡΑ25):** Είναι η δίκη της Χρυσής Αυγής, κύριε Πρόεδρε.

**ΠΟΛΛΟΙ ΒΟΥΛΕΥΤΕΣ (Ομιλία εκτός μικροφώνου):** Δεν γίνεται αύριο.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.):** Όλοι στους δρόμους ενάντια στους Ναζί. Δεν γίνεται.

**ΗΛΙΑΣ-ΚΡΙΤΩΝ ΑΡΣΕΝΗΣ (Ειδικός Αγορητής του ΜέΡΑ25):** Ναι, πραγματικά.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Καταρχήν, μιλάτε όλοι μαζί και με ύφος. Σε ποιον απευθύνεται αυτό το ύφος; Δεν κατάλαβα, κύριε Σκουρλέτη; Γιατί εξανίσταστε; Δεν με αφήσατε, καταρχήν, να ολοκληρώσω και αρχίζετε και κάνετε μία επίθεση. Δεν κατάλαβα, γιατί γίνεται αυτό.

**ΠΑΝΟΣ ΣΚΟΥΡΛΕΤΗΣ:** Θα βάλουμε αύριο δύο συνεδριάσεις;

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Βεβαίως. Τι είναι αύριο;

**ΠΑΝΟΣ ΣΚΟΥΡΛΕΤΗΣ:** Είναι η δίκη της Χρυσής Αυγής.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Και τι με αυτό;

**ΠΑΝΟΣ ΣΚΟΥΡΛΕΤΗΣ:** Η Δημοκρατία έχει ανάγκη από ορισμένα πράγματα.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Αν πάρει απόφαση η Βουλή, αύριο εξ’ αυτού του λόγου να μην συνεδριάσει, ας μην συνεδριάσει. Ξέρετε ότι η αυριανή συνεδρίαση είναι πάλι με τηλεδιάσκεψη, γιατί συμμετέχουν δύο Επιτροπές.

**ΠΑΝΟΣ ΣΚΟΥΡΛΕΤΗΣ:** Τι θα πει αυτό;

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Αύριο το πρωί, κάποια στιγμή, θα έχουμε τους φορείς και το μεσημέρι τη συζήτηση, επί των άρθρων. Εάν μπορούμε να διευκολύνουμε, κάπως, για την ώρα που κάποιοι θα είναι απασχολημένοι θα το κάνουμε, αλλά το να πούμε ότι επειδή αύριο θα εκδοθεί η απόφαση, ότι η Βουλή κλείνει, αυτή την αρμοδιότητα εγώ δεν την έχω. Εσείς μπορεί να το λέτε, αλλά εγώ δεν έχω αυτή την αρμοδιότητα να πω ότι δεν θα λειτουργήσει η Επιτροπή, δηλαδή, δεν θα συνεδριάσει η Βουλή, επειδή μία άλλη εξουσία θα εκδώσει μία απόφαση. Πολιτικά, συμφωνούμε. Τα είπαμε και το πρωί κάτω, μην τα επαναλαμβάνουμε. Όμως, δεν κατάλαβα γιατί πρέπει όλοι να περιμένουμε, επειδή κάποιοι έχουν και άλλες υποχρεώσεις.

Η πρότασή μου, λοιπόν, είναι αύριο πρωί -τις ώρες θα τις δούμε- να έχουμε την ακρόαση των φορέων. Το μεσημέρι -που προφανώς δεν θα υπάρχει και το πρόβλημα με την ώρα- να έχουμε τη συζήτηση επί των άρθρων και για να αποφύγουμε τη β΄ ανάγνωση την Παρασκευή, επειδή οι περισσότεροι συνάδελφοι θα θέλουν να φύγουν για τις εκλογικές τους περιφέρειες και να οργανώσουν διαφορετικά το πρόγραμμά τους, να κάνουμε την Πέμπτη μία σύμπτυξη για να ολοκληρώσουμε τη συζήτηση του νομοσχεδίου. Αυτή είναι η δική μου πρόταση. Επί αυτής της προτάσεως, όποιος συνάδελφος θέλει να καταθέσει τη δική του άποψη έχει τον λόγο.

Τον λόγο έχει ο κ. Φάμελλος.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε. Κατ’ αρχήν, επί της ουσίας της διαδικασίας, νομίζω ότι το νομοσχέδιο αποτελεί εναρμόνιση μιας Οδηγίας. Δεν έχει κανέναν χαρακτήρα «επείγοντος» ή «υπερεπείγοντος» και δεν υπάρχει γι’ αυτό το λόγο καμία πρόθεση -νομίζω- ούτε από την Κυβέρνηση να το φέρει με τη διαδικασία του «υπερεπείγοντος» και να τελειώσουμε σε μία εβδομάδα τις συνεδριάσεις στις Επιτροπές. Αυτό πρέπει να το ξαναδείτε μαζί με την Κυβέρνηση, διότι δεν μπορούμε να καταλάβουμε ποια αφετηρία έχετε για να τα τελειώσετε μέσα σε δύο μέρες όλα. Ο Κανονισμός της Βουλής μάς δίνει τη δυνατότητα να πάμε την άλλη εβδομάδα για τη δεύτερη συζήτηση, επί του συνόλου.

Δεύτερον, αύριο, όπως σας είπαμε, κύριε Πρόεδρε, είναι μία πάρα πολύ σημαντική μέρα για τη Δημοκρατία μας, που όλοι εμείς, πέραν από εκπρόσωποι των πολιτών, είμαστε και οι ίδιοι ενεργοί πολίτες και οφείλουμε και για την κοινωνία, αλλά και για τον εαυτό μας και για τα παιδιά μας να είμαστε στο Εφετείο και να δείξουμε εκ μέρους της κοινωνίας, αλλά και της συνείδησης του καθενός, την άποψη που έχουμε για τα ζητήματα της μάχης κατά του φασισμού και του ναζισμού. Εμείς θα είμαστε εκεί, κύριε Πρόεδρε.

Θεωρώ ότι υπάρχουν δυο επιλογές. Η πρώτη είναι να συνεννοηθείτε με το Προεδρείο και να αποφασίσετε συνολικά η Βουλή αύριο να μην λειτουργήσει. Όμως, κύριε Πρόεδρε, επικαλούμαι και το δημοκρατικό φρόνημα, όλων όσων είναι σήμερα στην Αίθουσα, αλλά και το δικό σας. Δεν είναι ανάγκη η Βουλή, συνολικά, αύριο να λειτουργήσει. Ας το κρίνει το Προεδρείο. Εσείς, όμως, προσωπικά ως Πρόεδρος, μπορείτε και να ακούσετε και να κατανοήσετε, πέρα από τη δική σας διάθεση για το αν θα είστε εκεί, τουλάχιστον, τη δική μας διάθεση να είμαστε εκεί. Ξέρω ότι μπορείτε να δείτε το θέμα και δημοκρατικά και συναδελφικά. Όμως, πρέπει να το δείτε και θεσμικά και πρέπει να αποφασίσουμε αύριο το πρωί να μην συνεδριάσουμε, αλλιώς κύριε Πρόεδρε, θα μας φέρετε στην πολύ δυσάρεστη θέση να αποχωρήσουμε από τη συνεδρίαση της Επιτροπής, διότι μάς στερείτε το δικαίωμα να είμαστε, είτε στη συζήτηση του Εφετείου, είτε του νομοσχεδίου.

Επιτρέψετε μου, κύριε Πρόεδρε, να σας πω και κάτι άλλο που πρέπει να το σκεφτούμε. Λέτε ότι η ακρόαση των φορέων θα γίνει μέσω τηλεδιάσκεψης. Άρα, δηλαδή, θα απαγορεύσει η ελληνική Βουλή από τους φορείς που θα παρίστανται στην τηλεδιάσκεψη να λειτουργήσουν ως ενεργοί πολίτες και να είναι παρόντες, οπουδήποτε και αν βρίσκονται, στις διαδηλώσεις ή στις παραστάσεις συμπαράστασης; Εδώ, λοιπόν, βλέπουμε ότι περισσεύει το δημοκρατικό φρόνημα.

**ΠΟΛΛΟΙ ΒΟΥΛΕΥΤΕΣ:** Ομιλούν εκτός μικροφώνου.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Σας παρακαλώ.

**ΣΩΚΡΑΤΗΣ ΦΑΜΕΛΛΟΣ:** Οι ανάγκες σας περιορίζονται φαίνεται στην εξυπηρέτηση συμφερόντων μιας μικρής ελίτ. Εμείς δεν ασχολούμαστε με αυτό.

**ΠΟΛΛΟΙ ΒΟΥΛΕΥΤΕΣ:** Ομιλούν εκτός μικροφώνου.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Σας παρακαλώ.

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, λέω, λοιπόν, ότι μπορούμε να το δούμε στα όρια της δικής μας δημοκρατικής συναπόφασης. Μπορείτε να συνεννοηθείτε και με το Προεδρείο. Όμως, σας ξεκαθαρίζουμε, ότι εμείς δεν μπορούμε να συμμετέχουμε σε μία συνεδρίαση της Επιτροπής, η οποία την ώρα της απόφασης του Εφετείου για τον Παύλο Φύσσα, θα δεσμεύει Βουλευτές και άλλους φορείς της Πολιτείας από το να είναι στις διαδηλώσεις και στις παραστάσεις συμπαράστασης. Αυτό το οφείλουμε και στην Ιστορία και στη Δημοκρατία, κύριε Πρόεδρε, και θα είμαστε εκεί.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Κύριε Φάμελλε, θα ήθελα να κάνω μία ερώτηση. Πώς προσδιορίζετε το αύριο χρονικά; Προφανώς, δεν θα είναι όλη η μέρα, θα είναι κάποιες ώρες.

**ΣΩΚΡΑΤΗΣ ΦΑΜΕΛΛΟΣ:** (Ομιλεί εκτός μικροφώνου)

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Εγώ ερωτώ για να έχω όλα τα δεδομένα, προκειμένου να κάνω τις απαραίτητες συνεννοήσεις. Προφανώς, έχω άποψη, αλλά είναι μία απόφαση που με ξεπερνά και θα προσπαθήσω στα επόμενα λεπτά να το διευκρινίσω.

Τον λόγο έχει η κυρία Πιπιλή.

**ΦΩΤΕΙΝΗ ΠΙΠΙΛΗ:** Κύριε Πρόεδρε, η μεγαλύτερη δημοκρατική κίνηση εναντίον του ναζιστικού μορφώματος της Χρυσής Αυγής, η μεγαλύτερη νίκη της Δημοκρατίας από την πλευρά των πολιτών και του λαού είναι το ελληνικό Κοινοβούλιο να λειτουργήσει αύριο κανονικά, διότι ο μεγάλος εχθρός του φασισμού και του ναζισμού ήταν, ακριβώς, οι δημοκρατικές λειτουργίες του Κοινοβουλίου. Θεωρώ απαράδεκτο αύριο για λόγους, που δεν έχουν να κάνουν με την κοινοβουλευτική διαδικασία, να μην λειτουργήσει η Βουλή των Ελλήνων. Ευχαριστώ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):**Τον λόγο έχει η κυρία Μανωλάκου.

**ΔΙΑΜΑΝΤΩ ΜΑΝΩΛΑΚΟΥ(Ειδική Αγορήτρια του Κ.Κ.Ε.):** Θα ήθελα να πω ότι το νομοσχέδιο δεν είναι κάτι που επείγει, όταν, μάλιστα, για την αυριανή μέρα έχουν βγει χιλιάδες ψηφίσματα σε όλη τη χώρα. Μαζικά, σύλλογοι, φορείς και ομοσπονδίες έχουν κηρύξει στάση εργασίας για να διευκολύνουν τη συμμετοχή του κόσμου έξω από το Εφετείο στο βασικό σύνθημα «Οι Ναζί στη φυλακή». Το Κομμουνιστικό Κόμμα Ελλάδας ζητάει να διευκολύνετε και εσείς, ούτως ώστε αύριο το πρωί να βρισκόμαστε -αυτοί που θέλουμε- μαζί με τις χιλιάδες λαού.

Σε ότι αφορά στη β΄ ανάγνωση μπορεί να γίνει την Παρασκευή το πρωί και μετά οι συνάδελφοι να συνεχίσουν τη δουλειά τους. Νομίζω ότι είναι εφικτά αυτά να γίνουν.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):**Τον λόγο έχει ο κ. Αρσένης.

**ΚΡΙΤΩΝ - ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Κύριε Πρόεδρε, όπως είπαν και οι συνάδελφοι, δεν πρόκειται για ένα επείγον νομοσχέδιο. Αυτό, όμως, που είναι ξεκάθαρο, είναι ότι αυτή η Βουλή λειτουργούσε, όσο υπήρχε το ναζιστικό μόρφωμα μέσα της. Αυτή τη στιγμή, νομίζω ότι ως κοινωνία ολόκληρη, -διακομματικά ελπίζω- αποφασίσαμε αυτή την ιστορία να την αφήσουμε πίσω μας, μαζί με τη μισαλλοδοξία, τον φασισμό και τη βία. Είναι συμβολική η αυριανή μέρα για όλους μας και για τη Δημοκρατία μας. Είναι συμβολική, διότι έχουμε από τη Δικαιοσύνη την υλοποίηση μιας απόφασης που ως κοινωνία έχουμε λάβει ξεκάθαρα, δηλαδή, να αφήσουμε όλα αυτά τα φαινόμενα μακριά πίσω μας.

Νομίζω ότι το να λειτουργήσει η Βουλή και να μπει Επιτροπή εκείνη την ώρα, την ώρα της ανακοίνωσης της απόφασης του Εφετείου, είναι μία πρόκληση για την κοινωνία. Δεν έχουμε κανένα πρόβλημα να συζητηθεί το νομοσχέδιο μετά τις 14.00 το μεσημέρι και να γίνουν και οι δυο συνεδριάσεις των Επιτροπών και ας κρατήσουν μέχρι τα μεσάνυχτα και τα χαράματα. Την ώρα, όμως, της απόφασης του Εφετείου, θεωρώ ότι είναι απαράδεκτο και, εκ των ουκ άνευ, να συνεδριάσει η Επιτροπή. Θεωρώ αυτονόητο ότι όλοι οι Βουλευτές θα είναι στο Εφετείο, ή θα είναι σε κάποιον άλλον δημόσιο χώρο, για να ζητάνε να μπει ένα τέρμα σε αυτή τη μισαλλοδοξία, τον φασισμό και τη βία.

Εμείς ως ΜέΡΑ25, σε περίπτωση που επιλεγεί από την Επιτροπή και από τη Βουλή να συνεδριάσει τις ώρες απόφασης του Εφετείου, θέλω να δηλώσω ξεκάθαρα ότι θα απέχουμε.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Νομίζω ότι θα μπορέσουμε να βρούμε μία λύση, ώστε να διευκολυνθούν, όσοι συνάδελφοι θέλουν να εκφράσουν αυτό το συναίσθημα, όπως το περιέγραψε ο Φάμελλος, με την παρουσία τους στο Εφετείο. Προτείνω, λοιπόν, να πούμε ότι αύριο στις 14.00 θα έχουμε την ακρόαση φορέων και στις 17.00 θα έχουμε τη συζήτηση, επί των άρθρων, ώστε την Πέμπτη να κάνουμε τη β΄ ανάγνωση για να μην συνεδριάσουμε την Παρασκευή, γιατί έχουμε το γνωστό πρόβλημα των Αιθουσών. Σε αυτό νομίζω ότι υπάρχει κατανόηση από όλους σας. Σε αυτό το πνεύμα, έχει υπάρξει συμφωνία στη Διάσκεψη των Προέδρων για να υπάρξει μία διευκόλυνση, ώστε ούτε να υπάρξει συνωστισμός, ούτε να υπάρξουν προβλήματα, ούτε τίποτα άλλο. Να τα συνδυάσουμε όλα με λίγη καλή διάθεση.

**ΣΩΚΡΑΤΗΣ ΦΑΜΕΛΛΟΣ:** Με συγχωρείτε, κύριε Πρόεδρε, αλλά διαφωνούμε. Συμφωνούμε στις 14.00 να ακούσουμε τους φορείς, παρ’ ότι είναι τραβηγμένο και θα κάνουμε τα πάντα για να είμαστε εδώ. Αν εσείς θεωρείτε ότι βοηθάει τους Βουλευτές, ενώ δεν θα έχει τελειώσει η ακρόαση των φορέων, να ετοιμάζουν την, κατ’ άρθρον, τοποθέτησή τους, να ξέρετε ότι αυτό κάνει κακό και στο νομοσχέδιο.

Δεν είναι κανένα κατεπείγον νομοσχέδιο, είναι προσαρμογή Οδηγίας. Εμείς θα είμαστε εδώ και στις 14.00 και στις 17.00, αλλά να ξέρετε ότι αυτό δεν βοηθάει την κοινοβουλευτική διαδικασία. Θα μπορούσατε να προγραμματίσετε την επόμενη μέρα τη συζήτηση, κατ’ άρθρον και να κάνουμε κανονικά ως οφείλουμε το καθήκον μας. Καθήκον μας είναι να βοηθάμε στη σύνταξη νομοσχεδίων. Έτσι όπως το καθοδηγείτε, δεν θα προλάβει να προετοιμαστεί κανένας.

Σε κάθε περίπτωση, δεν θα είμαστε απόντες, κύριε Πρόεδρε, γιατί σεβόμαστε την δημοκρατική λειτουργία της Βουλής.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Δεν πάμε με τη διαδικασία του κατεπείγοντος. Κάνουμε κάποιες συντμήσεις χρόνων. Είναι αλήθεια, αλλά δεν πάμε με τη διαδικασία του κατεπείγοντος, ούτε έχουμε αποκλείσει κανέναν. Όμως, θα έλεγα ότι είναι μια κύρωση που ήταν γνωστή. Επομένως, θεωρώ ότι η προετοιμασία όλων μας, ήδη, έχει γίνει. Θα προσπαθήσουμε να το λύσουμε στην πορεία της συζήτησης με καλή διάθεση.

Θα περάσουμε στον κατάλογο των φορέων που θα προσκληθούν στην επόμενη συνεδρίαση.

Τον λόγο έχει ο κ. Κατσανιώτης.

**ΑΝΔΡΕΑΣ ΚΑΤΣΑΝΙΩΤΗΣ (Εισηγητής της Πλειοψηφίας):** Κύριε Πρόεδρε, έχω σημειώσει τους παρακάτω φορείς: ΣΕΒΙΑΝ, ΣΕΒΑ, ΣΕΦΥΜΕΝ, ΣΕΒΤ, ΣΒΠΕ, ΣΥΒΙΠΥΣ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Το λόγο έχει ο κ. Μαμουλάκης.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Κύριε Πρόεδρε, επιπρόσθετα να αναφέρω την Οικολογική Εταιρεία Ανακύκλωσης, την Greenpeace, το WWF, τον Σύνδεσμο Βιομηχανιών Πλαστικών Ελλάδος, τον Σύνδεσμο Βιομηχανιών Παραγωγής Υλικών και Συσκευασίας (ΣΥ.ΒΙ.Π.Υ.Σ.), την Ελληνική Ένωση Επιχειρήσεων Οργανωμένης Εστίασης (ΕΠΟΕΣ), τον Σύνδεσμο Επιχειρήσεων Σούπερ Μάρκετ Ελλάδος (ΣΕΣΜΕ), τον ΣΕΤΕ, το ΕΒΕΑ, την Κεντρική Ένωση Δήμων Ελλάδος (ΚΕΔΕ)και το Ινστιτούτο Ελλήνων Καταναλωτών και βεβαίως, λόγω και του ότι το νομοσχέδιο άπτεται του θαλάσσιου περιβάλλοντος της iSea. Κύριε Πρόεδρε, συνολικά είναι 8 φορείς.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Μήπως θα πρέπει όλοι μας να περιορίσουμε τους φορείς;

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Κύριε Πρόεδρε, νομίζω ότι απαιτεί και πλουραλισμό το νομοσχέδιο.

Τον λόγο έχει ο κ. Αρβανιτίδης.

**ΓΕΩΡΓΙΟΣ ΑΡΒΑΝΙΤΙΔΗΣ (Ειδικός Αγορητής του Κινήματος Αλλαγής):** Κύριε Πρόεδρε, να προσθέσω το Κοινωφελές Ίδρυμα «Αθανασίου Κ. Λασκαρίδη», την Ένωση Πλοιοκτητών Παράκτιων Αλιείας Ελλάδας (ΕΠΠΑΕ), την Κεντρική Ένωση Δήμων Ελλάδος (ΚΕΔΕ), γιατί έχει πάρα πολλές ρυθμίσεις που αφορούν την Αυτοδιοίκηση, την Οικονομική Κοινωνική Επιτροπή Ελλάδας (ΟΚΕ) και το Ίδρυμα Οικονομικών και Βιομηχανικών Ερευνών (ΙΟΒΕ). Θα καταθέσω τους φορείς και στη σύνθεση ό,τι μπορεί να συμπεριληφθεί νομίζω ότι θα ήταν καλό.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κ. Μπούμπας.

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Ελληνικής Λύσης):** Κύριε Πρόεδρε, εκτός από τον Σύνδεσμο Βιομηχανιών Πλαστικών Ελλάδος, είναι πολύ καλό να τους ακούσουμε. Διάβασα πολύ προσεκτικά μία συνέντευξη του Προέδρου, του κ. Βασιλείου Γούναρη που ξέρει αρκετά γύρω από πλαστικό. Επίσης, θα πρέπει να κληθεί και κάποιος από το Χημείο του Κράτους, κυρίως, για τις αναλύσεις νερού που γίνονται στην Ελλάδα, γιατί δεν έχουμε τις μετρήσεις που θα έπρεπε να έχουμε όλα αυτά τα χρόνια με την υπέρμετρη χλωρίωση. Επίσης, την Πανελλήνια Ομοσπονδία Εστιατόρων και Συναφών Επαγγελμάτων (ΠΟΕΣΕ), που πρέπει μεταβατικά να μπουν σε αυτό το στάδιο. Όποτε κάποια στιγμή πρέπει να μας πει πως θα προχωρήσουμε. Αυτές είναι οι δικές μας προτάσεις ως προς τους φορείς.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Διευκρινίζω ότι πάντα καλούμε φορείς και όχι πρόσωπα, έστω κι αν είναι καλύτερος γνώστης των πάντων, πρέπει να έχει έναν θεσμικό ρόλο για να έρθει και να ενημερώσει τη Βουλή.

Τον λόγο έχει ο κ. Αρσένης.

**ΚΡΙΤΩΝ – ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Σας ευχαριστώ, κύριε Πρόεδρε. Θα ήθελα να καλέσουμε το Δυτικό Μέτωπο, την Επιτροπή ΑΓΩΝΑ Βόλου, τη Συνέλευση για την Καύση Απορριμμάτων Βόλου, καθώς και τη Συνέλευση για τον «ΤΙΤΑΝΑ» στη Θεσσαλονίκη.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Προφανώς, είναι πάρα πολλοί οι φορείς και δεν μπορούν να κληθούν όλοι. Πιστεύω ότι το καταλαβαίνετε. Εγώ, με μία πρώτη ματιά, υπολόγισα ότι είναι, περίπου, 25 φορείς. Να ξέρετε ότι θα κληθούν, περίπου, στους 15 φορείς. Θα έλεγα, στη λίστα με τους φορείς που θα δώσει ο κάθε συνάδελφος, ας τους δώσει με σειρά αξιολόγησης, γιατί δεν θα ήθελα εμείς να στερήσουμε τη δυνατότητα σε κάποιον να έρθει, που εσείς τον αξιολογείτε διαφορετικά. Άρα, με σειρά προτεραιότητας να δοθούν οι λίστες με τους φορείς, για να δούμε τι καλύτερο μπορούμε να κάνουμε.

Τον λόγο έχει ο κ. Κατσανιώτης.

**ΑΝΔΡΕΑΣ ΚΑΤΣΑΝΙΩΤΗΣ (Εισηγητής της Πλειοψηφίας):** Σας ευχαριστώ πολύ, κύριε Πρόεδρε.Σήμερα έχουμε τη συζήτηση για την ενσωμάτωση της Οδηγίας 2019/904/ΕΕ σχετικά με τη μείωση των επιπτώσεων ορισμένων πλαστικών προϊόντων στο περιβάλλον, αλλά όχι μόνο αυτό. Αφορά μία σειρά από θέματα που, πραγματικά, είναι μία τομή στην περιβαλλοντική νομοθεσία της χώρας, όχι μόνο επειδή μας το επιβάλλουν οι κοινοτικές οδηγίες, αλλά επειδή εμείς έχουμε χρέος απέναντι στα παιδιά μας και αυτό το χρέος είναι εθνικό.Είναι εθνικός σκοπός να προστατεύσουμε το περιβάλλον, τις παραλίες μας και τις θάλασσές μας.

Η Κλιματική Αλλαγή που έχει μετατραπεί σε κλιματική κρίση δεν είναι θεωρία. Τη βιώνουμε γύρω μας, την είδαμε πριν από λίγες μέρες έντονη στη χώρα μας, τη βιώνουν οι πολίτες, οι αγρότες μας, που βλέπουν τις καλλιέργειές τους να χάνονται.

Ως χώρα σήμερα κάνουμε ένα σημαντικό βήμα για ουσιαστικές, τολμηρές και αποτελεσματικές αλλαγές. Το 80%, περίπου, των θαλασσίων απορριμμάτων στις παραλίες αποτελούν πλαστικά μιας χρήσης, αντικείμενα μιας χρήσης. Μην ξεχνάμε, ότι η χώρα μας έχει τη μεγαλύτερη ακτογραμμή στην Ευρώπη και οι καθαρές ακτές και θάλασσες επηρεάζουν το τουριστικό εθνικό προϊόν, την αλιεία και τη βιώσιμη ανάπτυξη της Πατρίδας μας.

Αυτή η Κυβέρνηση με αυτό το νομοσχέδιο καταργεί την παλιά αντίληψη με μία ολοκληρωμένη παρέμβαση. Με δικές μας πρωτοβουλίες «περιφρουρούμε» το περιβάλλον και προστατεύουμε τις νέες γενιές. Για όλους μας η απάντηση σε αυτές προκλήσεις είναι η αλλαγή συμπεριφοράς των καταναλωτών, των παραγωγών και των επιχειρήσεων απέναντι στον πλανήτη μας. Στοχεύουμε στην πρόληψη χρήσης και τη μείωση των πλαστικών προϊόντων στο περιβάλλον. Όμως, προωθούμε και τη μετάβαση στην «κυκλική» οικονομία με καινοτόμα και βιώσιμα επιχειρηματικά μοντέλα, προϊόντα και υλικά. Σε αυτό είναι σημαντικός ο ρόλος των πολιτών, αλλά και της βιομηχανίας των πλαστικών.

Σε μία «κυκλική» οικονομία η χρήση πόρων, οι εκπομπές αερίων και η παραγωγή απορριμμάτων θα ελαχιστοποιηθεί. Αυτό μπορεί να επιτευχθεί μόνο μέσω ενός μακροχρόνιου σχεδιασμού συντήρησης, επαναχρησιμοποίησης και ανακύκλωσης. Ήδη, η Ευρωπαϊκή Βιομηχανία Πλαστικών έχει «υιοθετήσει» αυτή την τάση και τα προϊόντα από πλαστικό έχουν τις απαραίτητες ιδιότητες για να επιτρέψουν σταδιακά μία πιο βιώσιμη χρήση των πόρων.

Το νομοσχέδιο αυτό, επίσης, αλλάζει συνήθειες. Φέρνουμε τη θέσπιση εθνικών μέτρων για την ενίσχυση της ανακύκλωσης που αποτελούν και τις πρώτες αρχές στην «πυραμίδα» της σύγχρονης διαχείρισης των αποβλήτων. Η Κυβέρνησή μας φέρνει νωρίτερα το νομοσχέδιο, προκειμένου η αγορά και οι πολίτες να γνωρίζουν και να προσαρμοστούν έγκαιρα, μειώνοντας το ρίσκο μετάβασης στα νέα δεδομένα. Καταλαβαίνω ότι αυτό δεν είναι συνηθισμένο. Εμείς, όμως το κάνουμε, γιατί θεωρούμε ότι το περιβάλλον είναι πρώτη προτεραιότητα από τη μία, και από την άλλη, η αγορά και οι επιχειρήσεις θα πρέπει να έχουν τον απαραίτητο χρόνο για να προσαρμοστούν.

Η Κυβέρνηση πριν καταθέσει αυτό το νομοσχέδιο, ένα νομοσχέδιο σημαντικό για το αύριο, πραγματοποίησε τρεις κύκλους διαβουλεύσεων με όλα τα ενδιαφερόμενα μέρη και με τη συμμετοχή, περίπου, 44 φορέων από δέκα επιχειρηματικούς βιομηχανικούς κλάδους. Οι απαιτήσεις που έχουμε από την Οδηγία απαγορεύουν -γιατί έχουμε απαιτήσεις που απαγορεύουν- από τον Ιούνιο του 2021 τη διάθεση στην αγορά δέκα πλαστικών προϊόντων μιας χρήσης. Πρόκειται για τα εξής πλαστικά προϊόντα: μαχαιροπίρουνα, πιάτα, καλαμάκια, περιέκτες από φελιζόλ, κυπελάκια ποτών από φελιζόλ, περιέκτες τροφίμων από φελιζόλ, αναδευτήρες ποτών, μπατονέτες, στηρίγματα για μπαλόνια, καθώς και, πάσης φύσεως, προϊόντα που διασπώνται σε μικροπλαστικά, οξιοδιασπούμενα πλαστικά.

Ενδεικτικά αναφέρω, ότι κάθε χρόνο χρησιμοποιούνται 300 εκατομμύρια πλαστικά ποτήρια μόνο για σερβίρισμα του καφέ και 2 δισεκατομμύρια πλαστικά μπουκάλια νερό. Τα προϊόντα αυτά συσσωρεύονται σε πολύ μεγάλες ποσότητες στις ακτές, σε κοίτες ποταμών και λιμνών, αλλά και στο υδάτινο περιβάλλον στον βυθό της θάλασσας και διασπώνται σε βάθος δεκαετιών σε μικροπλαστικά, που ρυπαίνουν το περιβάλλον και εισχωρούν, τελείως, στην τροφική αλυσίδα.

Ποιοι είναι οι στόχοι; Στόχοι είναι η μείωση της κατανάλωσης σε πλαστικά ποτήρια και πλαστικούς περιέκτες τροφίμων κατά 30% μέχρι το 2024 και κατά 60% μέχρι το 2026. Για τον οικολογικό σχεδιασμό των προϊόντων προβλέπεται απαίτηση επανασχεδιασμού των πλαστικών μπουκαλιών ποτών μέχρι τρία λίτρα με υποχρέωση ανακυκλωμένης πρώτης ύλης στο τελικό προϊόν κατά 25% το 2025 και κατά 35% -δηλαδή, 5% παραπάνω από ό,τι απαιτεί η Οδηγία, καθώς βάζουμε υψηλούς στόχους- το 2030. Τέσσερα νέα προϊόντα πρέπει να ενταχθούν σε πρόγραμμα διευρυμένης ευθύνης του παραγωγού για την κάλυψη του κόστους συλλογής, καθαρισμού και ανακύκλωσης των αποβλήτων των προϊόντων αυτών. Αυτά είναι τα καπνικά προϊόντα, τα αλιευτικά εργαλεία τα υγρά μαντηλάκια και τα μπαλόνια.

Για τη μείωση της πλαστικής ρύπανσης από τα αλιευτικά εργαλεία που αντιστοιχεί, περίπου, στο 27% της συνολικής ρύπανσης, θεσπίζεται σύστημα συλλογής και επεξεργασίας των προϊόντων αυτών με στόχο συλλογής το 40% το 2025.

Εκπονούμε ειδικό σχέδιο δράσης για την εφαρμογή της Οδηγίας πέραν του νόμου, που προβλέπει ειδικό πρόγραμμα του ΕΣΠΑ για κίνητρα σε μικρομεσαίες επιχειρήσεις που επηρεάζονται αρνητικά από την εφαρμογή της Οδηγίας, προκειμένου να μετατρέψουν την παραγωγική τους διαδικασία. Παράλληλα, θεσπίζουμε κίνητρα για τους παραγωγούς πλαστικών προϊόντων προς την κατεύθυνση της αύξησης της ανακύκλωσης. Όσο περισσότερο ανακυκλωμένο περιεχόμενο έχουν τα προϊόντα τους, τόσο θα μειώνονται οι υποχρεωτικές εισφορές τους στα συστήματα διευρυμένης ευθύνης του παραγωγού στα οποία συμμετέχουν.

Πέραν, όμως, αυτών που ορίζει η ευρωπαϊκή Οδηγία, λαμβάνουμε και μία σειρά από εθνικά μέτρα, προκειμένου να στείλουμε ξεκάθαρο περιβαλλοντικό μήνυμα, ότι στην Ελλάδα το περιβάλλον είναι πρώτη προτεραιότητα, είναι εθνικός πλούτος. Έτσι, θεσπίζεται εισφορά στα πλαστικά ποτήρια και στους περιέκτες τροφίμων τέσσερα λεπτά -αντίστοιχο με το τέλος της πλαστικής σακούλας- από 1/1/2022 και εισπράττεται αυτό το τέλος από το «Πράσινο» Ταμείο και αποδίδεται σε Δήμους και Περιφέρειες για δράσεις Προστασίας του Περιβάλλοντος. Θεσπίζονται μέτρα για τις επιχειρήσεις μαζικής εστίασης, όπως η υποχρέωση διάθεσης επαναχρησιμοποιούμενων εναλλακτικών προϊόντων στον καταναλωτή, καθώς και η υποχρέωση έκπτωσης στον καταναλωτή, που φέρει το δικό του επαναχρησιμοποιούμενο ποτήρι ή περιέκτη τροφίμων από 1/1/2022. Ταυτόχρονα, γίνεται υποχρεωτική η δωρεάν διάθεση πόσιμου νερού σε δημόσιες αθλητικές εγκαταστάσεις και παιδικές χαρές μέσα από τους Οργανισμούς Τοπικής Αυτοδιοίκησης.

Οι πολίτες, όμως, θα έχουν και κίνητρα ανακύκλωσης και μείωση δαπανών σε προϊόντα μιας χρήσης. Για κάθε πλαστικό μπουκάλι που θα επιστρέφει πίσω ο πολίτης στο σημείο λιανικής πώλησης, θα του επιστρέφεται για τη συμμετοχή του στην ανακύκλωση συγκεκριμένο ποσό εγγύησης ανά τεμάχιο. Το ποσό θα καθοριστεί, κατόπιν ειδικής μελέτης βιωσιμότητας για την εφαρμογή του συστήματος.

Επίσης, θεσπίζονται και αντικίνητρα, υπό τη μορφή κυρώσεων για διάθεση, ή πώληση προϊόντων που υπόκεινται σε απαγόρευση στον παραγωγό, 1% επί του κύκλου εργασιών του το προηγούμενο έτος, στην επιχείρηση εστίασης πέντε ευρώ, ανά τεμάχιο προϊόντος, που διέθεσε στην αγορά. Ελάχιστο πρόστιμο γύρω στα 500 ευρώ. Για τη μη απόδοση της εισφοράς από τα πλαστικά ποτήρια για τους περιέκτες τροφίμων στην επιχείρηση εστίασης από 200 έως 5.000 ευρώ, ανά παράβαση και σε περίπτωση υποτροπής διπλασιασμός, όπως στο μοντέλο της πλαστικής σακούλας, για διάθεση προϊόντων που δεν πληρούν τις προδιαγραφές σχεδιασμού για να ανακυκλώνουν περιεχόμενο 1% επί του κύκλου εργασιών του το προηγούμενο έτος.

Κυρίες και κύριοι, θεσπίζονται και κίνητρα για την επαναχρησιμοποίηση. Θεσπίζεται περιβαλλοντική εισφορά για τα πλαστικά ποτήρια και τους περιέκτες τροφίμων, τα οποία θα συλλέγονται και θα πηγαίνουν στο «Πράσινο» Ταμείο, όπως σας είπα και πριν.

Είναι σημαντικές παρεμβάσεις που έχουν να κάνουν με το κομμάτι της εθνικής παρέμβασης και όχι της ενσωμάτωσης της Οδηγίας. Είναι ένα νομοσχέδιο που θα φέρει μία αλλαγή, κυρίως, στη συνείδηση των πολιτών. Για μένα είναι ένα νομοσχέδιο, που είναι από τις λίγες φορές το ελληνικό κράτος πηγαίνει πιο γρήγορα, απ’ όσο αναγκάζεται να πάει. Δείχνει προετοιμασμένο και δείχνει και τη στρατηγική που πρέπει να έχουμε για το περιβάλλον.

Αυτή η Κυβέρνηση καταλαβαίνει την αξία και την ανάγκη, έτσι ώστε να πάμε σε ένα πιο καθαρό, σε ένα πιο «πράσινο» περιβάλλον. Είναι εθνική υπόθεση για την Ελλάδα.

**ΔΙΟΝΥΣΙΑ-ΘΕΟΔΩΡΑ ΑΥΓΕΡΙΝΟΠΟΥΛΟΥ (Προεδρεύουσα των Επιτροπών):** Τον λόγο έχει ο κ. Μαμουλάκης.

**ΧΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Ευχαριστώ κυρία Πρόεδρε, κυρίες και κύριοι συνάδελφοι, τον Οκτώβριο του 2019, λίγο μετά την ανάληψη των νέων καθηκόντων ο κ. Υπουργός και ο Πρωθυπουργός, ανακοίνωσαν την απόσυρση των πλαστικών μιας χρήσης από το 2020 για την ακρίβεια. Μετέπειτα υπήρχαν και άλλες δηλώσεις. Η συγκεκριμένη εξαγγελία εντασσόταν στο πλαίσιο της πολιτικής επιλογής της Κυβέρνησης να επενδύσει επικοινωνιακά στην ιδέα μιας «πράσινης» στροφής και στην απόπειρα να παρουσιαστεί ο κ. Μητσοτάκης ως ένας εκ των πιο «πράσινων» Πρωθυπουργών της Ευρώπης.

Το επικοινωνιακό αυτό σχέδιο στοχεύει να καλύψει -αναφέρομαι σε παρόντα χρόνο τη, σαφώς, αντιπεριβαλλοντική πολιτική της Κυβέρνησης, όπως και την επέκταση των, ήδη, φιλόδοξων χρονοδιαγραμμάτων για την απολιχνιτοποίηση της χώρας προς όφελος της παραγωγής φυσικού αερίου.

Όπως για παράδειγμα, τη δημιουργία ενός νέου νόμου, που θα καταργούσε τις οριζόντιες απαγορεύσεις σε περιοχές NATURA και τους δασικούς χάρτες στο όνομα της προστασίας του περιβάλλοντος. Όπως την ικανοποίηση μεγάλων συμφερόντων εις βάρος της μικρής και μεσαίας κατηγορίας και του χωροταξικού σχεδιασμού, πίσω από την, τάχα, κατάργηση της εκτός σχεδίου δόμησης.

Στη σημερινή μας συνεδρίαση μένει να προσδιορίσουμε αν το παρόν σχέδιο νόμου, είναι και αυτό άλλο ένα «πράσινο» επικοινωνιακό πυροτέχνημα της παρούσας Κυβέρνησης ή καταφέρνει να κάνει κάποιο βήμα στην κατεύθυνση της υπεύθυνης διαχείρισης και της σταδιακής συρρίκνωσης της κατανάλωσης πλαστικού μιας χρήσης στη χώρα μας.

Η κεντρική ιδέα της ευρωπαϊκής Οδηγίας, που ενσωματώνει, ουσιαστικά, το σημερινό σχέδιο νόμου, είναι πολύ απλή και επί της ουσίας, προφανώς, φιλοπεριβαλλοντική. Η Οδηγία προβλέπει τον επιμερισμό των διαφορετικών ειδών πλαστικών σε διαφορετικές κατηγορίες και αναλόγως, προκρίνει συγκεκριμένες παρεμβάσεις. Όπως, μέτρα για τη μείωση της κατανάλωσης και επιβολή τελών στις περιπτώσεις με τα πλαστικά κυπελάκια και πολλά άλλα υποπροϊόντα πλαστικών μιας χρήσης. Όπως, την πλήρη απαγόρευση στα καλαμάκια ή τα σκεύη από διογκωμένο πολυστυρένιο, που γνωρίζουμε πολύ καλά, πόσο δύσκολο είναι στη διαχείρισή του αυτό το στερεό απόβλητο. Το γνωρίζουν και όλοι οι φορείς διαχείρισης στερεών αποβλήτων σε όλη τη χώρα. Όπως, για παράδειγμα, την υποχρέωση απλής σήμανσης, κατά τα πρότυπα προϊόντων καπνού, σε προϊόντα που είναι πολύ πιο δύσκολη η κατανάλωση, όπως τα μωρομάντηλα και φυσικά άλλα είδη υγιεινής.

Ταυτόχρονα, η Οδηγία προβλέπει για τις πλαστικές φιάλες την υποχρεωτική ενσωμάτωση ενός ποσοστού ανακυκλώσιμου υλικού. Ήδη, αυτό «τρέχει» πιλοτικά και οφείλω να πω, με επιτυχία, σε εννέα διαφορετικές ευρωπαϊκές χώρες. Τέλος, η Οδηγία προβλέπει την επέκταση των ρυθμίσεων που, ήδη, υπάρχουν στις εθνικές νομοθεσίες των κρατών μελών της Ένωσης, αναφορικά με τη διεύρυνση της ευθύνης του παραγωγού σε πολλά πλαστικά μιας χρήσης και κυρίως, στον αλιευτικό εξοπλισμό, για τον οποίο, πλέον, θεσπίζονται και στόχοι συλλογής και ανακύκλωσης.

Σε ότι αφορά στον αλιευτικό εξοπλισμό, η χώρα μας, όπως όλοι γνωρίζουμε, έχει σχοινοτενή παράλια, είναι η πρώτη στην Ευρώπη, ένατη στον κόσμο. Η παραγωγή αλιευτικών προϊόντων είναι σε πολύ μεγάλη κλίμακα, τηρουμένων των αναλογιών. Προδήλως, είναι κάτι στο οποίο οφείλουμε να ενσκήψουμε σε βάθος. Αναλόγως, λοιπόν, η Οδηγία προβλέπει την επέκταση αυτής της υποχρέωσης για τη δημιουργία ολοκληρωμένων συστημάτων διαχείρισης για τα πλαστικά μιας χρήσης.

Κύριε Υπουργέ, οι απλοί πολίτες που σας άκουγαν πριν από έναν χρόνο να εξαγγέλλετε την κατάργηση όλων των πλαστικών μιας χρήσης από τον Ιούνιο του 2020, υπέθεταν ότι για να προβείτε σε αυτή την εξαγγελία τότε, θα συνέτρεχαν οι εξής τρεις αυτονόητες προϋποθέσεις. Πρώτον, ότι μάλλον θα γνωρίζετε τι συνίσταται ως πλαστικό, δηλαδή, τι είναι τα πλαστικά μιας χρήσης και αν δεν τα γνωρίζατε -λογικό άλλωστε- θα απευθυνόσασταν στους συνεργάτες σας για να σας τα εξειδικεύσουν αναλυτικά.

Δεύτερον, ότι μάλλον η συγκεκριμένη εξαγγελία, θα κινητοποιούσε ως σύμμαχους τους καταναλωτές, τους πολίτες, τις επιχειρήσεις, που οφείλουν να προσαρμόσουν την καταναλωτική τους συμπεριφορά. Και τρίτον, ότι θα είχατε, ήδη, δημιουργήσει τις κατάλληλες προϋποθέσεις για να προσαρμοστούν οι Έλληνες παραγωγοί πλαστικού και η, εν γένει, ελληνική βιομηχανία, ώστε να ανταποκριθούν στις απαιτήσεις του νέου θεσμικού πλαισίου και να καταστούν σύμμαχοι του εγχειρήματος της συρρίκνωσης παραγωγής πλαστικών απορριμμάτων.

Κύριοι συνάδελφοι, όλες οι παραπάνω υποθέσεις, δυστυχώς, σήμερα, αποδεικνύονται εσφαλμένες. Πρώτον, ο Υπουργός και οι συνεργάτες του δεν γνωρίζουν τι είναι, ακριβώς, τα πλαστικά μιας χρήσης. Δεν το γνωρίζουν, καθώς πάνω στη σπουδή τους να νομοθετήσουν και να «χτίσουν» αυτό το «πράσινο» προφίλ του Πρωθυπουργού, ξέχασαν οι συνεργάτες του να τον ενημερώσουν, ότι η Ευρωπαϊκή Επιτροπή δεν έχει ακόμη εκδώσει τις σχετικές οδηγίες, τα λεγόμενα guide lines και άρα, ο σημερινός νόμος ελλοχεύει ο κίνδυνος να αποδειχθεί άκυρος στις, πλέον, κεντρικές του προβλέψεις. Αυτό μπορεί να φαίνεται έλασσον, αλλά, δυστυχώς, είναι πολύ ουσιαστικό. Όταν, για παράδειγμα, ωθείτε τους πολίτες με τις δηλώσεις σας, να στρέφονται στα χάρτινα ποτηράκια με επένδυση πλαστικού, χωρίς να γνωρίζουμε αν η Επιτροπή θα τα εντάξει στα πλαστικά μιας χρήσης του άρθρου 4, τότε, μάλλον, υφίσταται πρόβλημα. Δεύτερον, η προϋπόθεση η οποία δεν συντρέχει με το σημερινό σχέδιο νόμου, έγκειται στο ότι οι επιχειρηματίες, η εστίαση, η φιλοξενία, τα μπαρ, και ούτω καθεξής, δυστυχώς, καλούνται να υλοποιήσουν έναν νόμο πρακτικά ανεφάρμοστο, γιατί λείπουν ουσιαστικά στοιχεία εφαρμογής, που δεν έχει, ακόμη, κατανοήσει και σχεδιάσει το Υπουργείο. Όταν, για παράδειγμα, ο νόμος προβλέπει ότι οι χώροι μαζικής εστίασης υποχρεούνται να παροτρύνουν τους πελάτες τους να χρησιμοποιούν οικεία επαναχρησιμοποιημένα σκεύη, οι επαγγελματίες του κλάδου, πραγματικά αναρωτιούνται, ποια ακριβώς είναι τα, προδήλως, ακατάλληλα σκεύη που αναφέρει ο νομοθέτης στα οποία πρέπει να αρνηθούν να τους εξυπηρετήσουν;

Τρίτη προϋπόθεση, που θα έπρεπε, μάλιστα, σε αυτό να πληροίτε με το παρόν σχέδιο νόμου, είναι η ιδέα ότι η βιομηχανία, η εγχώρια βιομηχανία πλαστικού, θα έπρεπε να έχει επαρκή χρόνο και όλες τις απαραίτητες θεσμικές προϋποθέσεις για να μπορέσει να προσαρμοστεί. Να επιτευχθεί, δηλαδή, ουσιαστικά και μία «βελούδινη» μετάβαση στην επόμενη μέρα. Να προσαρμοστεί, για παράδειγμα, στην υποχρέωση που προβλέπει το άρθρο 6, για χρήση ανακυκλώσιμης πρώτης ύλης, όταν εσείς δεν έχετε κάνει τίποτα μέχρι στιγμής, ώστε να μπορεί να προμηθευτεί η ελληνική βιομηχανία ανακυκλωμένο υλικό, εις τρόπον ώστε να εναρμονιστεί με την υποχρέωση που ο νομοθέτης, άλλωστε, επιβάλλει. Ποιους εξυπηρετεί αυτή η αδυναμία να εντάξετε το συγκεκριμένο σχέδιο νόμου σε μία συνολική πολιτική για την «κυκλική» οικονομία, αν όχι τους ίδιους τους εισαγωγείς πλαστικού;

Κυρίες και κύριοι συνάδελφοι, αυτό δεν σημαίνει ότι δεν συναινούμε στη κατεύθυνση πρόληψης της επαναχρησιμοποίησης της ανακύκλωσης και της «κυκλικής» οικονομίας. Άλλωστε, γνωρίζουμε όλοι μας, ότι το γραμμικό καταναλωτικό μοντέλο έχει «πεθάνει». Η «κυκλική» οικονομία, η δυνατότητα της δεύτερης ευκαιρίας και επαναχρησιμοποίησης των προϊόντων είναι μονόδρομος και είναι μία, εξαιρετικά, φιλοπεριβαλλοντική πολιτική.

Αυτό, λοιπόν, για εμάς, δεν σημαίνει ότι είμαστε καθ' όλα σύμφωνοι, αλλά ούτε υπονοούμε ότι το νομοσχέδιο δεν έχει και θετικές διατάξεις. Αποτελέσματα χωρίς φιλόδοξους στόχους δεν πρόκειται να δούμε και άρα, συμφωνούμε στους στόχους του άρθρου 4. Δεν ξέρουμε, βέβαια, πώς θα μετρήσετε αυτούς τους στόχους. Και εδώ είναι πάρα πολύ κρίσιμο θέμα τα μετρήσιμα στοιχεία. Δεν μπορείς να χαράξεις πολιτική, χωρίς να γνωρίζεις, εκ προοιμίου, βασικά δεδομένα, βασικά data στοιχεία, τα οποία θα σου είναι και χρήσιμα στο μέλλον και σε συγκριτικά μεγέθη.

Συμφωνούμε στην επιβολή περιβαλλοντικών τελών. Δεν κατανοούμε, όμως, γιατί δεν ενσωματώθηκε η πρόταση για διαφορετικά τέλη, ανάλογα με το αν το προϊόν που χρησιμοποιείται περιέχει ανακυκλωμένη πρώτη ύλη. Πως θα παροτρύνουμε διαφορετικά τους ίδιους τους καταναλωτές, όταν δεν δίνουμε αυτό το μέτρο, όταν δεν δίνουμε αυτή την ώθηση;

Συναινούμε στην απαγόρευση, οι φορείς του δημοσίου να αγοράζουν πλαστικά μιας χρήσης από το 2021, παρ’ ότι βέβαια -οφείλω να το επισημάνω αυτό- δεν υπάρχουν εναλλακτικές και σχεδιασμένες λύσεις, εφόσον η συνομιλία με τη βιομηχανία είναι, ακραιφνώς, περιορισμένη. Διαβούλευση, άλλωστε, το γνωρίζουμε το γνωρίζουν και οι φορείς, θα το ακούσουμε και αύριο, δεν υπήρχε, ειδικά με το συγκεκριμένο κομμάτι.

Συμφωνούμε, βεβαίως, με τη γενικότερη φιλοσοφία της Οδηγίας που προάγει την επαναχρησιμοποίηση, τη χρήση που δεν μπορεί να απαγορευτεί, ανακυκλώσιμου πλαστικού και την περιβαλλοντική ευαισθητοποίηση με συγκεκριμένο σχέδιο και στόχους. Αλλά πώς να συναινέσουμε, όταν ο ΕΟΑΝ μετατρέπεται σε εισπρακτικό αναδιανεμητικό μηχανισμό και παραγνωρίζεται η δυνατότητα για υποχρέωση των ΣΣΕΔ, -είναι ένα ερώτημα πόσα ΣΣΕΔ θα καταλήξουν εν τέλει- να οργανώσουν και να αναλάβουν τους καθαρισμούς, επιτυγχάνοντας και οικονομίες κλίμακος; Νομίζαμε, ότι η Ν.Δ., ήταν υπέρ του ιδιωτικού τομέα και ειδικότερα, υπέρ της αρχής «ο ρυπαίνων πληρώνει» και όχι υπέρ των γραφειοκρατικών διαδικασιών, που κρύβουν τον υπεύθυνο και δεν στηρίζουν το περιβάλλον. Με τη ρύθμιση αυτή, μάλλον δεν θα έχουμε δράσεις καθαρισμού, στοχευμένες στα πλαστικά μιας χρήσης. Και βέβαια, τα συστήματα, δεν θα έχουν καμία ευθύνη και υποχρέωση.

Κυρίες και κύριοι συνάδελφοι, η σημερινή νομοθετική πρωτοβουλία, είναι πολύ δύσκολο να μην εγκριθεί στο πλαίσιο της ευρύτερης πολιτικής του Υπουργείου Περιβάλλοντος, για τα απορρίμματα, στο πλαίσιο, δηλαδή, ενός σχεδιασμού για την αναθεώρηση του Εθνικού Σχεδίου Διαχείρισης Απορριμμάτων και των επικείμενων περιφερειακών σχεδιασμών, που πέρασε, σχεδόν εν κρυπτώ, με υποτίμηση του Κοινοβουλίου μέσα στον Αύγουστο και κατατείνει στη συρρίκνωση της ανακύκλωσης. Στο πλαίσιο μιας πολιτικής που, επί της ουσίας, καταργεί τη διαλογή στη πηγή. Στο πλαίσιο μιας πολιτικής που προσανατολίζεται στην υπέρμετρη επέκταση της καύσης απορριμμάτων, μέσω του τίτλου της θερμικής επεξεργασίας, πέρα και έξω, τόσο από τις βέλτιστες good practice ευρωπαϊκές πρακτικές, όσο και από τα όρια και τις αντοχές των ίδιων των οικοσυστημάτων στη χώρα μας.

Ειλικρινά, δυσκολευόμαστε, να δώσουμε «λευκή» επιταγή, στις επικοινωνιακές «φούσκες» της Κυβέρνησης. Έχετε τη σοβαρή υποχρέωση να δώσετε ουσιαστικές απαντήσεις, σε όσα θέσουν οι Βουλευτές και οι φορείς αύριο. Δυστυχώς, ένα σημαντικό και κρίσιμο νομοσχέδιο, το έχετε αφήσει, κυριολεκτικά, «άδειο» από ουσιαστικές μεταρρυθμίσεις που επιβάλλει. Τούτων δοθέντων, κύριοι συνάδελφοι, ο ΣΥΡΙΖΑ-Προοδευτική Συμμαχία, επιφυλάσσεται για τη στάση του στην Ολομέλεια της Βουλής.

**ΔΙΟΝΥΣΙΑ – ΘΕΟΔΩΡΑ ΑΥΓΕΡΙΝΟΠΟΥΛΟΥ (Προεδρεύουσα των Επιτροπών):** Τον λόγο έχει ο κ. Αρβανιτίδης.

**ΓΕΩΡΓΙΟΣ ΑΡΒΑΝΙΤΙΔΗΣ (Ειδικός Αγορητής του Κινήματος Αλλαγής):** Ευχαριστώ πολύ, κυρία Πρόεδρε. Κυρίες και κύριοι συνάδελφοι, να ευχηθώ σε όλους να έχουμε μία παραγωγική και δημιουργική νέα κοινοβουλευτική περίοδο που ξεκινά σήμερα.

Κύριε Υπουργέ, είμαστε σήμερα σε μία υβριδική κοινή συνεδρίαση των Επιτροπών Παραγωγής και Εμπορίου και Προστασίας Περιβάλλοντος. Με την ευκαιρία να σας ζητήσω, αν έχετε χρόνο, να μας ενημερώσετε σχετικά με την πρόσφατη πυρκαγιά στον Έβρο, που απείλησε το περίφημο Δάσος της Δαδιάς και αν αληθεύουν οι καταγγελίες του WWF για πλημμελή μέτρα πυρασφάλειας στο κοντινό πεδίο βολής και την εικόνα, τελικά, του μεγέθους της καταστροφής που έχει προκληθεί.

Όλα αυτά, βέβαια, συνέβησαν, ενώ βρίσκεται σε εξέλιξη για δεύτερη φορά η διαδικασία αναμόρφωσης των δασικών χαρτών, όπου «γεννάται» έντονος προβληματισμός από το μπαράζ αποχαρακτηρισμών δασικών εκτάσεων, που φαίνεται να έχει ξεκινήσει, σύμφωνα με δημοσιεύματα του Τύπου, εξαιτίας του πρόσφατου αντιπεριβαλλοντικού νόμου 4686, που ψηφίσατε μόνοι σας στη Βουλή. Κι αυτό, γιατί στη συνέχεια αυτού του νόμου εκδόθηκε από το Υπουργείο η σχετική εγκύκλιος, που επιτρέπει τον αποχαρακτηρισμό δασών, αν κάποιος παρουσιάσει μία οικοδομική άδεια που έχει εκδοθεί πριν το 1975, που όλοι γνωρίζουμε ότι αυτές τις άδειες τις επικύρωνε η Χωροφυλακή.

Στα μπρος-πίσω και τα «ράβε-ξήλωνε», φοβάμαι ότι τα εφαρμόζετε και θα τα εφαρμόσετε, όχι μόνο στους χάρτες, αλλά και με τις τακτοποιήσεις των αυθαιρέτων και με το, υπό κατάθεση, χωροταξικό νομοσχέδιο. Απ’ ό,τι αντιλαμβάνομαι το ίδιο έργο, πιθανόν θα δούμε και στο σχέδιο της δίκαιης μετάβασης, που δώσατε σε διαβούλευση την Παρασκευή για την απολιγνιτοποίηση της Δυτικής Μακεδονίας και της Μεγαλόπολης.

Ας αφήσουμε, όμως, τα θέματα της απολιγνιτοποίησης που μας έχουν απασχολήσει πολλές φορές και ας έρθουμε στην αποπλαστικοποίηση που αφορά και το παρόν νομοσχέδιο. Κύριε Υπουργέ, όλοι πρέπει να συμφωνήσουμε, ότι χρειάζεται μία ομαλή και δίκαιη μετάβαση για όλους, τόσο για τους πολίτες, όσο και για τις επιχειρήσεις που παράγουν τα προϊόντα, τα οποία σταδιακά θα αποσύρονται. Ελπίζω, βέβαια, για να ευθυμολογήσω, ότι το νέο σήμα της ΔΕΗ, που άλλαξε χθες και φιγουράρει, πλέον, στο κτίριο της Χαλκοκονδύλη, στην πρόσοψη της έδρας της ΔΕΗ, θα είναι, τουλάχιστον, από ανακυκλωμένα υλικά και όχι από πλαστικό.

Φέρνετε, λοιπόν, σήμερα ένα «καθαρό» νομοσχέδιο με σωστές διαδικασίες, σας το αναγνωρίζω. Ελπίζουμε να ενσωματώσετε τις προτάσεις που θα κάνουν τα Κόμματα και που θα κάνουμε και εμείς ως Κίνημα Αλλαγής. Δεν ξέρω, βέβαια, αν στην πορεία μάς φέρετε πάλι τροπολογίες. Καλό είναι να το ξέρουμε από τώρα και ελπίζω να μην είναι σημαντικές και να ρυθμίζουν τέτοια θέματα, που όφειλαν να τεθούν σε διαβούλευση.

Φέρνετε, λοιπόν, μία Ευρωπαϊκή Οδηγία, που φιλοδοξεί να περιορίσει την πλαστική ρύπανση. Η θέση του Κόμματός μας, του Κινήματος Αλλαγής, ήταν ξεκάθαρη. Λέμε ναι, επί της αρχής. Είχαμε ζητήσει να ενσωματωθεί η συγκεκριμένη Οδηγία νωρίτερα στο δίκαιο μας, προκειμένου, τόσο ο δημόσιος, όσο και ο ιδιωτικός τομέας, να προσαρμοστούν και να προετοιμαστούν καλύτερα γι’ αυτές τις πολύ σημαντικές αλλαγές που έρχονται στην καθημερινότητά μας.

Ως γνωστόν, ήδη, κάποια νησιά και μικρές περιοχές, ανά την Ελλάδα, έχουν ξεκινήσει, εδώ και κάποια χρόνια, να εφαρμόζουν τοπικές πολιτικές απόσυρσης των πλαστικών μιας χρήσης, όπως για παράδειγμα η Σίκινος που από το 2018 έχει αντικαταστήσει τα πλαστικά καλαμάκια με βιοδιασπώμενα, ενώ η Δονούσα έχει καταργήσει τα πλαστικά μιας χρήσης από το 2019. Και τα δύο νησιά με τη βοήθεια του Κοινωφελούς Ιδρύματος Λασκαρίδη. Ακολουθεί και η Αλόννησος με τις πλαστικές σακούλες, όπως και άλλοι, ανά την Ελλάδα, που ξεκινούν παρόμοιες δράσεις. Όλες αυτές οι προσπάθειες και δράσεις έπρεπε και πρέπει να συντονιστούν και να στηριχτούν από ένα εθνικό νομοθετικό πλαίσιο και δεν είναι τυχαίο που τα νησιά μας πρωτοστατούν. Ο περιορισμός των πλαστικών επιβάλλεται, κυρίως, διότι αυτά συμβάλλουν στη θαλάσσια ρύπανση, με άκρως καταστροφικό τρόπο που επηρεάζουν τα θαλάσσια οικοσυστήματα. Σύμφωνα με την Ευρωπαϊκή Επιτροπή, πάνω από το 80% των θαλάσσιων απορριμμάτων είναι πλαστικά. Εξαιτίας δε, του ιδιαίτερα αργού ρυθμού αποσύνθεσής τους, προκαλούν τεράστια ζημιά στο θαλάσσιο οικοσύστημα, αλλά και στην ανθρώπινη τροφική αλυσίδα. Τα πλαστικά υπολείμματα ειδικά στους ωκεανούς είναι, εξαιρετικά, δύσκολο να μαζευτούν και να διαχειριστούν.

Παραμένει, όμως, το ερώτημα, τι θα αντικαταστήσει τα πλαστικά μιας χρήσης και τι αντίκτυπο θα έχει η επιλογή αυτή στην οικονομία, στην κοινωνία και στο περιβάλλον; Δεν αρκεί να σταματήσουμε μία πολύ κακή πρακτική και συνήθεια, νομοθετώντας κίνητρα, αντικίνητρα, απαγορεύσεις. Πρέπει να σιγουρευτούμε και να πείσουμε τους πολίτες, ότι οι νέες πρακτικές και οι συνήθειες που προτείνουμε ως εναλλακτικές, θα είναι προσιτές και θα έχουν, τουλάχιστον, μικρότερο περιβαλλοντικό «αποτύπωμα». Ο υπολογισμός του συνολικού περιβαλλοντικού «αποτυπώματος» μιας επιλογής είναι μία σύνθετη άσκηση. Σε αυτή την άσκηση, επιστήμη και Πολιτεία, χρειάζεται να δώσουν πειστικές απαντήσεις. Και εδώ είναι το «κλειδί» της επιτυχίας των όσων νομοθετούμε σήμερα. Να καταφέρουμε να βρούμε και να καθιερώσουμε λειτουργικές εναλλακτικές πρακτικές για τον κόσμο σε προσιτές τιμές. Και εδώ θα κριθούμε, πραγματικά. Εδώ θα κριθείτε, κύριε Υπουργέ. Θα κριθείτε από τις κυα που θα εκδώσετε στη συνέχεια, καθορίζοντας τις εναλλακτικές λύσεις και όσα προϊόντα απαγορεύονται, πλέον, να κυκλοφορούν στην αγορά.

Με την ευκαιρία, κύριε Υπουργέ, θα ήθελα να μας δώσετε και κάποια στοιχεία για τις πλαστικές σακούλες και στο τέλος που έχει επιβληθεί. Έχει αξιολογηθεί αυτή η επιλογή; Για τι ποσά μιλάμε ότι έχουν καταβληθεί, δύο χρόνια, περίπου τώρα, από τους καταναλωτές; Σκέφτεστε αλλαγές στο άμεσο μέλλον;

Στη συνέχεια, θα ήθελα να σταθώ, ιδιαίτερα, σε ένα σημείο, καθώς πρέπει να ληφθεί σοβαρά υπόψη και το γεγονός ότι η ελληνική βιομηχανία πλαστικών μιας χρήσεως είναι ένα από τα πιο δυναμικά κομμάτια της ελληνικής βιομηχανίας. Ένας κλάδος με μεγάλη προστιθέμενη αξία για τον τόπο, σημαντική απασχόληση και εξαγωγές που ξεπερνούν το 50% του κύκλου εργασιών τους. Αυτός ο κλάδος, κύριε Υπουργέ, θα πρέπει να στηριχτεί, ώστε να προσαρμοστεί ομαλά, να ανταποκριθεί στα νέα πρότυπα και να καταφέρει να προσφέρει νέα εναλλακτικά προϊόντα. Θα πρέπει, κατά προτεραιότητα, να βοηθηθούν αυτές οι επιχειρήσεις, ώστε να κάνουν νέες επενδύσεις και να εφαρμόσουν την «κυκλική» οικονομία.

]Άλλωστε, η βιομηχανία πλαστικών στην Ελλάδα, αλλά και παγκόσμια, δέχεται ότι υπάρχει θέμα πλαστικής ρύπανσης. Η επίλυση του προβλήματος, λοιπόν, μπορεί να προέλθει και από την ίδια τη βιομηχανία πλαστικών. Παράλληλα, βέβαια, θα πρέπει να υπάρξει και εφαρμογή των κατάλληλων διοικητικών μέτρων και η οργάνωση από την πλευρά της Πολιτείας και των Δήμων, αυτό, δηλαδή, που κάνουμε σήμερα εδώ με τη νομοθετική πρωτοβουλία.

Θα πρέπει, επίσης, να υπάρξει δικλείδα ασφαλείας, ώστε τα ποσά που θα πηγαίνουν στους ΟΤΑ, να διατίθενται, πραγματικά και αποκλειστικά, για δράσεις καταπολέμησης της πλαστικής ρύπανσης, αλλά και να ελέγχονται απολογιστικά και όχι να διατίθενται για άλλους σκοπούς. Υπάρχουν θέματα που θέλουμε να ζητήσουμε διευκρινήσεις, κύριε Υπουργέ, και έχουμε να σας κάνουμε και συγκεκριμένες προτάσεις. Θα τα θέσουμε πιο αναλυτικά στη συζήτηση, επί των άρθρων. Εδώ, σήμερα, απλά θα επισημάνω ένα - δύο βασικά. Για παράδειγμα, τα άρθρα 8 - 12 του νομοσχεδίου για τη διευρυμένη ευθύνη του παραγωγού. Το άρθρο 13 και η ανάγκη να προωθηθεί η επαναχρησιμοποίηση και όχι απλά η ανακύκλωση. Μήπως, η συλλογή της πλαστικής φιάλης μπορεί να γίνει σε ειδικό ρεύμα, με χωριστό κάδο, για να μελετηθούν οι συνθήκες και τα δεδομένα κάθε Δήμου και κάθε σημείου συλλογής, αντί να εφαρμόσουμε από τώρα το σύστημα εγγυοδοσίας; Ή το θέμα της ενημέρωσης και ευαισθητοποίησης των πολιτών για τη μείωση της χρήσης του πλαστικού, στο άρθρο 14, που πρέπει να οργανωθεί -πιστεύω- πολύ καλύτερα για να είναι αποτελεσματική και μετρήσιμη.

Ποιος αναλαμβάνει να κάνει τι και με τι κόστος. Η σχολική εκπαίδευση και η συμβολή των εκπαιδευτικών μονάδων, νομίζω, ότι είναι ιδιαίτερα σημαντική και υπάρχουν τεράστια περιθώρια βελτίωσης.

Κυρίες και κύριοι συνάδελφοι, κλείνω λέγοντας, πως το νομοσχέδιο είναι θετικό μεν, αλλά αν το αξιολογήσουμε με βάση το γνωστό τρίπτυχο των 3 R, reduce, reuse, recycle, μείωση, επαναχρησιμοποίηση και ανακύκλωση, θα μπορούσε το νομοσχέδιο να έχει δώσει πολύ μεγαλύτερη έμφαση στα δύο πρώτα σκέλη που είναι κρίσιμης σημασίας, δηλαδή τη μείωση της χρήσης των πλαστικών και την επαναχρησιμοποίηση. Θα πρέπει να παρακολουθούνται όλα αυτά τα μέτρα, σε τακτά χρονικά διαστήματα, με συνεχή αξιολόγηση και μέτρηση της αποτελεσματικότητας για διόρθωση λαθών και παραλείψεων και αναθεώρηση στοιχείων.

Όπως αναθεώρηση, κύριε Υπουργέ, θα χρειαστεί τελικά και το ΕΣΕΚ, καθώς υπάρχουν νέα δεδομένα και θα πρέπει να τεθούν νέοι στόχοι. Επαναλαμβάνω, επίσης, ότι αντί να αφεθούν να κλείσουν κάποια εργοστάσια, που θα σταματήσουν να παράγουν κάποια συγκεκριμένα προϊόντα, θα πρέπει να στηριχτούν, για να εφαρμόσουν την «κυκλική» οικονομία. Και εδώ κρύβεται μία τεράστια πρόκληση για την ελληνική ακαδημαϊκή κοινότητα, αλλά και τις επιχειρήσεις. Να επινοήσουν και να δημιουργήσουν νέες υπηρεσίες, προϊόντα και ιδέες για το επιχειρείν, αλλά και για το δημόσιο συμφέρον.

Την κατεύθυνση αυτή, απ’ ότι θυμάμαι, είχε διερευνήσει το ΙΟΒΕ σε σχετική του μελέτη. Θα ήθελα να μας πείτε, κύριε Υπουργέ, αν έχετε λάβει υπόψη σας τα στοιχεία αυτά και τις προτάσεις και να μας ενημερώσετε πότε, επιτέλους, οι επιχειρήσεις θα δουν χαμηλότερες τιμές ηλεκτρικού ρεύματος και ενέργειας. Ξέρω ότι το «παλεύετε», αλλά να δούμε τα αποτελέσματα και όχι τα πρόσκαιρα και προσωρινά, όπως προχθές τα ανακοινώσατε στην παρουσίαση του νέου σήματος της ΔΕΗ.

Όλοι γνωρίζουμε και βλέπουμε, κατά διαστήματα, σχετικά στοιχεία ότι οι ελληνικές επιχειρήσεις πληρώνουν από τις υψηλότερες τιμές ηλεκτρισμού στην Ευρώπη. Ξέρουμε ότι το κόστος του ηλεκτρισμού είναι άμεσα συνδεδεμένο με την ανταγωνιστικότητα των επιχειρήσεων, ειδικά της βιομηχανίας πλαστικών. Είναι δεκατρείς φορές υψηλότερη σε σχέση με τις χώρες της βόρειας Ευρώπης, όταν τον Ιούλιο η χονδρική τιμή ήταν 13 φορές υψηλότερη σε σχέση με τις χώρες της βόρειας Ευρώπης, σύμφωνα με τα στοιχεία του ΙΟΒΕ.

Αν, λοιπόν, θέλουμε μία βιώσιμη ανάπτυξη στη χώρα μας και να μην δούμε άλλα εργοστάσια και επιχειρήσεις να κλείνουν και ευκαιρίες να χάνονται, έχουμε χρέος να αξιοποιήσουμε έξυπνα τους πόρους του Ταμείου Ανάκαμψης, αλλά και να ενσωματώσουμε με πολιτικές προτάσεις που υπάρχουν από τον ΙΟΒΕ ή ιδέες από μικρότερες start up που δραστηριοποιούνται στο συγκεκριμένο χώρο.

Υπερψηφίζουμε, το παρόν νομοσχέδιο. Ενθαρρύνουμε, προτείνουμε και προτρέπουμε την Κυβέρνηση να κάνει περισσότερα βήματα στην κατεύθυνση της μείωσης και της επαναχρησιμοποίησης, προκειμένου να φτάσουμε στον επιθυμητό στόχο των μηδενικών πλαστικών αποβλήτων σε βάθος χρόνου. Σας ευχαριστώ.

**ΔΙΟΝΥΣΙΑ – ΘΕΟΔΩΡΑ ΑΥΓΕΡΙΝΟΠΟΥΛΟΥ (Προεδρεύουσα των Επιτροπών):** Τον λόγο έχει η κυρία Μανωλάκου.

**ΔΙΑΜΑΝΤΩ ΜΑΝΩΛΑΚΟΥ (Ειδικής Αγορήτρια του ΚΚΕ):** Ποιος είναι ο βασικός σκοπός του νομοσχεδίου, δηλαδή, αυτής της ευρωκοινοτικής Οδηγίας; Νομίζω, ότι αυτό λέγεται, ήδη, από το πρώτο άρθρο, όπου μαζί με το άλλοθι της μείωσης των επιπτώσεων στο περιβάλλον -και ιδίως στο υδάτινο περιβάλλον και την ανθρώπινη υγεία- προβάλλεται η ουσία. Διαβάζω επακριβώς, ότι «η προώθηση της μετάβασης στην κυκλική οικονομία με καινοτόμα και βιώσιμα επιχειρηματικά μοντέλα, προϊόντα και υλικά, συμβάλλοντας έτσι στην ανάπτυξη της οικονομίας και την αποδοτική λειτουργία της εσωτερικής αγοράς». Δηλαδή, με άλλα λόγια, τα κέρδη του κεφαλαίου είναι υπεράνω όλων σε νέες επιχειρηματικές δράσεις.

Μάλιστα, στην ανάλυση των συνεπειών της ρύθμισης, ως κύριο πρόβλημα καλείται να αντιμετωπίσει αυτό που προσχηματικά, κατά τη γνώμη μας, προβάλλει. Δηλαδή, ο σοβαρός κίνδυνος για τα θαλάσσια οικοσυστήματα, τη βιοποικιλότητα και την ανθρώπινη υγεία, από την κατηγορία των ειδικών πλαστικών αποβλήτων που περιλαμβάνει και στις ρυθμίσεις του. Λέμε προσχηματικά, γιατί απουσιάζει από αυτές κάθε αναφορά στον πιο επικίνδυνο εχθρό των θαλάσσιων οικοσυστημάτων, από πλευράς διασποράς πλαστικών αποβλήτων, που είναι το εφοπλιστικό κεφάλαιο, μικρό και μεγάλο και για άλλη μία φορά μένει στο απυρόβλητο η «περιβαλλοντοκτόνος» δράση του. Με λίγα λόγια, υπάρχει επιλεκτικότητα σκόπιμη. Σκόπιμα, λοιπόν, «καλλιεργείται» αποκλειστικά η λογική της ατομικής ευθύνης. Ο μοναδικός παράγοντας που μπορεί, πραγματικά, να συμβάλει ή να επιταχύνει κάποιες κλιματικές μεταβολές είναι η ίδια η δράση των μονοπωλιακών ομίλων, το ίδιο το καπιταλιστικό σύστημα θα έλεγα με λίγα λόγια.

Προκλητικά, λοιπόν, για τη ρύπανση της θάλασσας «σημαδεύονται» τα πλαστικά καλαμάκια του καφέ και επιχειρούν να βγάλουν στον «αφρό» το νούμερο ένα υπεύθυνο για τη θαλάσσια ρύπανση, που δεν είναι, βέβαια, άλλο από το κεφάλαιο, εφοπλιστικό και βιομηχανικό. Τα ίδια τα στοιχεία λένε, ότι μόλις 90 μεγάλοι όμιλοι ευθύνονται για τα 2/3 των παγκόσμιων εκπομπών καυσαερίων από το 1988, 20 μονοπώλια ευθύνονται για το 35% των παγκόσμιων εκπομπών ρύπων άνθρακα που έχουν προέλθει από ανθρώπινες δραστηριότητες, 10 χώρες παράγουν το 72% της ρύπανσης του διοξειδίου του άνθρακα. Να πω και ονομαστικά; Η Exxon Mobil, η BP, η SHELL ή η Total, διαφημίζουν τα «πράσινα» προγράμματά τους, ενώ αποτελούν, ταυτόχρονα, τους μεγαλύτερους ρυπαντές.

Στη χώρα μας, στη Δραπετσώνα, βιομηχανία επεξεργασίας πετρελαιοειδών αποβλήτων ρίχνει τα λύματα κατευθείαν στη θάλασσα. Μάλιστα, σε αυτή την απόφαση συνέβαλε και η θετική γνωμοδότηση του Υπουργείου Ναυτιλίας που υποτίθεται ότι προστατεύει το θαλάσσιο περιβάλλον. Δεν ξέρω, μήπως, κύριε Υπουργέ, και το Υπουργείο σας έχει βάλει το «χεράκι» του και έχει υπογράψει, ακριβώς, αυτό το δικαίωμα, της θαλάσσιας ρύπανσης από τη συγκεκριμένη βιομηχανία.

Εδώ που τα λέμε, δεν είναι και η μοναδική στη χώρα μας. Όμως, αναφέρομαι σε αυτή, γιατί υπάρχουν πορίσματα μελετών του Ερευνητικού Κέντρου «Δημόκριτος», αλλά και του Αστεροσκοπείου που αναδεικνύουν τη ρυπογόνο δράση. Βέβαια, παρόμοιες τέτοιες καταστάσεις, μαζί με διαμαρτυρίες και κινητοποιήσεις κατοίκων και φορέων έχουμε, όχι μόνο στο Κερατσίνι και στο Πέραμα, αλλά και στη Θεσσαλονίκη και στον Ασπρόπυργο για τα ΕΛΠΕ. Επίσης, έχουμε και την καταστροφική δράση του ΟΛΠ, δηλαδή, της COSCO και στην ακτογραμμή και στην υποβάθμιση της θάλασσας για τα κέρδη, ακριβώς, αυτού του μονοπωλίου, δημιουργώντας μία προβλήτα για κρουαζιερόπλοια που θα μπορούσε να γίνει κάπου αλλού. Όμως, μπροστά στο κέρδος οι ανάγκες των λαϊκών στρωμάτων ποδοπατούνται.

Το πεδίο εφαρμογής του νομοσχεδίου δεν αφορά σε όλα τα πλαστικά προϊόντα, αλλά μόνο τις κατηγορίες σε ορισμένα προϊόντα μιας χρήσεως που αποτελούν και τη βασική στόχευση του νομοσχεδίου. Δεύτερον, σε αυτά που αποτελούνται από οξοδιασπώμενα πλαστικά και τρίτον τα αλιευτικά εργαλεία που περιέχουν πλαστικές ύλες.

Σχετικά με τα πλαστικά προϊόντα μιας χρήσης και τη, δήθεν, διευρυμένη ευθύνη του παραγωγού, τελικά, που καταλήγει; Σε ένα διευρυμένο χαράτσι σε βάρος των λαϊκών στρωμάτων, αφού οι ρυθμίσεις για μία κατηγορία τέτοιων προϊόντων, που, όπως γράφεται, διατίθενται ως συσκευασία των τροφίμων και των ποτών κατά την πώλησή τους από επιχειρήσεις μαζικής εστίασης και επιχειρήσεις λιανικού εμπορίου, καταλήγουν σε ένα φοροεισπρακτικό μηχανισμό σε βάρος των λαϊκών στρωμάτων σαν καταναλωτές. Γίνεται και σε αυτά επέκταση της περιβαλλοντικής εισφοράς υπέρ του «Πράσινου» Ταμείου που επέβαλε και ο ΣΥΡΙΖΑ. Ίδια πορεία είχατε για τις πλαστικές σακούλες. Πρόκειται για τα 4,96 λεπτά, ανά διακριτό τεμάχιο, δηλαδή, χωριστά το κυπελάκι, χωριστά το καπάκι, ή το καλαμάκι, κατά περίπτωση, και ταυτίζονται.

Βεβαίως, σε πλήθος άλλων κατηγοριών πλαστικών προϊόντων μιας χρήσεως προβλέπεται η ένταξή τους σε συλλογικά ή ατομικά συστήματα εναλλακτικής διαχείρισης με τα λαϊκά στρώματα και πάλι να πληρώνουν το «μάρμαρο» και, μάλιστα, δύο φορές, όπως συμβαίνει και με τη διαχείριση των αποβλήτων συσκευασίας. Μία φορά ως καταναλωτές, προπληρώνοντας κατά την αγορά τους το κόστος διαχείρισής τους, όταν καταστούν απόβλητα και μία δεύτερη φορά ως δημότες, λόγω του πρόσθετου κόστους που απαιτεί η χωριστή συλλογή τους από τον Δήμο.

Σχετικά με τα οξοδιασπώμενα πλαστικά, ορίζεται μέσα στην Οδηγία ότι από 3/7/2021 απαγορεύεται να διατίθενται στην αγορά μαζί με μία ευρεία κατηγορία πλαστικών προϊόντων μιας χρήσεως που είναι στο β΄ μέρος του παραρτήματος 1. Για τα οξοδιασπώμενα, εμείς θυμίζουμε την ανάγκη της κατάργησής τους για περιβαλλοντικούς λόγους. Αυτό είχε αναδειχτεί, πριν από το 2010, με μία σειρά από επιστημονικές εργασίες.

Μάλιστα, τα στοιχεία για το μέγεθος της ρύπανσης που προκαλείται και στην Ελλάδα από το πλαστικό είναι, πραγματικά, σοκαριστικά. Η προβολή τους αποσιωπά, όμως, τις πραγματικές αιτίες της ρύπανσης του περιβάλλοντος, που είναι η δραστηριοποίηση των ισχυρών μονοπωλιακών ομίλων, βεβαίως, με κριτήριο το κέρδος και είναι και σε βάρος και του περιβάλλοντος και της υγείας του λαού.

Παράλληλα, η ανάδειξη τέτοιων θεμάτων από έρευνες παγκόσμιας εμβέλειας δεν είναι άσχετη με τους ανταγωνισμούς μεταξύ επιχειρηματικών ομίλων που κοντράρονται για μεγαλύτερα μερίδια αγοράς στην παραγωγή και πώληση υλικών με πρώτη ύλη το πλαστικό για την αντικατάστασή του με άλλα καινοτόμα υλικά ή ακόμα και για τα κέρδη από την αξιοποίηση του πλαστικού μετά την αποβολή του προϊόντος.

Σε τελική ανάλυση, αυτό που υπερισχύει σε όλες αυτές τις έρευνες είναι η ατομική ευθύνη του καταναλωτή να επιλέξει άλλο υλικό από το πλαστικό και να φροντίσει ο ίδιος για την ασφαλή ανακύκλωση ή καταστροφή του μετά τη χρήση. Μάλιστα, σύμφωνα με μία σχετική έρευνα που έγινε στην Ελλάδα κάθε χρόνο καταναλώνονται εκτός σπιτιού 315.000 σάκοι καφέ, που σημαίνει 1,2 δισεκατομμύρια καφέδες για να καταλαβαίνουμε τι χρήση γίνεται.

Επίσης, ένα άλλο είδος πλαστικού απορρίμματος με σημαντικές επιπτώσεις, που όμως, δεν συζητείται, είναι οι μικροΐνες πλαστικού που προέρχονται από τη διάβρωση συνθετικών υφασμάτων. Το πρόβλημα, μάλιστα, είναι τόσο εκτεταμένο, που σύμφωνα με μία μελέτη στο 80% των δειγμάτων πόσιμου νερού που ελέγχθηκαν παγκοσμίως βρέθηκαν μικροΐνες πλαστικού.

Όμως, θέλω να πω, ότι αν και αυτά είναι γνωστά, πριν από το 2010, δεν προχώρησαν, γιατί υπήρχαν αντιδράσεις των μονοπωλίων του κλάδου και κυρίως της Μεγάλης Βρετανίας και έτσι καθυστέρησε η κατάργηση των οξοδιασπώμενων πλαστικών. Μόνο με την ικανοποιητική διαχρονική απόδοση των σχετικών επενδύσεων με το προσδοκώμενο ποσοστό κέρδους επιτρέπεται τώρα από την Ευρωπαϊκή επιτροπή η θεσμοθέτηση της κατάργησής τους. Μία ακόμη χαρακτηριστική περίπτωση που τα κέρδη κλάδων του κεφαλαίου παρατείνουν, επί δεκαετίες, τη ζωή, εχθρικών για το περιβάλλον και τα οικοσυστήματα, τεχνολογιών.

Σε ότι αφορά στα ορισμένα πλαστικά μιας χρήσης που αναφέρει το νομοσχέδιο. Η κατάργησή τους δεν ξεκινάει από φιλοπεριβαλλοντικές προθέσεις και ας είμαστε ειλικρινείς, όπως και η ίδια η Ευρωπαϊκή Επιτροπή, άλλωστε, ομολογεί, επικαλούμενη βιώσιμα επιχειρηματικά μοντέλα και συμβολή στην ανάπτυξη της καπιταλιστικής οικονομίας. Είναι ολοφάνερο, ότι όλο αυτό αποτελεί κίνηση προσαρμογής στην απόφαση της Κίνας, που στις 31 του Δεκέμβρη του 2017 ανακοίνωσε την απαγόρευση εισαγωγών ανακυκλώσιμων αποβλήτων με τα πλαστικά στην πρώτη θέση, με αποτέλεσμα να συσσωρεύονται στις χώρες της Ευρωπαϊκής Ένωσης τεράστιες ποσότητες ανακυκλώσιμων πλαστικών και με το φαινόμενο αυτό να εξελίσσεται, πραγματικά, σε «μάστιγα».

Ειδικότερα δε, στη χώρα μας εκδηλώθηκε και με επικίνδυνες για την υγεία και για το περιβάλλον πυρκαγιές. Το εργοστάσιο στη Μεταμόρφωση που κάηκε τον Αύγουστο, άφησε το τοξικό του «αποτύπωμα» σε ολόκληρη την Αττική. Πριν από μερικές μέρες, στις 27 Σεπτέμβρη, ένα ακόμη εργοστάσιο ανακύκλωσης έπιασε φωτιά στον Ασπρόπυργο, εκλύοντας τοξικούς καπνούς, που σε συνδυασμό με τη φωτιά στη χωματερή της Φυλής την ίδια στιγμή, «έπνιξαν», στην κυριολεξία, τη Δυτική Αττική.

Μάλιστα, έρχονται να προστεθούν 13 ακόμη πυρκαγιές, που έχουν σημειωθεί τους τελευταίους 20 μήνες σε Αττική, Θεσσαλονίκη και άλλες πόλεις. Όμως, η έξαρση των πυρκαγιών σε εργοστάσια ανακύκλωσης τα τελευταία χρόνια δεν περιορίζεται μόνο στην Ελλάδα. Στις ΗΠΑ, για παράδειγμα, το δωδεκάμηνο πριν από τον Ιούλιο του 2018, εκτιμάται ότι το 40%, περίπου, των εγκαταστάσεων απορριμμάτων και ανακύκλωσης αντιμετώπισαν περιστατικά πυρκαγιών.

Βεβαίως, δεν είναι τυχαίο, ότι μία από τις συνέπειες της αλλαγής της πολιτικής από την Κίνα, ήταν να αυξηθεί η περιβαλλοντική «ευαισθησία» των αμερικανικών και ευρωπαϊκών μονοπωλίων και το λέω ειρωνικά. Στην Ευρωπαϊκή Ένωση ξεκίνησε, εδώ και μερικά χρόνια, ολόκληρη καμπάνια για να απαγορευτεί η χρήση προϊόντων που φτιάχνονται από πλαστικό και τα οποία εισάγονται, κατά κανόνα, από την Κίνα. Ο λόγος είναι να μην χαθεί άλλο «έδαφος» στον μεταξύ τους εμπορικό πόλεμο -όπως τον αποκαλούν- αφού τα κινεζικά μονοπώλια σταμάτησαν να αγοράζουν από την Ευρώπη πλαστικό για ανακύκλωση, η Ευρωπαϊκή Ένωση κλείνει την αγορά της στα κινέζικα πλαστικά προϊόντα και μας πουλάει «φύκια για μεταξωτές κορδέλες», ότι, τάχα, ενδιαφέρεται για το περιβάλλον.

Έτσι προέκυψε και η παρούσα ευρωκοινοτική οδηγία που καλούμαστε να ενσωματώσουμε στο εθνικό δίκαιο. Εμείς λέμε περιβαλλοντική υποκρισία, στοχοποιώντας, επιλεκτικά, μόνο τα καλαμάκια του καφέ και τις μπατονέτες, ενώ τους υπεύθυνους στο κεφάλαιο τους αφήνει στο απυρόβλητο. Άλλο ένα, λοιπόν, επίτευγμα του καπιταλισμού, να μεταλλάσσει την ανακύκλωση σε οικονομική «αφαίμαξη» και υγειονομική «κόλαση» για τη λαϊκή οικογένεια για χάρη των κερδών του κεφαλαίου.

Όπως καταλαβαίνετε, δεν το ψηφίζουμε. Σας ευχαριστώ πολύ.

**ΔΙΟΝΥΣΙΑ – ΘΕΟΔΩΡΑ ΑΥΓΕΡΙΝΙΠΟΥΛΟΥ (Προεδρεύουσα των Επιτροπών):** Τον λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Σας ευχαριστώπολύ. Περιβαλλοντική υποκρισία. Πολύ καλό.

Κυρίες και κύριοι συνάδελφοι, εν προκειμένω, έχουμε μία ακόμη ευρωπαϊκή οδηγία που έρχεται για κύρωση στη Βουλή, από μία Κυβέρνηση που, απλά, μεταφέρει μεταφρασμένες εντολές, χωρίς, στην ουσία, να νομοθετεί η ίδια.

Το γεγονός ότι είμαστε από τις πρώτες χώρες που η οδηγία αυτή έρχεται προς κύρωση, αφού σύμφωνα με το έγγραφο που θα καταθέσουμε στα Πρακτικά, έχουν προηγηθεί μόνο η Γαλλία η Σλοβακία και η Λιθουανία, μάς δίνει την εντύπωση, πώς χρησιμοποιούμαστε ξανά ως «πειραματόζωα». Κυρίως, όταν μεγάλες χώρες, όπως η Ιταλία, εμφανίζονται διστακτικές. Ειδικότερα, η Ιταλία αν και θετική, αναφέρει ότι πρέπει προηγουμένως να ερευνήσει πώς θα αντιμετωπίσει θέματα, όπως το πλαστικό ποτήρι που δίνεται με τον espresso. Η Ισπανία διστάζει, ενώ η Γερμανία δεν επιβάλλει υποχρεωτικά μέτρα στους παραγωγούς.

Εάν διαβάσει κανείς το αυθεντικό κείμενο της οδηγίας, αναφέρει πώς για να τεθεί σε εφαρμογή, θα πρέπει να εκδοθούν κάποιες οδηγίες εφαρμογής της, implemented acts, για να είμαστε ακριβείς. Για παράδειγμα, πώς θα καταμετρώνται οι στόχοι της μείωσης, όπου σύμφωνα με το άρθρο 4 της οδηγίας θα πρέπει να συμβεί έως τις 3/1/2020, ενώ η εφαρμογή στο άρθρο 13 της οδηγίας, ή στο 16 της παρούσας, σχετικά με το πώς θα αναφέρονται στην Ευρωπαϊκή Ένωση, θα έπρεπε να έχει εκδοθεί έως τις 3/7/2020, χωρίς να γνωρίζουμε, βέβαια, εάν είχε γίνει κάτι τέτοιο; Δεν είναι ευνόητο πως για να δεσμευτεί κανείς με στόχους, θα πρέπει να γνωρίζει πώς ορίζονται; Επομένως, δεν θα ήταν πιο συνετό να περιμένουμε να εκδοθούν οι στόχοι και μετά να ακυρώσει τον νόμο, αντί να φέρνουμε, εκ των υστέρων, τροπολογίες; Εκτός αυτού, ρωτήθηκε σε ότι αφορά στις συνέπειες ο πολύ σημαντικός κλάδος της εγχώριας βιομηχανίας πλαστικών και της εστίασης;

Υπάρχουν εναλλακτικά προϊόντα ή θα δημιουργήσουμε περισσότερους ανέργους; Από την άλλη πλευρά, δεν είναι «ανώριμο» να θέτουμε περιορισμούς από τώρα, όταν δεν γνωρίζουμε, ακόμη, πώς θα εξελιχθεί η πανδημία; Δεν έχουμε συνειδητοποιήσει πως λόγω της πανδημίας αυξήθηκε η χρήση πλαστικών συσκευασιών στα τρόφιμα, οι πλαστικές σακούλες, οι συσκευασίες μιας χρήσης για φαγητά, οι προστατευτικές μάσκες, τα πλαστικά γάντια και ούτω καθεξής; Δεν θα έπρεπε να μεσολαβήσει λίγος χρόνος για να απαντηθούν όλα αυτά; Γιατί, αντίθετα με κάθε λογική, το Υπουργείο επισπεύδει την εφαρμογή για τους φορείς της Κεντρικής Κυβέρνησης από την 1/2/21, τρίτη ημερομηνία που θέτει η Ευρωπαϊκή Ένωση έξι μήνες αργότερα την 1/7/2021. Είναι κάποιες απορίες που θα έπρεπε να απαντηθούν.

Ήδη, το Υπουργείο μάς έχει δώσει αρκετά δείγματα προχειρότητας, αφού δεν έκανε, απολύτως, τίποτα για τα σημεία φόρτισης αυτοκινήτων, για τα οποία είχε εκδοθεί η Οδηγία της Ευρωπαϊκής Ένωσης από το 2014, ενώ για την Οδηγία 2014/94 της Ευρωπαϊκής Ένωσης από τις 22 Οκτωβρίου του 2014 για την ανάπτυξη υποδομής εναλλακτικών καυσίμων, νομοθέτησε πρόσφατα κίνητρα για την ηλεκτροκίνηση, χωρίς να υπάρχει δίκτυο φόρτισης, ούτε θα υπάρχει με πανελλαδική κάλυψη για ένα μεγάλο διάστημα ακόμη. Προχειρότητα, λοιπόν. Οι προδιαγραφές για τους Δήμους, μόλις, δημοσιεύτηκαν, όπως θα καταθέσουμε στα Πρακτικά, με ορίζοντα εγκατάστασης, μάλλον προς το τέλος του 2021, εάν όχι αργότερα. Ο ΔΕΔΔΗΕ θα το είχε, ήδη, δρομολογήσει, εάν δεν αποκλειόταν με την επιλογή του μοντέλου της αγοράς που φαίνεται σήμερα καθαρά ότι δεν λειτουργεί.

Κάτι ανάλογο έχει διαπιστωθεί και στο θέμα της απολιγνιτοποίησης, όπου ανακοινώθηκε το κλείσιμο των μονάδων, χωρίς να υπάρχει σχέδιο, ούτε επιχειρηματικό πλάνο της ΔΕΗ, παρά το ότι το έχει υποσχεθεί πριν πολύ καιρό. Πρόσφατα δε, εμφανίστηκε ένα σχέδιο δίκαιης μετάβασης που είναι σε διαβούλευση. Με μία πρώτη ματιά, φαίνεται ανεπαρκές με επενδύσεις «ευχολόγια», όπως και με θέσεις εργασίας της «φαντασίας» του Υπουργείου.

Αλήθεια, γιατί δεν καταρτίζει το Υπουργείο ένα αντίστοιχο πρόγραμμα μετάβασης για τη βιομηχανία πλαστικών, η οποία θα επηρεαστεί, σε μεγάλο βαθμό, από αυτούς τους κανονισμούς; Γιατί βιάζεται τόσο πολύ να κυρώσει το νομοσχέδιο; Αρκετά προβλήματα δεν έχουμε; Λύσαμε όλα τα άλλα, όπως τη «θηριώδη» ύφεση, τα «δίδυμα» ελλείμματα και τα υπέρογκα χρέη, δημόσια και ιδιωτικά, οπότε μας περισσεύουν χρόνος και χρήματα για να ασχοληθούμε με τα πλαστικά;

Σε διεθνές επίπεδο τώρα, η μαζική παραγωγή πλαστικών, ξεκίνησε γύρω στο 1950 έχοντας, έκτοτε, αυξηθεί εκθετικά, όπως θα καταθέσουμε στα Πρακτικά, με τελικό αποτέλεσμα να υπερβαίνει σήμερα τα 350 εκατομμύρια τόνους, ετησίως. Η ανάπτυξη δε αυτή ήταν το επακόλουθο της «υιοθέτησης» του δυτικού καταναλωτικού μοντέλου παγκοσμίως - του καπιταλισμού όπως θα έλεγε η συνάδελφος - σε συνδυασμό με την άνοδο του βιοτικού επιπέδου. Μέχρι σήμερα, έχουν παραχθεί πάνω από 7 δισεκατομμύρια τόνοι πλαστικού, κάτι που αντιστοιχεί σε ένα τόνο πλαστικού, περίπου, ανά κάτοικο του πλανήτη.

Από τα πλαστικά απορρίμματα δε, το 55% παραμένει ως έχει. Το 25% καίγεται και, μόλις, το 20% ανακυκλώνεται, ενώ οι κυριότερες χρήσεις των παραγόμενων πλαστικών είναι η συσκευασία που δημιουργεί το 50% των απορριμμάτων, τα υλικά κατασκευών, τα ρούχα, κ.λπ., όπως, επίσης θα καταθέσουμε στα Πρακτικά.

Η μεγαλύτερη, κατά κεφαλή, χρήση πλαστικών γίνεται στις Ηνωμένες Πολιτείες και στη Γερμανία, ενώ τα περισσότερα απορρίμματα δημιουργούνται στην Κίνα, λόγω του πληθυσμού της βέβαια, με 60 εκατομμύρια τόνους ετησίως, την οποία Κίνα ακολουθούν οι Ηνωμένες Πολιτείες με 38 εκατομμύρια τόνους και η Γερμανία με 14,5 εκατομμύρια τόνους. Η Ελλάδα παράγει, μόλις, 811.000 τόνους ετησίως, ενώ η Τουρκία, δίπλα μας, 5,6 εκατομμύρια τόνους. Οπότε, σίγουρα, δεν πρόκειται να σώσουμε τον πλανήτη, όπως δεν θα το σώσουμε ούτε με το σταμάτημα του λιγνίτη, όταν όλες οι γύρω χώρες μας τον χρησιμοποιούν, πολύ περισσότερο η Κίνα, η Γερμανία, η Πολωνία, η Τουρκία και ούτω καθεξής με πολύ μεγαλύτερες ποσότητες φυσικά.

Το μεγαλύτερο πρόβλημα, πάντως, όσον αφορά την ασφαλή διαχείριση απορριμμάτων, εντοπίζεται σε χώρες της Αφρικής και της Νότιας Ασίας, οπότε εκεί πρέπει να προβληματιστεί κανείς για τις συνέπειές τους σε ότι αφορά το περιβάλλον.

Η ίδια η ανακύκλωση τώρα παρουσιάζει προβλήματα. Έχει υψηλό κόστος, αλλά και παρενέργειες. Για παράδειγμα, έχουν βρεθεί τοξικά σε παιδικά παιχνίδια με ανακυκλωμένο πλαστικό, όπως θα καταθέσουμε στα Πρακτικά. Οι δύο αυτοί λόγοι είναι η αιτία που δεν ανακυκλώνονται οι ανεμογεννήτριες και τα φωτοβολταϊκά, τα οποία θεωρούμε όλοι μας ανόητα «πράσινα». Δεν είναι καθόλου «πράσινα». Είναι γνωστό και το ότι εταιρείες που ισχυρίζονται πως ανακυκλώνουν πλαστικά τα στέλνουν ουσιαστικά στην Κίνα, ενώ κάποιες άλλες, παρά το ότι αμείβονται αδρά για την ανακύκλωση, τα καίνε ρυπαίνοντας το περιβάλλον.

Επειδή είμαστε, ασφαλώς, υπέρ της αειφόρου ανάπτυξης και της προστασίας του περιβάλλοντος, θα προτείναμε τις εναλλακτικές λύσεις που υπάρχουν, όπως από υποπροϊόντα καλαμποκιού και από σάκχαρα -που θα καταθέσουμε στα Πρακτικά- και είναι πολύ ενδιαφέρουσες.

Εκτός αυτού, οφείλουμε να σημειώσουμε πως διαπιστώνεται «έκρηξη» των επενδύσεων σε βιοδιασπώμενα υλικά, κάτι που θα έπρεπε να ερευνηθεί, αφού η ανάγκη της χώρας μας για επενδύσεις είναι τεράστια. Συνεπώς, μεγαλύτερη. Με την παγκόσμια αγορά πλαστικών στα 234 δισεκατομμύρια δολάρια είναι φανερό πως τέτοιου είδους επενδύσεις θα έχουν μέλλον. Από την άλλη πλευρά, όπως αναφέρει ο Σύνδεσμος Βιομηχανιών Πλαστικών Ελλάδας, εάν αντί για πλαστικές σακούλες χρησιμοποιηθούν χάρτινες, θα χρειαστεί να κοπούν, επιπλέον, 2,2 εκατομμύρια δέντρα, ενώ η χρήση πλαστικών στα σύγχρονα πλυντήρια μειώνει την κατανάλωση νερού κατά 40 έως 50%. Επομένως, όλα είναι σχετικά.

Σύμφωνα με μελέτη του ΙΟΒΕ, η Ελλάδα έχει σημαντική βιομηχανία πλαστικών, η συνολική συνεισφορά της οποίας, άμεση, έμμεση και προκαλούμενη του ευρύτερου κλάδου από τη λειτουργία της, εκτιμάται στα 3 δις ευρώ ή στο 1,6% του Α.Ε.Π. της χώρας το 2018. Σήμερα, βέβαια, πολύ λιγότερη, αφού το Α.Ε.Π. μας έχει «καταρρεύσει». Δημιουργεί 67,2 χιλιάδες θέσεις εργασίας ή το 1,8% της συνολικής απασχόλησης στην Ελλάδα, ενώ τα δημόσια έσοδα από φόρους και εισφορές ξεπερνούν τα 900 εκατομμύρια. Επομένως, πρόκειται για έναν σημαντικό κλάδο, από τους λίγους που μας έχουν απομείνει. Επίσης, μπορεί να έχει συνέργειες με τον σημαντικό κλάδο της διύλισης, καθώς και εφαρμογές σε άλλους τομείς.

Πλαστικά χρησιμοποιούνται στην οικοδομή για μόνωση κτιρίων και για σωλήνες, μειώνοντας το κόστος ενέργειας, ίσως, και το κόστος κατασκευής. Στη γεωργία, σε σωλήνες ποτιστικούς και θερμοκήπια, που δυστυχώς, έχουμε ελάχιστα στην Ελλάδα και ούτω καθεξής. Ο Σύνδεσμος Βιομηχανιών Πλαστικών Ελλάδας έχει κάνει προτάσεις για το νομοσχέδιο, επί των άρθρων, που θα καταθέσουμε στα Πρακτικά. Είναι φυσικό πως θα πρέπει να υποστηριχτεί, όπως κάθε άλλη βιομηχανία στη χώρα μας.

Τέλος, η μοναδική κοστολόγηση του Γενικού Λογιστηρίου του Κράτους αφορά στην είσπραξη 5,9 εκατομμυρίων από το τέλος των 4 σεντς. Δεν αναφέρει, απολύτως, τίποτα για τις συνέπειες στην κατανάλωση ή στα κέρδη των επιχειρήσεων από την αλλαγή του τρόπου που διακινούνται πολλά προϊόντα. Είναι κάτι που θεωρούμε απαράδεκτο, αλλά μας έχει συνηθίσει σε τέτοιου είδους θέματα το Γενικό Λογιστήριο του Κράτους.

Κλείνοντας, θέλω να τονίσω ότι σύμφωνα με τον σκοπό του νομοσχεδίου που αναφέρεται στο άρθρο 1, αποσκοπεί στη μείωση των επιπτώσεων των πλαστικών στο περιβάλλον, ειδικά στο υδάτινο, καθώς, επίσης, στην ανθρώπινη υγεία και στη μετάβαση στην «κυκλική» οικονομία. Δηλαδή, στην ανακύκλωση των προϊόντων και στην παραγωγή νέων καινοτόμων που θα αντικαταστήσουν τα πλαστικά. Όπως αναφέραμε, όμως, έχουμε επιφυλάξεις ως προς την «κυκλικότητα», αλλά και ως προς την υγεία που εξαρτάται από το πώς και για το εάν και πότε θα γίνεται η ανακύκλωση.

Επιφυλασσόμαστε, βέβαια. Ευχαριστώ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Το λόγο έχει ο κ. Αρσένης.

**ΚΡΙΤΩΝ - ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Ευχαριστώ, κύριε Πρόεδρε. Είναι προφανώς ένα θετικό βήμα η υπερέγκαιρη ενσωμάτωση της Οδηγίας. Θα ήταν πολύ χρήσιμο να είχαμε, βέβαια, και τις εξειδικευμένες κατευθύνσεις από την Επιτροπή, οι οποίες, όμως, θα έρθουν και φαντάζομαι ότι εάν χρειαστεί θα γίνει προσαρμογή της νομοθεσίας. Ενώ είναι θετικό το νομοσχέδιο υπάρχουν δύο ουσιαστικά προβλήματα. Το ένα είναι ότι έρχεται κόντρα σε όλες τις υπόλοιπες πολιτικές της Κυβέρνησης για τη διαχείριση αποβλήτων και κυρίως, για τη μαζική καύση των πλαστικών. Είναι ένας παραλογισμός που μένει να απαντηθεί και να εξηγηθεί. Το δεύτερο είναι ότι φαίνεται να έχει συνταχθεί το νομοσχέδιο και να έχει γίνει η εξειδίκευσή του στην εθνική νομοθεσία της, με έναν τρόπο που δεν κατανοεί, πλήρως, το τι σημαίνει εφαρμογή της Οδηγίας. Υπάρχουν κενά που κινδυνεύουν να θέσουν, εν αμφιβόλω, την ίδια την εφαρμογή.

Σε κάθε περίπτωση, είναι θετική η κατεύθυνση και εμείς δεν θα το καταψηφίσουμε. Όμως, θα περιμέναμε μία ουσιαστική αλλαγή του νομοσχεδίου σε δύο κατευθύνσεις.

Η πρώτη κατεύθυνση είναι με το να συμπληρωθεί και να αποτελεί ένα «εργαλείο» πολιτικής, το οποίο από τη στιγμή είναι πιο πολύ «εργαλείο» προθέσεων με κάποιες μίξεις πολιτικής. Θετικές είναι προθέσεις, αλλά δεν αρκούν για να αλλάξει η κατάσταση, η οποία επείγει.

Δεύτερον, υπάρχει, πραγματικά, μία ζοφερή κατάσταση, σε ότι αφορά αυτό και αυτό το νομοσχέδιο, αλλά και την υπόλοιπη πολιτική της Κυβέρνησης αναφορικά με τη διαχείριση των απορριμμάτων. Είναι σαν να έχουμε τον «Τζέκιλ» και τον «Χάιντ». Είναι σαν να έχουν έρθει από δύο διαφορετικές Κυβερνήσεις το Εθνικό Σχέδιο Διαχείρισης Αποβλήτων και αυτό το νομοσχέδιο. Την ίδια στιγμή που η Κυβέρνηση προωθεί την καύση των απορριμμάτων, που στηρίζει και συνεχίζει να στηρίζει τον μπλε κλάδο, που κάποια στιγμή ήταν μία επαναστατική μέθοδος για την ανακύκλωση, αλλά από τότε πέρασαν πολλές δεκαετίες και, πλέον, είναι ένας ξεπερασμένος τρόπος, πλήρως ανεπαρκής, και πραγματικά δεν μας βοηθάει, ούτε καν να «αγγίξουμε» τους ευρωπαϊκούς στόχους, ετοιμάζεστε να χρηματοδοτήσετε Μονάδες Μηχανικής Ανακύκλωσης, οι οποίες ξέρουμε ότι οδηγούν σε πολύ μικρή ανάκτηση ανακυκλώσιμων υλικών. Τα νούμερα της «ΤΕΡΝΑ» για τα Γιάννενα είναι 20% όσον αφορά τα πλαστικά. Ελάχιστο ποσοστό που φέρνει το νομοσχέδιο μας.

Με βάση το Εθνικό Σχέδιο Διαχείρισης Αποβλήτων που νομοθετήσατε αλλά χωρίς να το φέρατε στη Βουλή, όπως θα οφείλατε, χρηματοδοτείτε τις Μονάδες Μηχανικής Διαλογής και τα στέλνετε τελικά στην καύση, χωρίς να χρηματοδοτείτε αντίστοιχα τις μονάδες που μπορούν να κάνουν τη διαχείριση των ανακυκλώσιμων υλικών, εκτός από τις συσκευασίες PET, εκτός από πλαστικά μπουκάλια. Για τα υπόλοιπα αυτή τη στιγμή, που δεν τα παίρνει πλέον η Κίνα, δεν έχουμε υποδομές. Ο ΕΣΔΑ δεν έχει καμία ενίσχυση τέτοιων υποδομών στην Ελλάδα και, βεβαίως, όλα στέλνονται στην καύση.

Γι’ αυτό μιλάω για τον «Τζέκιλ» και τον «Χάιντ», κύριε Υπουργέ. Μιλάω για μία «σχιζοφρενική» πολιτική αυτού του νομοσχεδίου και της συνολικής σας πολιτικής για τη διαχείριση απορριμμάτων και, ιδιαίτερα, για την καύση πλαστικών. Αυτό που κάνετε, δηλαδή, η βασική σας διαχείριση των πλαστικών είναι η εξαέρωσή τους και η διάχυσή τους στην αέρια ατμόσφαιρα ως διοξίνες και φουράνια.

Αυτό που απαιτείται είναι με διάθεση αρχής να δείτε το ζήτημα, γιατί παρά τις καλές προθέσεις που έχετε, φοβάμαι ότι θα οδηγήσουν σε πολύ μικρά αποτελέσματα. Αυτό που χρειαζόμαστε είναι να αντιμετωπίσουμε τα πλαστικά, που κατά κανόνα είναι εισαγόμενα, μέσα από την προώθηση φθηνών προϊόντων και επιχειρήσεων που θα μπορούν να οδηγούν σε επιδιορθώσεις και σε επισκευές που θα μπορούν να δημιουργήσουν μία ευκαιρία για την τόνωση και τη μετάβαση της οικονομίας σε μία «πράσινη» οικονομία, που τη χρειαζόμαστε.

Χρειαζόμαστε στρατηγική μετάβαση στην «κυκλική» οικονομία. Όμως, για να το καταφέρουμε αυτό δεν φτάνουν οι προθέσεις. Χρειαζόμαστε μία κινητοποίηση φορέων, είτε κοινωνικών, είτε παραγωγικών φορέων, της Τοπικής Αυτοδιοίκησης και της κυβερνητικής πολιτικής, με επιτελικό τρόπο σε όλους τους τομείς, κάτι που δεν κάνει αυτό το νομοσχέδιο, καθώς ακολουθεί τα βήματα των παλαιότερων κυβερνήσεων. «Υιοθετεί» στόχους, υποβαθμίζοντας πολιτικές, μην προχωρώντας, στην ουσία, σε στρατηγικές επιλογές.

Για να μην είμαστε και εμείς, όμως, θεωρητικοί, θα σας προτείνουμε συγκεκριμένα πράγματα που πρέπει να γίνουν, όπως τη μείωση του ΦΠΑ στις επιχειρήσεις που δραστηριοποιούνται στην επαναχρησιμοποίηση, τη θεσμοθέτηση στον Γενικό Οικονομικό Κώδικα (ΓΟΚ) των υποχρεώσεων στις νέες οικοδομές και να έχουμε τα τέσσερα ρεύματα ανακύκλωσης και την κομποστοποίηση. Επίσης, την ένταξη των Ο.Τ.Α. στο σύστημα «Πληρώνω όσο Πετάω», την προώθηση των χύμα προϊόντων , γιατί για να μην ξεχνάμε ο πολίτης σήμερα είναι υποχρεωμένος στην πράξη σε μεγάλο βαθμό, εκτός εάν είναι διατεθειμένος να προβεί σε μοναδικές ενέργειες ατομικά, να πάρει τα συσκευασμένα αυτά προϊόντα, καθώς δεν υπάρχουν διαθέσιμα προϊόντα μη συσκευασμένα.

Υπάρχουν κάποιες πρωτοβουλίες μικρής κλίμακας. Εάν αυτές δεν μπορέσουν να γίνουν παράδειγμα και δεν μπορέσουμε να προχωρήσουμε στα χύμα προϊόντα, δεν θα μπορέσουμε να λύσουμε το ζήτημα.

Όλο το κομμάτι των πλαστικών και της ανακύκλωσης είναι ένα ζήτημα των παραγωγών και όχι των καταναλωτών και θα σας πω τις αδυναμίες στο κομμάτι της παραγωγής, με βάση τις δικές σας προτάσεις: χρηματοδότηση επιχειρήσεων με επαναχρησιμοποίηση της ανακύκλωσης, κομποστοποίησης, θέσπιση κριτηρίων αποκλεισμού προμηθειών πλαστικών μιας χρήσης στις προμήθειες του Δημοσίου. Αυτό, πραγματικά, θα είχε μία επίπτωση και στη διαμόρφωση της αγοράς και των προδιαγραφών.

Τα ερωτήματα είναι πώς θα δρομολογηθούν σήμερα οι κρίσιμες νομοθετικές ρυθμίσεις για την εφαρμογή του «Πληρώνω όσο Πετάω» και το σύστημα εναλλακτικής διαχείρισης για οργανικά, του τέλους ταφής και εάν προχωρήσετε στην καύση ή συνεχίσετε στην καύση -που πραγματικά το απεύχομαι- ένα τέλος καύσης, γιατί είναι, πραγματικά, κάκιστη διαχείριση, όπως μας λέει και η ευρωπαϊκή εμπειρία.

Πώς θα χρηματοδοτηθούν τα σχέδια πρόληψης των Δήμων και όλων των δράσεων των ανωτέρω βαθμίδων διαχείρισης (οικιακή κομποστοποίηση, μηχανικοί κομποστοποιητές κ.λπ.); Πώς ακριβώς θα βελτιωθεί η ανακύκλωση; Ποιος θα είναι ο ρυθμός κατασκευής των μονάδων κομποστοποίησης; Πώς θα χρηματοδοτηθούν συστηματικές και αποτελεσματικές δράσεις ενημέρωσης και πιστοποίησης, γιατί χωρίς αυτό δεν θα μπορέσουμε να αλλάξουμε όλοι τις συνήθειες στη νέα εποχή της «κυκλικής» οικονομίας και της πορείας μας προς την μηδενική παραγωγή αποβλήτων. Ποιες θα είναι οι δράσεις πρόληψης και κατανάλωσης αποβλήτων και κυρίως συσκευασίες πλαστικών;

Στον τομέα της επαναχρησιμοποίησης και της πρόληψης επισημαίνουμε, ότι η ανακύκλωση και η επαναχρησιμοποίηση για τη διαχείριση αποβλήτων είναι σημαντική κατεύθυνση διαχείρισης, αλλά και ειδικά για τα πλαστικά μιας χρήσης ο σημαντικότερος τρόπος λύσης του προβλήματος είναι η πρόληψη και η αποφυγή της κατανάλωσης και υπερκατανάλωσής τους, ένας «πυλώνας» που εκπροσωπείται στην Οδηγία.

Σήμερα ο πυλώνας της πρόληψης και της επαναχρησιμοποίησης στο συγκεκριμένο νομοσχέδιο δεν συνοδεύεται από μέτρα πολιτικής. Ουσιαστικά, η Πολιτεία καθιστά υπεύθυνους τους καταναλωτές, χωρίς να προσφέρει κίνητρα για να γίνει ευκολότερη η επαναχρησιμοποίηση ποτηριών, κ.λπ.. Θέτετε ως στόχο τη μείωση της κατανάλωσης σε ποσοστό 30%, χωρίς να τίθεται κανένας στόχος από όλους τους αριθμούς για να είναι, πραγματικά, ελέγξιμος και μετρήσιμος ο στόχος.

Θα ήταν χρήσιμο να επεκτείνετε τα μέτρα και σε άλλες περιοχές, όπως τα περίπτερα και θα ήταν σημαντική η επιλογή της σταδιακής απαγόρευσης, η εκπαίδευση στη χρήση προϊόντων μακράς διαρκείας και όχι η διαιώνιση των ανταποδοτικών μέσων που μειώνουν σχετικά στην αρχή, αλλά διαιωνίζουν το πρόβλημα.

Ένα μεγάλο ζήτημα είναι το θέμα των μικροπλαστικών και ένας από τους λόγους που θέλουμε να μειώσουμε τη χρήση των πλαστικών είναι και για κινδύνους στη δημόσια υγεία από τα μικροπλαστικά. Θα θέλαμε, πραγματικά, να δούμε πιο τολμηρά μέτρα, όπως η χρηματοδότηση των ερευνών και σε ελληνικό επίπεδο. Γιατί να μην αποκτήσουμε εξειδίκευση στην Ελλάδα σε αυτές τις τεχνολογίες και έρευνα αιχμής του μέλλοντος; Αυτό είναι ένα θέμα που θα μας απασχολήσει σίγουρα, κύριε Υπουργέ; Οπότε, έρευνα για να υπολογιστεί το μέγεθος του προβλήματος και να οριστούν τα ενδεικνυόμενα μέτρα περιορισμού της ρύπανσης από μικροπλαστικά.

Για τη σωστή εφαρμογή του μέτρου απαγόρευσης των πλαστικών μιας χρήσης του Μέρους Β΄, απαιτείται να έχουμε μηχανισμούς ελέγχου και επιβολή κυρώσεων εντός του Δημοσίου. Ο ΕΟΕΑΝ με τη σημερινή του μορφή δεν είναι αρκετός, γιατί είναι υποστελεχωμένος και δεν είναι ελεγκτικό σώμα, αλλά επιτελικό.

Εισάγετε τη λογική της διευρυμένης ευθύνης του παραγωγού. Το κρίσιμο σημείο, που ανέφερα και προηγουμένως, επειδή η ευθύνη είναι στον παραγωγό, ο καταναλωτής πρέπει να διαχειριστεί ένα πρόβλημα που δημιουργείται από τον παραγωγό. Κι’ όμως δεν δίνονται πληροφορίες για τον τρόπο με τον οποίο θα επιτευχθεί κάτι τέτοιο. Επομένως, είναι αδύνατον να αξιολογηθεί κατά πόσο αυτή η διάταξη θα οδηγήσει σε ουσιαστικές αλλαγές ή αν θα μετατραπεί σε ένα, ακόμη, χρηματικό ποσό, που θα καλείται να πληρώσει ο παραγωγός, για να εξακολουθεί να έχει το δικαίωμα να παράγει με τον ίδιο τρόπο που παρήγαγε έως τώρα.

Για να μην μείνουν αυτές οι πολιτικές και οι διακηρύξεις σας στα χαρτιά απαιτούνται πραγματικές εκστρατείες ενημέρωσης, όπως ανέφερα και προηγουμένως, σε συνεργασία με την κοινωνία των πολιτών, κάτι που φαίνεται να αντιμετωπίζετε αμήχανα, κύριε Υπουργέ, και διεκπεραιωτικά, αναθέτοντας στα συστήματα διαχείρισης και στον ΕΟΑΝ την εφαρμογή τους.

Στο άρθρα 15-19 τίθενται οι μηχανισμοί υλοποίησης των δράσεων. Συντονιστής φορέας ελέγχει, κυρίως, πληροφοριακά συστήματα, εξουσιοδοτικές διατάξεις. Δημιουργείται έναν νέο «αδύναμο» μηχανισμό ελέγχου, συμμόρφωσης και υλοποίησης πολιτικής, χωρίς κανένα συντονισμό με το υπόλοιπο Δημόσιο, με κίνδυνο να μείνει στα «χαρτιά». Αυτό είναι κάτι που διαπνέει το νομοσχέδιο σας. Προφανώς, δεν υπάρχει καμία λογική διαμόρφωσης στρατηγικής. Το νομοσχέδιο διαπνέεται από μία διεκπεραιωτική λογική εισαγωγής ενωσιακού δικαίου και δεν γνωρίζουμε καν πώς θα συντονιστούν οι δράσεις συντονισμού με το Εθνικό Σχέδιο Διαχείρισης Αποβλήτων και με το Εθνικό Σχέδιο Πρόληψης Δημιουργίας Αποβλήτων.

Θα σας καλούσα πριν από την ψηφοφορία στην Ολομέλεια και θα σας παρακαλούσα, να ενσωματώσετε συγκεκριμένα μέτρα και προτάσεις που θα κάνουν αυτές τις προθέσεις σας εφαρμόσιμες και αποτελεσματικές και να κηρύξετε, επιτέλους, την κατάργηση του ΕΣΔΑ, που παραβιάζει -κατά τη γνώμη μας- και την έννοια της ευρωπαϊκής οδηγίας. Είναι και ο ίδιος ο λόγος που απορρίφθηκε η αίτηση της χρηματοδότησής σας για το ΣΔΙΤ Πελοποννήσου, στη βάση του οποίου στηριχτήκατε στον σχεδιασμό του ΕΣΔΑ.

Οπότε, καλές είναι οι προθέσεις που έχετε, όμως, ας θα γίνουν εφαρμόσιμες και ας σταματήσει αυτή «η σχιζοφρένεια», άλλα να έχουμε στο νομοσχέδιο και, εντελώς, διαφορετική να είναι η πολιτική σας στη διαχείριση αποβλήτων.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Ευχαριστούμε τον κ. Αρσένη, με την τοποθέτηση του οποίου κλείσαμε με τις τοποθετήσεις των Εισηγητών και των Ειδικών Αγορητών.

Στο σημείο αυτό, ο Προεδρεύων των Επιτροπών, έκανε την β΄ ανάγνωση του καταλόγου των μελών των Επιτροπών.

Από τη Διαρκή Επιτροπή Παραγωγής και Εμπορίου, παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Γκίκας Στέφανος, Καιρίδης Δημήτριος, Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Οικονόμου Ιωάννης, Παπαδόπουλος Μιχαήλ, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Πέρκα Θεοπίστη (Πέτη), Σαντορινιός Νεκτάριος, Σαρακιώτης Ιωάννης, Τελιγιορίδου Ολυμπία, Σκουρλέτης Παναγιώτης, Φάμελλος Σωκράτης, Αρβανιτίδης Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Συντυχάκης Εμμανουήλ, Μανωλάκου Διαμάντω, Κατσώτης Χρήστος, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Λογιάδης Γεώργιος.

Από την Ειδική Μόνιμη Επιτροπή Προστασίας Περιβάλλοντος, παρόντες ήταν οι Βουλευτές κ.κ. Ακτύπης Διονύσιος, Αμυράς Γεώργιος, Αυγερινοπούλου Διονυσία – Θεοδώρα, Καλογιάννης Σταύρος, Κοτρωνιάς Γεώργιος, Κωτσός Γεώργιος, Λιούτας Αθανάσιος, Μελάς Ιωάννης, Παπαδημητρίου Χαράλαμπος, Πνευματικός Σπυρίδων, Ρουσόπουλος Θεόδωρος, Τζηκαλάγιας Ζήσης, Χατζηδάκης Διονύσιος, Χιονίδης Σάββας, Χρυσομάλλης Μιλτιάδης, Βέττα Καλλιόπη, Ζεϊμπέκ Χουσεΐν, Καφαντάρη Χαρούλα (Χαρά), Κόκκαλης Βασίλειος, Μεϊκόπουλος Αλέξανδρος, Χαρίτου Δημήτριος (Τάκης), Κωνσταντόπουλος Δημήτριος, Κομνηνάκα Μαρία, Κανέλλη Λιάνα και Μπούμπας Κωνσταντίνος.

Τον λόγο έχει ο κ. Υπουργός.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Περιβάλλοντος και Ενέργειας):** Κύριε Πρόεδρε, κυρίες και κύριοι συνάδελφοι, προκαταρκτικά θέλω να σημειώσω, ότι θα μιλήσω αυστηρά για το νομοσχέδιο σήμερα. Ξέρω ότι ετέθησαν και μερικά άλλα θέματα για την ευρύτερη πολιτική του τομέα του Περιβάλλοντος της Κυβέρνησης,. Όμως, θα μας δοθεί η δυνατότητα να τα σχολιάσουμε -τουλάχιστον όσον αφορά εμένα- και στη β΄ ανάγνωση και στην Ολομέλεια.

Επίσης, εκτός από εμένα θα τοποθετηθεί, είτε στη συνέχεια αν κριθεί αναγκαίο, είτε αύριο, ο αρμόδιος Υφυπουργός, ο κ . Ταγαράς.

Για το νομοσχέδιο εσείς μεν, μπορεί να έχετε μία γνώση, λόγω του ότι παρακολουθήσατε τις εξελίξεις και διαβάσατε το νομοσχέδιο. Θα μου επιτρέψετε, όμως, να απευθυνθώ, όχι μόνο στην Αίθουσα, αλλά και στους δημοσιογράφους και στο ευρύ κοινό, το οποίο δεν είναι υποχρεωμένο να ξέρει όλες τις λεπτομέρειες, για να γνωρίζουν οι Έλληνες πολίτες, γιατί παίρνουμε αυτή την πρωτοβουλία και για ποιο πράγμα συζητάμε ακριβώς. Γι’ αυτό θα προσπαθήσω να εξηγήσω και επιμέρους λεπτομέρειες.

Το νομοσχέδιο αυτό έρχεται σε εφαρμογή μιας σχετικής Οδηγίας της Ευρωπαϊκής Ένωσης του 2019 και είναι σίγουρα ένα «πράσινο» νομοσχέδιο, διότι αφορά στη μόλυνση του περιβάλλοντος και στην απόσυρση των πλαστικών μιας χρήσης. Όμως, είναι και ένα νομοσχέδιο που αφορά τις καθημερινές μας συνήθειες. Είναι εκατομμύρια τα κυπελάκια του καφέ και δισεκατομμύρια τα πλαστικά μπουκάλια τα οποία διακινούνται. Επίσης, αφορά και στην αγορά των πλαστικών της εστίασης, ενώ αφορά και στη δημόσια υγεία, διότι, όπως είπατε και εσείς, διασπώνται πολλά από αυτά τα πλαστικά, εισχωρούν στην τροφική αλυσίδα, στα ψάρια κ.λπ. και τελικά, είναι κίνδυνος για την υγεία των πολιτών.

Άρα, γιατί προχωρούμε προς αυτήν την κατεύθυνση, στην κατάθεση αυτού του νομοσχεδίου; Γιατί είναι Κοινοτική Οδηγία, αλλά αυτό είναι το λιγότερο. Πιο πολύ είναι υποχρέωση προς τη συνείδηση όλων μας να προστατεύσουμε το περιβάλλον και είναι και υποχρέωση προφύλαξης της δημόσιας υγείας. Μάλιστα, επειδή τα πλαστικά μιας χρήσης σχετίζονται ιδιαίτερα -όπως αναλύθηκε και δεν θα επανέλθω σε στοιχεία- με τη ρύπανση των ακτών και των θαλασσών και με δεδομένο ότι η Ελλάδα έχει ακτές και ακτογραμμές τεράστιες, είναι διπλή υποχρέωση για την Πατρίδα μας να αντιμετωπίσουμε το συγκεκριμένο θέμα.

Τι άλλο κάνουμε; Επειδή και ο ίδιος ο Πρωθυπουργός και από την προεκλογική ακόμη περίοδο, αλλά και μετά, έχει εκδηλώσει την ευαισθησία του για το συγκεκριμένο θέμα και ήταν και στις προγραμματικές δηλώσεις της Κυβέρνησης, σπεύδουμε να είμαστε από τις πρώτες χώρες που «υιοθετούν» αυτήν την κοινοτική Οδηγία. Νομίζω ότι είναι κάτι, που μας το πιστώνει και είμαι σίγουρος ότι θα το πιστώσει και σε εσάς, όσους αποφασίσετε να ψηφίσετε το νομοσχέδιο, ιδιαίτερα η νέα γενιά, η οποία είναι ευαισθητοποιημένη γι’ αυτά τα θέματα. Νομίζω, το ζήτημα αυτό το οποίο, σήμερα, συζητάμε, θα έπρεπε να μας ενώνει όλους.

Με βάση την Οδηγία υπάρχουν κάποια μέτρα ή στόχοι, που έχουν έναν περίπου ή ακριβώς υποχρεωτικό χαρακτήρα και υπάρχουν και κάποια εθνικά εφαρμοστικά μέτρα, τα οποία είναι σε αρμονία με την Οδηγία ή σε εξειδίκευση της Οδηγίας, έτσι ώστε το «πλέγμα» εφαρμογής της Οδηγίας για την απόσυρση των πλαστικών μιας χρήσης και όλες τις συναφείς δράσεις να είναι πλήρες. Και αυτό είναι που επιχειρούμε να κάνουμε.

Τι κάνουμε για να εφαρμόσουμε τον στενό «πυρήνα» της Οδηγίας; Το πρώτο που κάνουμε είναι, ότι από τις 3 Ιουλίου του 2021, αφού το νομοσχέδιο αυτό γίνει νόμος του Κράτους, δέκα κατηγορίες πλαστικών μιας χρήσης θα έχουν γίνει παρελθόν. Τα ανέφερε ο Εισηγητής μας, ο κ. Ανδρέας Κατσανιώτης, προηγουμένως. Θα επαναλάβω ποια είναι, όπως σας είπα, περισσότερο μιλώντας στο ευρύ κοινό. Είναι τα μαχαιροπίρουνα, τα πλαστικά πιάτα, τα καλαμάκια, οι περιέκτες και τα κυπελάκια ποτών από φελιζόλ, οι περιέκτες τροφίμων από φελιζόλ, οι αναδευτήρες ποτών, οι μπατονέτες, τα στηρίγματα για μπαλόνια, καθώς και πάσης φύσεως προϊόντα που διασπώνται σε μικροπλαστικά, αυτό που λέγεται επιστημονικά, οξοδιασπώμενα πλαστικά. Αυτά από 3 Ιουλίου του 2021, θα είναι παρελθόν. Τελεία και παύλα. Στο Δημόσιο, ειδικά, προβλέπει το νομοσχέδιο, ότι αυτό θα συμβεί, θα είναι, δηλαδή, αυτά τα πλαστικά μιας χρήσης παρελθόν, από τις αρχές του χρόνου. Γιατί; Γιατί θέλουμε το Δημόσιο να δίνει το καλό παράδειγμα.

Δεύτερον, μειώνεται η κατανάλωση σε πλαστικά ποτήρια και πλαστικούς περιέκτες τροφίμων κατά 30% μέχρι το 2024, κατά 60% μέχρι το 2026, με έτος βάσης το 2022. Υπάρχει έτος βάσης, υπάρχει σημείο αναφοράς. Το πώς, θα σας το πω αμέσως, στη συνέχεια, όταν έρθω στα εθνικά μέτρα, αλλά εδώ είμαστε συνεπείς με τον στόχο της Οδηγίας.

Τρίτον, τα πλαστικά μπουκάλια θα πρέπει να «υιοθετούν» τις αρχές του οικολογικού σχεδιασμού. Τα οικολογικά μπουκάλια, λέω πάλι για τους πολίτες, σε αυτή τη φάση και εδώ και στις άλλες ευρωπαϊκές χώρες, δεν αποσύρονται. Ωστόσο, όλα τα καπάκια θα πρέπει να είναι προσαρτημένα στα μπουκάλια τους μέχρι το 2024, να μην είναι χωριστά το καπάκι, χωριστά το μπουκάλι, ενώ τα πλαστικά μπουκάλια θα πρέπει να κατασκευάζονται από 25% ανακυκλωμένο περιεχόμενο το 2025 και 35%, αντίστοιχα, το 2030. Αυτά μπορούν να ελεγχθούν. Υπάρχουν ευρωπαϊκά πρότυπα, υπάρχουν μηχανισμοί πιστοποίησης, έτσι ώστε όλα αυτά να μην είναι θεωρητικά, όχι μόνο εδώ, σε όλη την Ευρώπη. Παράλληλα, τίθεται υποχρεωτικός στόχος χωριστής συλλογής των πλαστικών μπουκαλιών, 77% το 2025, 90% το 2030 και γι’ αυτό θέμα θα επανέλθω σε λίγο. Ακόμη, προβλέπουμε ειδικό μηχανισμό στα εθνικά μέτρα, έτσι ώστε ο στόχος αυτών να μην είναι ένας στόχος που θα μείνει «γράμμα κενό», αλλά θα επιτευχθεί.

Τέταρτον, θεσπίζονται νέες απαιτήσεις σήμανσης από τον Ιούλιο του 2021, αναφορικά με τις περιβαλλοντικές επιπτώσεις, όχι μόνο στη δημόσια υγεία, συγκεκριμένων προϊόντων. Τα προϊόντα αυτά είναι τα πλαστικά ποτήρια, τα υγρά μαντηλάκια, τα είδη προσωπικής υγιεινής και γι’ αυτό αναφέρθηκα και στη δημόσια υγεία, και τα καπνικά προϊόντα.

Πέμπτον, η παραγωγή ορισμένων πλαστικών προϊόντων μιας χρήσης υποχρεούνται στη κάλυψη του κόστους περιβαλλοντικής διαχείρισης των προϊόντων τους, εφεξής. Τι σημαίνει αυτό; Ότι από τον Ιανουάριο του 2023 δημιουργούνται συστήματα διευρυμένης ευθύνης παραγωγού, όπως λέγονται, για δύο νέες ομάδες προϊόντων, όπως τα καπνικά προϊόντα και τα αλιευτικά εργαλεία. Είναι συστήματα, ουσιαστικά, -για να συνεννοηθούμε μεταξύ μας-, για ανακύκλωση, καθώς και οκτώ άλλες κατηγορίες προϊόντων, κυπελάκια ποτών, περιέκτες τροφίμων, περιέκτες ποτών, πακέτα και περιτυλίγματα, λεπτές σακούλες μεταφοράς, υγρά μαντηλάκια και μπαλόνια. Για όλα αυτά θα υπάρχει μία τάξη από περιβαλλοντικής πλευράς και από πλευράς ανακύκλωσης.

Τώρα, έρχομαι στα εθνικά μέτρα, τα οποία διευρύνουν τα μέτρα της Οδηγίας σε κάποιες περιπτώσεις, ενώ σε άλλες περιπτώσεις τα εξειδικεύουμε, προκειμένου να εφαρμοστούν. Ποια είναι τα εθνικά μέτρα; Πρώτα απ’ όλα, προκειμένου να προωθήσουμε την επαναχρησιμοποίηση, θεσπίζουμε την υποχρέωση στις επιχειρήσεις μαζικής εστίασης, από την 1η Ιανουαρίου του 2022 να διαθέτουν επαναχρησιμοποιούμενα εναλλακτικά προϊόντα στα σημεία πώλησης, καθώς και να κάνουν έκπτωση στους πελάτες που έχουν δικά τους επαναχρησιμοποιούμενα ποτήρια και περιέκτες τροφίμων.

Δεύτερον, προκειμένου να διευκολύνουμε τη μείωση της κατανάλωσης των πλαστικών μπουκαλιών νερού, θεσπίζουμε την υποχρέωση δωρεάν παροχής νερού σε δημόσιες βρύσες, μέσω των Οργανισμών Τοπικής Αυτοδιοίκησης, σε δημοτικές και αθλητικές εγκαταστάσεις και παιδικές χαρές από τον Ιούλιο του 2021, έτσι ώστε να μην καταφεύγουμε στα πλαστικά μπουκαλάκια, στα κυπελάκια κ.λπ., αλλά να μπορούν να πίνουν τα παιδιά νερό από τις δημόσιες βρύσες.

Τρίτον, προκειμένου να μειώσουμε τη κατανάλωση σε πλαστικά ποτήρια και περιέκτες τροφίμων, με τους στόχους που είχαν τεθεί και σας είπα προηγουμένως, θεσπίζουμε περιβαλλοντική εισφορά στα προϊόντα αυτά από 1/1/2022. Τα χρήματα που θα συλλέγονται θα πηγαίνουν στο «Πράσινο» Ταμείο και θα επιστρέφουν στους Δήμους και τις Περιφέρειες για δράσεις καταπολέμησης της πλαστικής ρύπανσης.

Τέταρτον, προκειμένου οι πολίτες να γνωρίζουν σε ποιον κάδο θα πετάνε τα προϊόντα τους, διευρύνουμε την περιβαλλοντική σήμανση σε όλα τα πλαστικά μιας χρήσης που εμπίπτουν στην Οδηγία από 3 Ιανουαρίου του 2022, ώστε να γνωρίζουν οι πολίτες ποια προϊόντα προορίζονται για επαναχρησιμοποίηση, για ανακύκλωση και για κομποστοποίηση.

Τέλος, εισάγουμε το λεγόμενο DRS, που είναι ένα σύστημα ανακύκλωσης γι’ αυτά τα πλαστικά μπουκάλια, διότι τα υπόλοιπα θα έχουν απαγορευτεί και το οποίο ισχύει και σε άλλες ευρωπαϊκές χώρες. Ίσχυε παλαιότερα στην Ελλάδα, πριν από κάμποσες δεκαετίες, και μπορούσες να το κάνεις σε κάποια καταστήματα και σούπερ μάρκετ με τα γυάλινα μπουκάλια. Τώρα, καθώς θα έχει επιβληθεί ένα τέλος στα πλαστικά μπουκάλια, θα μπορείς αυτό το τέλος να το παίρνεις πίσω, δηλαδή την επιβάρυνση που θα έχεις, εάν επιστρέφεις το πλαστικό μπουκάλι στο σημείο της αγοράς. Αυτό είναι το σύστημα DRS και το οποίο είναι επιβράβευση της ανακύκλωσης στην πράξη. Είναι ένα εθνικό μέτρο που εισάγεται με αυτό το νομοσχέδιο, που στοχεύει μαζί με τα άλλα, τα οποία σας ανέφερα, να πετύχουμε τους τρόπους περιορισμού της χρήσης των πλαστικών, που δεν θα απαγορευτούν με αυτό το νομοσχέδιο.

Βεβαίως, προκειμένου να είμαστε πιο σίγουροι για το ότι τα πράγματα θα πάνε προς την κατεύθυνση που θέλουμε, όπως γίνεται, θα γίνει και στις άλλες ευρωπαϊκές χώρες, υπάρχει και ένα πλαίσιο κυρώσεων γι’ αυτούς που δεν θα σεβαστούν τον νόμο, προκειμένου όλοι να γνωρίζουν ότι το Κράτος θα είναι εκεί και θα επιβάλει την εφαρμογή του νόμου, που θα έχει περάσει από τη Βουλή των Ελλήνων. Παραδείγματος χάριν, όσοι παραγωγοί πουλάνε προϊόντα, τα οποία έχουν απαγορευτεί στην αγορά, θα πληρώνουν πρόστιμο το 1%, επί του συνολικού κύκλου εργασιών τους το προηγούμενο έτος. Δεν είναι μικρό, επειδή μας ενδιαφέρει να τελειώνουμε με αυτή τη νοοτροπία, γιατί εδώ έχουμε να κάνουμε και με νοοτροπίες, ενδεχομένως. Το ίδιο θα πληρώνουν και όσοι παράγουν πλαστικά μπουκάλια, που δεν πληρούν τις προδιαγραφές σχεδιασμού για ανακυκλωμένο περιεχόμενο.

Κυρώσεις, όμως, προβλέπονται και για τις επιχειρήσεις μαζικής εστίασης και λιανικού εμπορίου. Παραδείγματος χάριν, για την πώληση προϊόντων που έχουν απαγορευτεί, θα πληρώνουν 5 ευρώ, ανά τεμάχιο προϊόντος που διέθεσε στην αγορά, με ελάχιστο πρόστιμο τα 1.000 ευρώ. Είμαι βέβαιος, ότι με αυτά και άλλα πρόστιμα, τα οποία προβλέπονται στο νομοσχέδιο, πράγματι, τα πλαστικά μιας χρήσης θα έχουν γίνει παρελθόν. Άλλωστε, όπως θα σημειώσω και στη συνέχεια, η αγορά είχε όλο τον χρόνο να «ξεστοκάρει», διότι από πολύ νωρίς, ήδη από τις προγραμματικές δηλώσεις της Κυβέρνησης, έχουμε μιλήσει γι’ αυτό εδώ το νομοσχέδιο.

Βεβαίως, επειδή αμφισβητήθηκε από ορισμένους, θέλω να πω ότι δεν θα είναι μόνο ο ΕΟΑΝ, ο Εθνικός Οργανισμός Ανακύκλωσης, ο οποίος θα έχει εμπλοκή στην εφαρμογή αυτού του νομοσχεδίου. Θα είναι μία σειρά από άλλες Αρχές -αυτονόητο νομίζω είναι- όπως το Σώμα Επιθεωρητών Περιβάλλοντος, οι Ελεγκτικές Υπηρεσίες της Γενικής Γραμματείας Εμπορίου και Προστασίας του Καταναλωτή του Υπουργείου Ανάπτυξης και Επενδύσεων, καθώς και άλλες δημόσιες αρχές.

Κυρίες και κύριοι, όπως επιβλήθηκε ο νόμος για την απαγόρευση του καπνίσματος, με τον ίδιο τρόπο είμαστε αποφασισμένοι να επιβάλουμε τις διατάξεις και αυτού του νομοσχεδίου, όταν γίνει νόμος, διότι είναι θέμα προστασίας του περιβάλλοντος, και όπως σημείωσα, τελικά προστασίας της δημόσιας υγείας. Νομίζω ότι μοιραζόμαστε την ίδια ευαισθησία και κανονικά θα έπρεπε όλοι να είμαστε ενωμένοι σε αυτή την προσπάθεια.

Τώρα θέλω να κάνω και μερικές παρατηρήσεις, σχετικά με ορισμένα θέματα που ελέχθησαν από συναδέλφους των Κομμάτων της Αντιπολίτευσης. Πρώτα απ’ όλα, είχαμε ξεκαθαρίσει, -υπάρχουν δικές μου τοποθετήσεις, αν υπάρχουν παρανοήσεις, δεν ευθύνομαι και ούτε έχει σημασία, απλώς το σημειώνω- ότι το νομοσχέδιο αυτό θα ερχόταν το 2020, όπως και έρχεται. Παρουσιάστηκε τον Ιούνιο του 2020 και θα ετίθετο σε εφαρμογή το 2021. Υπάρχουν δικές μου γραπτές δηλώσεις. Νομίζω δεν έχει καμία αξία να μπούμε σε αυτή τη συζήτηση, επειδή βλέπω τον κ. Φάμελλο και, όντως, υπήρξαν ορισμένες παρεξηγήσεις δημοσιογράφων -ξαναλέω δεν έχει καμία αξία το θέμα- είμαι, όμως, στη θέση να φέρω στη συνέχεια στις συζητήσεις εδώ, μία σειρά από τοποθετήσεις μου, οι οποίες είναι, ακριβώς, σε αυτό το μήκος κύματος.

Δεύτερον, γίνεται κριτική πρώτη φορά στην Ελλάδα, «γιατί το φέρνετε τόσο νωρίς, γιατί προσαρμοζόμαστε σε κοινοτική οδηγία τόσο νωρίς;» Θα έπρεπε να εξαντλούμε κάθε φορά τα όρια και θα έπρεπε να υπάρχουν προειδοποιητικές επιστολές και αιτιολογημένες γνώμες και παραπομπές στο δικαστήριο από την πλευρά της Ευρωπαϊκής Ένωσης για να ευαισθητοποιηθούμε για ένα θέμα που αφορά εμάς; Αυτή η Οδηγία και να μην υπήρχε, θα έπρεπε να την εφεύρουμε. Θα έπρεπε να την εφεύρουμε. Προχωρούμε, λοιπόν, σε ένα νομοσχέδιο το οποίο είναι οικολογικό, είναι «πράσινο» και το οποίο θα έπρεπε -νομίζω- να το «αγκαλιάσετε» όλοι.

Την ίδια στιγμή, οι ίδιοι άνθρωποι που μας κατηγορούν ότι το φέρνουμε νωρίς, μάς είπαν ότι δεν έχουν καιρό να προετοιμαστούν οι παράγοντες της αγοράς. Μα, ακριβώς, γι’ αυτό το φέρνουμε νωρίς, για να υπάρχει καιρός, μέχρι να τεθεί σε ισχύ αυτό το νομοσχέδιο, στις 3 Ιουλίου του 2021, να υπάρχει χρόνος προετοιμασίας. Είναι νομίζω μία καταφανής αντίφαση. Υποθέτω ότι δεν θα περιπέσετε στην ίδια αντίφαση και στις επόμενες τοποθετήσεις σας.

Ειπώθηκε, επίσης, ότι υπάρχει ζήτημα, διότι δεν έχουν «υιοθετηθεί» σε ευρωπαϊκό επίπεδο οι τεχνικές οδηγίες. Το ένα δεν εμποδίζει το άλλο. Προφανώς, συμμετέχουμε στην εκπόνηση αυτών των τεχνικών οδηγιών. Οι τεχνικές οδηγίες θα εξειδικεύουν το περιεχόμενο αυτής της οδηγίας. Παρακολουθούμε πολύ στενά τον διάλογο, συμμετέχουμε δημιουργικά σε όλο αυτόν τον διάλογο και να είστε σίγουροι, ότι δεν θα χρειαστεί καμία παρέμβαση στη συνέχεια, διότι, ότι λέει το σχέδιο είναι σε απόλυτη αρμονία με τη συζήτηση, η οποία γίνεται για τις όποιες τεχνικές οδηγίες.

Επίσης, επισημάνθηκε, από τη μια πλευρά, ότι το νομοσχέδιο δεν είναι και τόσο περιβαλλοντικό όσο θα έπρεπε, αλλά από την άλλη, ότι βλάπτει την βιομηχανία των πλαστικών. Μα εάν βλάπτει τη βιομηχανία των πλαστικών, πώς είναι δυνατόν, την ίδια στιγμή, να βλάπτει και το περιβάλλον; Επίσης, ειπώθηκε ότι ευνοεί και τους εισαγωγείς πλαστικών. Δεν μας εξήγησε κανείς πως. Δηλαδή, εδώ ερχόμαστε, απαγορεύουμε τα πλαστικά και την ίδια στιγμή, ενώ τα απαγορεύουμε, υπάρχουν συνάδελφοι από την Αντιπολίτευση και μας λένε ότι ευνοούνται οι εισαγωγείς πλαστικών. Είμαι, πραγματικά, περίεργος να ακούσω την αιτιολόγηση αυτής της άποψης.

Κλείνω με μία παρατήρηση, ότι, δήθεν, δεν έγινε διάλογος σε αυτό το νομοσχέδιο. Μα, ο διάλογος σε αυτό το νομοσχέδιο έχει ξεκινήσει από πέρυσι. Συγκεκριμένα, είχαμε διεξαγωγή ανοιχτής ημερίδας διαβούλευσης τον περασμένο Δεκέμβριο στο Υπουργείο με συμμετοχή όλων των ενδιαφερομένων. Κατόπιν, στους μήνες που ακολούθησαν, είχαμε οργάνωση τηλεδιασκέψεων με όλα τα ενδιαφερόμενα μέρη σε επίπεδο φορέων. Όχι μιας, αλλά περισσότερων τηλεδιασκέψεων. Εκτός αυτού, είχαμε αποστολή ηλεκτρονικού ερωτηματολογίου, στο οποίο συμμετείχαν 44 φορείς από 10 διαφορετικούς κλάδους της οικονομίας, εκπροσωπήθηκαν πάνω από 6.000 μέλη και υποβλήθηκαν, συνολικά, 395 προτάσεις στο ηλεκτρονικό ερωτηματολόγιο. Αφού έγινε αυτό, παρουσιάστηκε το νομοσχέδιο, ακολούθησε η ηλεκτρονική διαβούλευση που προβλέπεται από τη νομοθεσία και μετά την ηλεκτρονική διαβούλευση και όσα σας είπα προηγουμένως, ερχόσαστε σήμερα και μας λέτε ότι δεν έγινε διάλογος. Δηλαδή, πείτε μου εσείς, σε πόσα νομοσχέδια στην Ελλάδα έχει γίνει περισσότερος διάλογος, απ’ ότι έχει γίνει γι’ αυτό, ειδικά, το νομοσχέδιο. Νομίζω, ήταν μία, πλήρως ατυχής παρατήρηση, η οποία θα ήταν καλύτερα και για σας τους ίδιους να λείπει και το λέω με καλή πίστη.

Εμείς είμαστε, πραγματικά, πολύ ικανοποιημένοι. Όχι, απλώς, γιατί προσαρμοζόμαστε σε μία κοινοτική οδηγία, αλλά γιατί φέρνουμε ένα νομοσχέδιο που υπηρετεί, ταυτόχρονα, το περιβάλλον και τη δημόσια υγεία. Ένα νομοσχέδιο, που είμαστε σίγουροι ότι το «αγκαλιάζει», ιδιαίτερα, η νεολαία. Πιστεύω ότι είναι και μία μοναδική ευκαιρία για τη Βουλή των Ελλήνων να αφήσουμε στην άκρη τα μικροκομματικά -εμείς πολλές φορές το είχαμε κάνει ως Αξιωματική αντιπολίτευση- και να στηρίξουμε όλοι αυτό το νομοσχέδιο.

Στο κάτω κάτω, κυρίες και κύριοι του ΣΥΡΙΖΑ, ήταν μία Οδηγία που «υιοθετήθηκε» όταν εσείς ήσασταν Κυβέρνηση. Δεν είναι δυνατόν για όλους τους μικροκομματικούς λόγους τους οποίους επικαλείστε και για λόγους «πάθους» ανεξήγητου και σίγουρα βλαπτικού για το Κόμμα σας, να είστε μία «παραφωνία» σε ένα «κύμα πράσινο» το οποίο «αγκαλιάζει» αυτή την ώρα, τουλάχιστον σε σχέση με αυτά τα ζητήματα, όλη την Ευρώπη.

Νομίζω, ότι όλοι θα έπρεπε να βρεθούμε μαζί. Εμείς κάνουμε το καθήκον μας. Είμαστε εδώ να ακούσουμε προτάσεις. Άκουσα προτάσεις, για παράδειγμα από τον κ. Αρσένη, για τις οποίες πρέπει να πω ότι με τις περισσότερες συμφωνούμε και κάποιες από αυτές είναι, ήδη, μέσα στο νομοσχέδιο. Ο κ. Ταγαράς θα αναφερθεί αναλυτικά για το ποιες είναι, ήδη, μέσα στο νομοσχέδιο. Άλλες δε, στις οποίες αναφερθήκατε, παραδείγματος χάριν τα τέσσερα ρεύματα διάθεσης απορριμμάτων για τις νέες οικοδομές θα είναι στο νομοσχέδιο που θα φέρουμε σε σύντομο χρονικό διάστημα για τα απόβλητα. Μην ψάχνουμε αφορμές για να διαφωνήσουμε. Νομίζω ότι δεν είναι καλό και για το ίδιο το επίπεδο της Δημοκρατίας μας. Είναι έξω από την ευρωπαϊκή κουλτούρα και θα έπρεπε να αδράξουμε αυτό το νομοσχέδιο, του οποίου κανείς δεν έχει την πατρότητα, -επαναλαμβάνω είναι ένα «πράσινο» νομοσχέδιο, και να συμφωνήσουμε και να στείλουμε ένα μήνυμα σε όλους τους Έλληνες πολίτες -και κυρίως στη νεολαία- ότι είμαστε αποφασισμένοι για το περιβάλλον να αλλάξουμε σελίδα. Εμείς σας προσκαλούμε να έρθετε μαζί μας. Ευχαριστώ πολύ.

**ΓΕΩΡΓΙΟΣ** **ΒΛΑΧΟΣ** **(Προεδρεύων** **των** **Επιτροπών):** Ευχαριστούμε τον κύριο Υπουργό. Πριν προχωρήσουμε να πω ότι θα καλέσουμε 17 φορείς. Πιο συγκεκριμένα, τον Σύνδεσμο Βιομηχανιών Πλαστικών Ελλάδος, τον Σύνδεσμο Βιομηχανιών Παραγωγής Υλικών Συσκευασίας, τον Σύνδεσμο Επιχειρήσεων Βιομηχανιών - Τομέας Επιχειρηματικού Περιβάλλοντος και Ρυθμιστικών Πολιτικών, την Green Peace, το WWF, το Κοινωφελές Ίδρυμα Κ. Λασκαρίδη, την ΚΕΔΕ, το ΕΒΕΑ, την Πανελλήνια Ομοσπονδία Εστιατορικών και Συναφών Επαγγελμάτων, το Ινστιτούτο Έρευνας Λιανεμπορίου Καταναλωτικών Αγαθών, την iSea, τον Σύνδεσμο Εταιρειών Εμφιάλωσης Ελληνικού Φυσικού Μεταλλικού Νερού, τον Σύνδεσμο Ελληνικών Βιομηχανιών Αναψυκτικών, την Οικολογική Εταιρεία Ανακύκλωσης, την Ελληνική Εταιρία Επιχειρήσεων Οργανωμένης Εστίασης, τον εκπρόσωπο από το Δυτικό Μέτωπο και τον εκπρόσωπο από την Συνέλευση κατά της καύσης σκουπιδιών.

Τον λόγο έχει ο κ. Φάμελλος.

**ΣΩΚΡΑΤΗΣ ΦΑΜΕΛΛΟΣ:** Κύριε Υπουργέ, κύριε Γραμματέα, κυρίες και κύριοι Βουλευτές, έκανε ένα ενδιαφέρον λογοπαίγνιο ο κύριος Χατζηδάκης στην τοποθέτησή του. Πώς γίνεται να είναι, λίγο πολύ, όλοι χαμένοι σε ένα νομοσχέδιο, γιατί δεν μπορεί να είναι και το περιβάλλον και η βιομηχανία πλαστικού χαμένοι. Προφανώς, έκανε λογοπαίγνιο. Να σας πω ότι με αυτήν την Κυβέρνηση, τελικά, γίνεται να είναι όλοι χαμένοι, γιατί στην περίπτωση της αισχροκέρδειας που υπάρχει στο ηλεκτρικό ρεύμα, είναι χαμένη και η βιομηχανία και η κατοικία και η μικρομεσαία επιχείρηση και το ευάλωτο νοικοκυριό και η Ελλάδα και το περιβάλλον. Αυτή είναι η Κυβέρνηση της Ν.Δ.. Πιθανώς, μία πολύ μικρή «ελίτ» να εξυπηρετείται από την πολιτική σας, αλλά όλοι χαμένοι βγαίνουν στο τέλος από αυτές τις αδιέξοδες και άδικες πολιτικές.

Ας πάμε, όμως, λίγο στο θέμα της Οδηγίας. Είναι γεγονός ότι η Οδηγία 904/2019, είναι μία Οδηγία που, πράγματι, διαπραγματευτήκαμε εμείς και την τροποποιήσαμε σε αρκετά σημεία, όταν ήμουν και εγώ στο Συμβούλιο Υπουργών τα τελευταία τρία χρόνια, προς όφελος της χώρας μας, του περιβάλλοντος και της βιομηχανίας, και η οποία στοχεύει στη μείωση των επιπτώσεων ορισμένων πλαστικών προϊόντων στο περιβάλλον. Θα μπορούσε να αποτελέσει μία μείζονα μεταρρύθμιση, στην οποία θα μας έβρισκε να είμαστε όλοι μαζί.

Εξάλλου, να σας θυμίσω ότι την πρώτη μεταρρύθμιση στον τομέα αυτό που αφορούσε τη λεπτή πλαστική σακούλα την πήραμε εμείς. Είναι μία πάρα πολύ πετυχημένη μεταρρύθμιση, για την οποία, όμως, εσείς δεν έχετε καταφέρει να φέρετε ούτε απολογισμό. Όταν, λοιπόν, καταφέρετε να φέρετε έστω τα νούμερα, για να δούμε πού βρίσκεται η Ελλάδα το 2018 και το 2019, που είναι νομοθετημένο και υποχρεωτικό να καταγράφονται οι σακούλες που πωλούνται, παράγονται, εισάγονται και διατίθενται μέσα από το αντίστοιχο τέλος, τότε θα συζητήσουμε για την επόμενη μεταρρύθμιση. Όμως, εδώ, δεν έχετε κάνει ούτε το απλό. Δεν έχετε δεδομένα, ούτε για τα στερεά απόβλητα, ούτε για την ανακύκλωση, ούτε για τη λεπτή πλαστική σακούλα. Ο κ. Μαμουλάκης, αναφέρθηκε με ακρίβεια για το τι κάνετε «εγκλωβισμένοι» σε μία επικοινωνιακή στρατηγική με αποτέλεσμα να καταναλώσετε και αυτό το μεγάλο κεφάλαιο της μεταρρύθμισης της σακούλας.

Θα το πω πολύ απλά. Η Κυβέρνηση -και ιδιαίτερα ο κ. Χατζηδάκης- επενδύει, υπερβολικά, στην επικοινωνιακή στρατηγική για να κρύψει το έντονο αντιπεριβαλλοντικό προφίλ της Κυβέρνησης. Η κυβέρνηση σας έχει χαρακτηριστεί, ήδη, για έναν νόμο περιβαλλοντικό «έγκλημα», έχει καταργήσει τους φορείς NATURA 2000, το στολίδι της Ελλάδας, έχει ακυρώσει τους δασικούς χάρτες, έχει φέρει την καύση της διαχείρισης απορριμμάτων και προφανώς προσπαθείτε με ευρωπαϊκές πρωτοβουλίες, όπως είναι η ηλεκτροκίνηση και η κατάργηση του περιορισμού των πλαστικών να δημιουργήσετε ένα προφίλ θετικό για σας.

Με αυτό το νομοσχέδιο δεν παίρνετε καμία πρωτοβουλία φοβερή. Παίρνετε μία Οδηγία, την οποία δεν καταφέρνετε να εξειδικεύσετε και το μόνο που καταφέρνετε είναι να δώσετε παράταση στον εαυτό σας. Δηλαδή, λέτε εμείς νομοθετούμε αυτό που λέει η Οδηγία, έτσι και αλλιώς, και θα δούμε σε έναν χρόνο τι άλλο θα νομοθετήσουμε, έτσι ώστε να είναι, τελείως, απροετοίμαστη η αγορά και η παραγωγή. Δεν λέτε, ούτε στην ελληνική βιομηχανία, ούτε στην κατανάλωση, τι είναι αυτό στο οποίο από τώρα πρέπει να προσαρμοστεί, γιατί ξέρουν πολύ απλά ότι δεν βγήκαν ακόμη οι οδηγίες.

Υπάρχουν πολλές ασάφειες και έλλειψη σχεδιασμού, γιατί, δυστυχώς, αυτή η Οδηγία, σε αυτή τη χρονική στιγμή, βρέθηκε σε χέρια μαθητευόμενων «μάγων». Όμως, αυτές οι σημαντικές μεταρρυθμίσεις δεν θέλουν μπόλικη προπαγάνδα και λίγη γνώση. Δεν θέλουν ελάχιστη επιστήμη και καμία προετοιμασία της αγοράς. Θέλουν το αντίθετο. Εσείς, όμως, αυτό κάνετε. Μόνο προπαγάνδα και στα υπόλοιπα από μηδέν έως ελάχιστα.

Ας δούμε ποια είναι τα ουσιαστικά στοιχεία αυτής της μεταρρύθμισης, γιατί μας ενδιαφέρει να στηρίξουμε τις αλλαγές που γίνονται στην Πατρίδα μας και για την οικονομία και για το περιβάλλον. Πρώτον, στρατηγική «κυκλικής» οικονομίας. Θα περιμένουμε, λοιπόν, από τον Υπουργό, σε οποιαδήποτε χρονική στιγμή της συζήτησης, να μας πει τι έχετε κάνει για τη στρατηγική της «κυκλικής» οικονομίας.

Η Ελλάδα ήταν μία από τις δέκα πρώτες χώρες, που με απόφαση του Κυβερνητικού Συμβουλίου Οικονομικής Πολιτικής, με δυο αποφάσεις το 2018 και το 2019, ενέκρινε τη στρατηγική «κυκλικής» οικονομίας, επί ΣΥΡΙΖΑ. Και αυτή η στρατηγική «κυκλικής» οικονομίας έγινε αποδεκτή από την Κομισιόν και ο Γενικός Διευθυντής Περιβάλλοντος της Ευρωπαϊκής Επιτροπής ήρθε στην Ελλάδα στο 1ο Φόρουμ «Κυκλικής» Οικονομίας. Δεύτερο Φόρουμ δεν κάνατε ακόμη, αλλά ούτε και προγραμματίζετε να κάνετε.

Σε εκείνο, λοιπόν, το Φόρουμ ήταν όλοι οι φορείς της αγοράς και η Βιομηχανία Χημικών και ο Σύνδεσμος Βιομηχάνων και η Βιομηχανία Πλαστικού και η Κεντρική Ένωση Δήμων, ταυτόχρονα, και όλες οι ΜΚΟ και συμφωνήσαμε σε μία στρατηγική ομόθυμα. Όχι μόνο ομόφωνα, ομόθυμα. Αυτή η στρατηγική, όμως, μαζί με όλα τα πιλοτικά έργα τα οποία επιδείξαμε για τα μοντέλα της «κυκλικής» οικονομίας έχει «παγώσει» και το μόνο για το οποίο μπορείτε να υπερηφανευτείτε είναι ότι έχετε κάνει ορισμένες αναθέσεις σε συμβούλους για να σας βοηθάνε. Το μόνο που βλέπουμε στη Διαύγεια είναι αρκετές αναθέσεις από τον Υπουργό και από τον Γενικό Γραμματέα, απευθείας, σε συμβούλους. Ακόμη και γι’ αυτή την Οδηγία που ήταν έτοιμη και δεν την προχωρήσατε καθόλου, κάνατε ανάθεση μερικών δεκάδων χιλιάδων ευρώ.

Ας δούμε κάποια πράγματα πιο συγκεκριμένα. Έχει προχωρήσει η Κυβέρνηση στην αλλαγή παραγωγικού μοντέλου, έτσι ώστε να έχουμε μία παραγωγική βάση που να μπορεί να ανταποκριθεί στη μεταρρύθμιση αυτή; Όχι. Εδώ είναι τα δύσκολα. Έχετε δυνατότητα να κάνετε μία τέτοια μεταρρύθμιση; Βλέπουμε ότι η Κυβέρνηση αυτή δεν έχει τη δυνατότητα να προχωρήσει σε καμία μεταρρύθμιση. Είναι και άτολμη αλλά και άβουλη. Δεν έχει τη βούληση να προχωρήσει σε μεταρρυθμίσεις και το μόνο που θέλει να κάνει είναι επικοινωνιακές φιέστες, σαν τη χθεσινή. Κάνατε επικοινωνιακή φιέστα στη ΔΕΗ, σε μία εταιρεία που πουλάει 170% μέσο όρο πάνω από τη χονδρική για να ανακοινώσετε έκπτωση 8% στους ευάλωτους, ενώ πρέπει να ασχοληθούμε με το πως θα δώσουμε πρόσβαση στο ρεύμα, ακόμη και δωρεάν την ελάχιστη ποσότητα στις ευάλωτες κοινωνικές ομάδες, ειδικά σήμερα εν μέσω πανδημίας; Είναι δυνατόν κάποιος που κερδίζει 170% πάνω από τη χονδρική να δίνει έκπτωση 8% στους ευάλωτους και μόνο για τρεις μήνες; Αυτό είναι ντροπή κύριοι της Κυβέρνησης. Μεταρρυθμίσεις ουσιαστικές θέλετε να συζητήσουμε να κάνουμε;

Τι σημαίνει, όμως, πραγματική μεταρρύθμιση; Για ποιον λόγο «πάγωσε» από την Κυβέρνησή σας, εδώ κι ένα χρόνο, η χρηματοδότηση της περιβαλλοντικής βιομηχανίας, ώστε να έχει η Ελλάδα ανακυκλωμένα υλικά και πρώτες ύλες για να μπορέσει να ανταποκριθεί; Για ποιον λόγο δεν προχωράτε το μέτρο που έχουμε βάλει εμείς στη στρατηγική «κυκλικής» οικονομίας για τη μείωση του ΦΠΑ στα προϊόντα που προέρχονται από ανακύκλωση; Πάμε να κάνουμε μια μεταρρύθμιση πραγματική. Δεν έχετε κάνει τίποτα για το σχέδιο πρόληψης. Μιλάμε για «κυκλική» οικονομία και φτάσατε στο σημείο να εγκρίνετε πρώτα τον Εθνικό Σχεδιασμό Απορριμμάτων που έχει καύση, ενώ έχετε δώσει παράταση στην εκπόνηση του Σχεδίου Πρόληψης; Μα, πως θα δείξετε, ότι είστε μαζί με την ανακύκλωση και την πρόληψη, όταν το Εθνικό Σχέδιο Πρόληψης δεν έχει τελειώσει, αλλά τελείωσε ο Εθνικός Σχεδιασμός, τον οποίο πήγατε στο Υπουργικό Συμβούλιο, παρακάμπτοντας τη Βουλή; Για ποιον λόγο; Μα, για να κρύψετε ότι πάτε για καύση. Αυτό δεν είχε γίνει το 2015, δύο φορές είχαμε έρθει στη Βουλή να συζητήσουμε για το Εθνικό Σχέδιο.

Έχω βρει την ανάρτηση της παράτασης του μελετητή. Δεν έχετε, λοιπόν, σχέδιο πρόληψης και μιλάτε για μεταρρυθμίσεις; Μιλάτε για «κυκλική» οικονομία; Εγώ θέλω να αναμετρηθούμε στο πεδίο των μεταρρυθμίσεων. Όμως, ούτε γνώση έχετε, ούτε βούληση για τις μεταρρυθμίσεις. Είστε άβουλοι απέναντι στην υποχρέωση μεταρρύθμισης της χώρας και στο παραγωγικό επίπεδο και στο επίπεδο της διοίκησης. Γιατί το Επιτελικό Κράτος το έχετε μόνο για να κάνετε «ρουσφέτια» και να πενταπλασιάζετε την αμοιβή του Γενικού Διευθυντή, του Διευθύνοντος Συμβούλου και του Προέδρου της Δ.Ε.Η. Αυτή είναι η Κυβέρνηση της Ν.Δ..

Θέλετε, λοιπόν, να τακτοποιήσετε μερικούς ιδιώτες, γιατί αυτό κάνετε ΣΔΙΤ και καύση, αλλά που είναι το σχέδιο πρόληψης;

Σε ότι αφορά στα βιοπλαστικά και τα λιπασματοποιήσιμα υλικά. Δεν τα έχετε, ακόμη, καθορίσει και δεν τα ξεκαθαρίζετε ούτε μέσα σε αυτό το νομοσχέδιο. Και αυτό στην παραπομπή είναι. Άλλο νομοθετήσατε στον ν. 4685 και άλλο γράφει το νομοσχέδιο σχετικά με τα βιοαποδομήσιμα. Θα σας ρωτήσουμε πολλά περισσότερα μετά τους φορείς. Αρά, η πρώτη μεταρρύθμιση που πάει στην άκρη είναι η «κυκλική» οικονομία.

Η δεύτερη μεταρρύθμιση, κύριε Πρόεδρε, έχει να κάνει με τη διαχείριση απορριμμάτων. Εδώ πάτε από το κακό στο χειρότερο. Η Κυβέρνηση του ΣΥΡΙΖΑ κατόρθωσε μέσα σε τέσσερα μνημονιακά χρόνια να κάνει εθνικό σχεδιασμό με διαβούλευση, εθνικό σχέδιο πρόληψης μαζί με τον σχεδιασμό απορριμμάτων, περιφερειακά σχέδια σε όλη την Ελλάδα, να αλλάξει όλο το ΕΣΠΑ και να εντάξει τα έργα που τώρα υπερηφανεύονται κάποιοι δικοί σας ότι τα κάνετε εσείς. Όλα τα έργα που γίνονται με δημόσια χρηματοδότηση και όχι με ΣΔΙΤ, είναι έργα του ΣΥΡΙΖΑ και μην τολμήσετε να πάτε να τα εγκαινιάσετε μόνοι σας, τάχα ότι είναι της δική σας λογικής. Δεν είναι της δικής σας λογικής.

Η Κυβέρνηση του ΣΥΡΙΖΑ προχώρησε σε έναν νόμο για την ανακύκλωση, τον 4496, που έβαλε ένα βασικό κριτήριο που μας αφορά σήμερα, τον οικολογικό σχεδιασμό προϊόντων. Είπε πολύ απλά, ότι τα προϊόντα που δεν έχουν οικολογικό σχεδιασμό θα έχουν διαφορετικά τέλη. Το ξέρετε ότι φτάσατε σε σημείο να εγκρίνετε επιχειρησιακό σχέδιο συστήματος ανακύκλωσης, χωρίς να περιέχει διαβάθμιση τιμολογίου, με βάση τον οικολογικό σχεδιασμό; Δηλαδή, για τα πλαστικά μπουκάλια που έχουν τρία είδη πλαστικού, ή για οποιαδήποτε άλλη συσκευασία, δεν έχετε διαφορετικά τέλη, ενώ η νομοθεσία το λέει από το 2017. Νομοθεσία έτοιμη του ΣΥΡΙΖΑ δεν έχετε την δυνατότητα να εφαρμόσετε. Αυτό είναι το μεταρρυθμιστικό σας επίπεδο. Δεν υπάρχει οικολογικός σχεδιασμός και διαβάθμιση κινήτρων γι’ αυτόν.

Ο ΣΥΡΙΖΑ είχε ψηφίσει τον ν. 4555, την εφαρμογή της εκτροπής βιοαποδομήσιμων οργανικών άμεσα. Εσείς το πήγατε το 2022, τέσσερα χρόνια μετά.

Σε ότι αφορά στην τιμολογιακή πολιτική, υπάρχει δική μου υπουργική απόφαση δική μου και του κ. Χαρίτση που επιβάλλει στους Δήμους και να φτιάξουν τιμολόγιο, βάσει την πυραμίδα απορριμμάτων, αλλά και να εφαρμόσουν το «Πληρώνω όσο Πετάω». Δηλαδή, ο Δήμος που κάνει περισσότερη ανακύκλωση θα πληρώνει λιγότερα από 1η Ιανουαρίου του 2020. Δεν εφαρμόζεται, γιατί κανένας Δήμος δεν πληρώνει διαφορετικό τιμολόγιο στους ΦΟΔΣΑ. Που είναι, λοιπόν, η μεγάλη μεταρρυθμιστική σας πνοή; Ούτε τα νομοθετημένα, προετοιμασμένα και μελετημένα εργαλεία που είχε κάνει ο ΣΥΡΙΖΑ δεν τολμάτε να τα εφαρμόσετε, αλλά είσαστε σε μία λογική «βλέποντας και κάνοντας», με αποτέλεσμα η χώρα να πηγαίνει πίσω, να καθυστερεί.

Και το σημερινό νομοσχέδιο που έχετε φέρει, μία Οδηγία που εμείς διαπραγματευτήκαμε μιλώντας με τη βιομηχανία και με τις ΜΚΟ, έχετε κατορθώσει να την έχετε φέρει και να είναι «άδεια», καθώς υπάρχουν πράγματα που δεν διευκρινισμένα. Θα τα πούμε όταν πάμε στην κατ’ άρθρον συζήτηση.

Όμως, επί της ουσίας, των βασικών μεταρρυθμίσεων, οφείλω να πω ότι το μόνο που καταφέρατε στα απορρίμματα είναι να έρχεται Υπουργός του δικού σας Υπουργείου, ο κ. Οικονόμου, και να παραδέχεται στον Κοινοβουλευτικό Έλεγχο ότι δεν γνωρίζει το Υπουργείο σας τις πρωτοβουλίες ανακύκλωσης του Υπουργείου Εσωτερικών. Είναι στα Πρακτικά, μην τολμήσετε να το αρνηθείτε. Έχετε, λοιπόν, αντιθέσεις μεταξύ των Υπουργείων, να υλοποιεί αλλά το ένα Υπουργείο και άλλο το άλλο και προσπαθείτε να περάσετε παντού μόνο τα ΣΔΙΤ και την καύση με σπατάλη πόρων. Το μόνο που διαπιστώνουμε είναι ότι ένα σοβαρό «εργαλείο» της ευρωπαϊκής πολιτικής, το οποίο διαπραγματευτήκαμε για να είναι προς όφελος του περιβάλλοντος και της χώρας, έχετε καταφέρει να το φέρετε ελλιπέστατο, απροετοίμαστο, να δημιουργήσετε σοβαρά προβλήματα και στην αγορά και στην κατανάλωση και ταυτόχρονα στην παραγωγή και σαφέστατα να μην βοηθήσετε το περιβάλλον. Σε αυτή την προοπτική θέλετε να συναινέσουμε; Δηλαδή, να σας πούμε, «μπράβο, μία οδηγία που διαπραγματευτήκαμε εμείς στην Ευρώπη, που έφτασε μέχρι ένα σημείο τη φέρνετε ελλιπή για έγκριση εδώ στην Ελλάδα;»

Και μην τολμήσετε να πείτε -και ενημερώστε τον Υπουργό γιατί έφυγε- ότι δεν είπε ποτέ ο ίδιος ότι θα απαγορευτούν τα πλαστικά τον Ιούνιο του 2020. Έχουμε ένα δελτίο τύπου του Υπουργείου και τα δικά του tweets. Θα τα καταθέσω στην Ολομέλεια, αν δεν πει ότι, «ναι, κάναμε λάθος, ψευδώς είπαμε στον ελληνικό λαό ότι θα απαγορευτούν τα πλαστικά μιας χρήσης τον Ιούνιο του 2020. Ερχόμαστε τώρα, αφού μας το είπε ο ΣΥΡΙΖΑ πολλές φορές και καταλάβαμε το λάθος μας και νομοθετούμε ότι το ΄21, όπως λέει η Ευρώπη, θα εφαρμόσουμε αυτή τη μεταρρύθμιση».

Ελπίζουμε μέχρι τότε, είτε να έχετε «πέσει», είτε να έχετε βάλει μυαλό και να έχετε διορθώσει αυτόν τον νόμο, διότι δεν έχει αυτά που χρειάζεται η ελληνική παραγωγή μέσα. Αυτό είναι το πρόβλημα. Εμάς μας ενδιαφέρει και η ελληνική βιομηχανία και το ελληνικό περιβάλλον. Και πρέπει να συμμορφωθείτε σε αυτή τη σωστή κατεύθυνση.

Τα περισσότερα θα τα πούμε επί των άρθρων. Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Προεδρεύων των Επιτροπών):** Τον λόγο έχει η κυρία Πέρκα.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε. Συνεχίζοντας από εκεί που σταμάτησε ο κύριος Φάμελλος, εγώ θέλω να πω ότι και ο Εισηγητής της Νέας Δημοκρατίας, αλλά και ο κύριος Υπουργός, καμάρωσαν ότι στην Ελλάδα έρχονται νωρίτερα απ’ όσο χρειάζεται. Έχουμε την τραγική εμπειρία, γιατί είμαι Βουλευτής Φλώρινας. Είδαμε την εξαγγελία για την απολιγνιτοποίηση και βλέπω την περιοχή μου να ερημώνει, οι θέσεις εργασίας να χάνονται και τίποτα ουσιαστικό να μην έχει συμβεί, αλλά να έχει μείνει η εξαγγελία του Πρωθυπουργού.

Αυτό φοβόμαστε. Θα ήθελα να απαντήσω και εγώ, στον κύριο Υπουργό. Δεν είναι μικροπολιτικοί οι λόγοι που εκφράζουμε επιφύλαξη σε κάποια που φαίνονται περιβαλλοντολογικά ή καλά νομοσχέδια. Δεν έχουμε εμπιστοσύνη, γιατί έχουμε δει πώς λειτουργεί η Κυβέρνηση. Έχουμε δει τον αντιπεριβαλλοντικό νόμο, έχουμε όμως και την εμπειρία της εφαρμοσμένης πολιτικής.

Ακούστε. Για να πετύχει μία μεταρρύθμιση δεν είναι πολύ απλό πράγμα. Απαιτεί να προσέξουμε και τον χρόνο και τον χρόνο εφαρμογής και τη διαβούλευση με όλους τους εμπλεκόμενους και, βεβαίως, πάντα με καθαρό θεσμικό πλαίσιο. Οτιδήποτε άλλο «καίει» τη μεταρρύθμιση. Έχουμε πολλά τέτοια παραδείγματα. Ένα πρόσφατο -επειδή μιλώ και με την προηγούμενη μου ιδιότητα ως συγκοινωνιολόγου- είναι «ο μεγάλος περίπατος». Οποιαδήποτε προσπάθεια για εφαρμογή ήπιας μετακίνησης στο κέντρο της Αθήνας έχει «καεί» από το κακό παράδειγμα.

Βλέπουμε, λοιπόν, ότι σε αυτή την Κυβέρνηση υπάρχει αδυναμία εφαρμογής, γιατί δεν υπάρχει μεταρρυθμιστική πρωτοβουλία που να μπορεί να πει κανείς ότι θα πετύχει. Άλλο ένα πρόσφατο παράδειγμα είναι η παράταση για την τακτοποίηση των αυθαιρέτων. Δεν υπολογίζετε χρόνο. Είναι όλα επικοινωνιακά και εμάς μας στεναχωρεί πιο πολύ το ότι κάποιες προσπάθειες «καίγονται». Η θετική, λοιπόν, ενσωμάτωση μιας οδηγίας κινδυνεύει να «κάψει» όλο το εγχείρημα λόγω προχειρότητας.

Μην λέμε ότι δεν έχει σημασία το γεγονός ότι δεν έχουν βγει οι κατευθυντήριες γραμμές στις Ευρωπαϊκές Επιτροπές, ώστε να ξέρουν και οι καταναλωτές, αλλά κυρίως η αγορά, η βιομηχανία, ποια προϊόντα εμπίπτουν και ποια δεν εμπίπτουν.

Έχουμε και το Επιτελικό Κράτος της Ν.Δ. και σε κάθε νομοσχέδιο προβλέπεται κυα. Οι κυα που έχουν ψηφιστεί σε προηγούμενα νομοσχέδια ακόμη τις περιμένουμε. Δεν έχει βγει καμία. Και οι νόμοι που ψηφίζετε, δεν μπορούν να εφαρμοστούν. Ούτε δίνετε χρόνο στην αγορά. Με το να ψηφίζετε ένα νομοσχέδιο σήμερα για να εφαρμοστεί τον Γενάρη του 2022, όταν δεν έχετε διαβουλευτεί μαζί με τους εμπλεκόμενους που θα κληθούν να εφαρμόσουν την Οδηγία και θα έχουν και τις αντίστοιχες επιπτώσεις, δεν έχει νόημα. Από ό,τι ξέρουμε μία διαβούλευση διαδικτυακή έχει γίνει που είναι και υποχρέωσή σας. Αν μπορούσατε θα την είχατε καταργήσει και αυτή.

Θέλω να ρωτήσω τον κ. Υπουργό, πώς γίνεται να βλάπτει και το περιβάλλον και τη βιομηχανία; Το επεσήμανε ο κ. Φάμελλος στην ομιλία του. Όμως, εγώ θα πω και κάτι άλλο. Αφού δεν γίνεται να βλάψει και τα δύο μαζί, τι επιλέγει να βλάψει; Κάτι από τα δύο. Άρα, επιλέγει να βλάψει. Αν δεν υπάρχουν σαφείς κατευθύνσεις στη βιομηχανία και στην αγορά, προφανώς, θα υπάρχουν δύσκολα πράγματα. Τώρα να μην αναφερθώ στα στοιχεία.

Όταν πας να κάνεις μία τομή, μία μεταρρύθμιση, κάτι καινούργιο, προφανώς, έχεις πάντα στοιχεία και βασίζεσαι σε έναν σοβαρό απολογισμό για το τι έχει συμβεί σε μία ανάλογη προσπάθεια πριν. Εδώ δεν υπάρχουν στοιχεία καν για τη λεπτή πλαστική σακούλα του 2019. Γίνονται καμπάνιες για όλα τα πλαστικά, μπερδεύονται και οι καταναλωτές. Υπάρχουν και προϊόντα, όπως είναι τα χάρτινα ποτήρια, που, όμως, έχουν επίστρωση πλαστικού, τα οποία μπορεί να είναι μέσα στην οδηγία, αλλά σήμερα υπάρχει χάος. Αυτά όλα δεν συνάδουν με μία σοβαρή Κυβέρνηση και μία προσπάθεια μεταρρύθμισης.

Για τη στρατηγική «κυκλική» εξίσωση μίλησε ο κ. Φάμελλος. Είμαστε, βεβαίως, μέσα στις δέκα ευρωπαϊκές χώρες.

Θα κλείσω λέγοντας κάποια θετικά, γιατί, προφανώς, η ενσωμάτωση της οδηγίας έχει και πολλά θετικά στοιχεία, όπως είναι η υψηλότερη στοχοθεσία για την περιεκτικότητα σε ανακυκλωμένο πλαστικό των φιαλών για το 2030, η δημιουργία ενός χωριστού ΣΕΔ για την εγγυοδοσία φιαλών, την καθιέρωση σήμανσης κ.λπ.. Ακόμη, όμως, και γι’ αυτά τα θετικά, ευλόγως, προκύπτει το ερώτημα.

Πώς θα βρει η Ελληνική Βιομηχανία Πλαστικού το ανακυκλωμένο υλικό που χρειάζεται για τα προϊόντα της, όταν υποβαθμίζεται η διαλογή στην πηγή, με το να προτεραιοποιείται η καύση, δηλαδή δεν δίνετε κίνητρα γι’ αυτά, και όταν δεν εφαρμόζεται η «πυραμιδική» τιμολογιακή πολιτική από τους ΦΟΔΣΑ προς τους Δήμους.

Βεβαίως, θυμόμαστε και να αναφερθεί και αυτό, ότι υπάρχουν επενδύσεις μέσω του Ταμείου Ανάκαμψής -θα επικαλεστεί η Κυβέρνηση- όταν μία πρόσκληση του ΕΠΑνΕΚ των 40 εκατομμυρίων για περιβαλλοντικές υποδομές που ήταν έτοιμη τον Ιούλιο του 2019 πήρε ένα χρόνο για να «βγει στον αέρα». Τελικά, είπαμε: Είστε πολύ γρήγοροι στις εξαγγελίες, αλλά πάρα πολύ αργοί και καταστροφικοί, πολλές φορές, στην υλοποίηση αυτών που εξαγγέλλετε.

Ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Προεδρεύων των Επιτροπών):**Τον λόγο έχει ο κ. Κωνσταντόπουλος.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Κύριε Πρόεδρε, να ευχηθώ κατ’ αρχάς σε όλους τους συναδέλφους μία γόνιμη εποικοδομητική Κοινοβουλευτική Περίοδο.

Κυρίες και κύριοι συνάδελφοι, κύριοι Υπουργοί με το παρόν νομοσχέδιο που ενσωματώνεται σήμερα στην ελληνική έννομη τάξη με την Ευρωπαϊκή Οδηγία 2019/904, μία Οδηγία με σημαντικές περιβαλλοντικές προεκτάσεις που αναμένεται να αλλάξει την καθημερινότητά μας, θα αλλάξει τη ζωή μας σε ότι αφορά τα πλαστικά μιας χρήσης.

Σύμφωνα με τις ευρωπαϊκές και εθνικές μελέτες το 80% - 85% των θαλασσίων λυμάτων αποτελούν πλαστικά. Το 50% του συνόλου των πλαστικών αντιστοιχεί σε πλαστικά αντικείμενα μιας χρήσης και το 27% αντιστοιχεί σε είδη αλιείας. Οι αριθμοί, λοιπόν, είναι σαφείς και δείχνουν, ουσιαστικά, τι πρέπει να γίνει, όπως φυσικά και οι κίνδυνοι που δημιουργούνται για τα θαλάσσια οικοσυστήματα, τη βιοποικιλότητα, την ανθρώπινη υγεία, καθώς, επίσης και τις συνθήκες που θα αντιμετωπίσουν οι επόμενες γενιές.

Με τα δεδομένα αυτά, λοιπόν, αγαπητοί συνάδελφοι και μετά από διαβούλευση στα ευρωπαϊκά όργανα, που ξεκίνησε, ήδη, από το 2018, η Ευρωπαϊκή Ένωση αποφάσισε να λάβει δραστικά μέτρα και γενναίες αποφάσεις για τη μείωση των αποβλήτων. Πρώτος και βασικός στόχος που τίθεται μέσα στο πλαίσιο της Οδηγίας είναι η σταδιακή μείωση της κατανάλωσης πλαστικών μιας χρήσης. Για τον λόγο αυτό τα κράτη μέλη αναλαμβάνουν συγκεκριμένες δεσμεύσεις και αυτό φυσικά αφορά τη σταδιακή μείωση της κατανάλωσης των προϊόντων αυτών κατά 60% έως και το 2026.

Οι στόχοι είναι άμεσοι και φιλόδοξοι και για να καταφέρει η χώρα μας να ανταποκριθεί σε αυτούς, δεν αρκεί η θεσμοθέτηση του σημερινού πλαισίου. Χρειάζεται, επιπλέον, η διαμόρφωση συγκεκριμένων πολιτικών που θα προωθούν την «κυκλική» οικονομία, την ανακύκλωση, την αλλαγή νοοτροπίας στην ελληνική κοινωνία. Δηλαδή τι; Να γίνει «κτήμα» όλων μας.

Προβλέπεται, επίσης, η επιβολή ειδικού τέλους για τα πλαστικά μιας χρήσης από το 2022. Συναφής είναι, κύριε Υπουργέ και η παροχή κινήτρων στους καταναλωτές και για τη συμμετοχή τους στην ανακύκλωση, καθώς, επίσης, και στη χρήση προϊόντων που μπορούν να επαναχρησιμοποιηθούν στη συνέχεια. Εδώ πρέπει να υπάρξει, κύριε Υπουργέ, πρόβλεψη για χαμηλότερες τιμές, όταν επιλέγουμε επαναχρησιμοποιούμενα προϊόντα, καθώς και ανταπόδοση του κόστους, όταν επιστρέφονται πλαστικά είδη στο σημείο απ’ όπου τα προμηθεύτηκαν. Είναι ελκυστικές προτάσεις που θα βρουν πολλούς αποδέκτες.

Πολύ σημαντικές είναι οι διατάξεις για την απόσυρση μιας σειράς πλαστικών μιας χρήσης από τον Ιούλιο του 2021, με το Δημόσιο, μάλιστα, να προηγείται κατά έξι μήνες στην εφαρμογή αυτή.

Βέβαια, τίθενται κάποια ερωτήματα και θα ήθελα, κύριε Υπουργέ, την προσοχή σας. Θέλω να μας πείτε, κύριε Υπουργέ, αν το Δημόσιο είναι έτοιμο για την προσαρμογή αυτή που θα ξεκινήσει αρχές του 2021; Το βασικό ερώτημα και ζήτημα που ανακύπτει με την κατάργηση των προϊόντων αυτών, είναι η επίπτωση που θα έχουν οι πολιτικές αυτές στην οικονομία και τις επιχειρήσεις. Είναι ξεκάθαρο, αν νομοθετούμε αλλαγές σε σύντομο χρόνο, πρέπει να δοθεί το αναγκαίο περιθώριο στις επιχειρήσεις να προσαρμοστούν. Μάλιστα, το νέο πλαίσιο στο οποίο θα κληθούν να λειτουργήσουν οι επιχειρήσεις αυτές, θα πρέπει να τεθεί με τις υπουργικές αποφάσεις που θα φέρετε σε εφαρμογή της Οδηγίας. Και εδώ είναι που χρειάζεται η μέγιστη προσοχή με πραγματικό και ουσιαστικό διάλογο, καθώς, επίσης, και η διαβούλευση με τους εμπλεκόμενους φορείς στη βάση της εφαρμογής της Οδηγίας.

Ταυτόχρονα, χρειάζονται μέτρα στήριξης των επιχειρήσεων, ιδίως κατά το διάστημα της προσαρμογής στα νέα δεδομένα και μην ξεχνάμε ότι με την Οδηγία αυτή προβλέπεται η διεύρυνση της ευθύνης των παραγωγών πλαστικών προϊόντων και μάλιστα, με τα άρθρα 8 έως 12 του νομοσχεδίου που αφορούν προβλέψεις κυρώσεων και προστίμων σε βάρος τους. Διατάξεις που κινούνται στην αρχή «ο ρυπαίνων πληρώνει» και είναι σημαντικό αυτό και έτσι πρέπει να είναι. Όμως, θα πρέπει να τους δώσουμε και τη δυνατότητα να εναρμονιστούν στα νέα δεδομένα. Καλούμαστε, λοιπόν, να βρούμε μία ισορροπία μεταξύ της αύξησης της ευθύνης των παραγωγών πλαστικών προϊόντων με το νέο θεσμικό πλαίσιο και τη διασφάλιση της βιωσιμότητας των επιχειρήσεων.

Εν κατακλείδι, το νέο πλαίσιο που διαμορφώνεται για τα πλαστικά μιας χρήσης προϋποθέτει μία βασική αλλαγή. Την αλλαγή νοοτροπίας. Προϋποθέτει την ευαισθητοποίηση της κοινωνίας για τις επιπτώσεις των πλαστικών στο περιβάλλον, αλλά και στην ανεργία, καθώς, επίσης και στον τουρισμό και την οικονομία. Προϋποθέτει την αλλαγή της στρατηγικής των επιχειρήσεων, χωρίς να διακινδυνεύεται το μέλλον τους. Προϋποθέτει την «κυκλική» οικονομία, καθώς και τη στροφή των καταναλωτών σε εναλλακτικά προϊόντα.

Στο άρθρο 14, για τα μέτρα ευαισθητοποίησης των πολιτών υπάρχει ευρύ πεδίο δράσης και εδώ μπαίνουν ερωτήματα. Πρώτον, πώς σκοπεύετε να τα εφαρμόσετε; Ποιος θα σηκώσει το βάρος της ενημέρωσης; Ποιος θα είναι υπεύθυνος για τη διαμόρφωση στρατηγικής; Επίσης, η περιβαλλοντική εκπαίδευση που ξεκινά μέσα από τα σχολεία μας μπορεί να διαδραματίσει πρωτεύοντα ρόλο. Το σχολείο μπορεί να συνεισφέρει τα μέγιστα στην αλλαγή νοοτροπίας.

Βέβαια, δεν μπορούμε να μιλάμε για απόσυρση των πλαστικών μιας χρήσης, χωρίς να έχουμε καταλήξει ποια θα είναι τα προϊόντα αυτά που θα τα αντικαταστήσουν και φυσικά, οι αλλαγές που θα συντελεστούν. Δηλαδή, να έχουν γίνει συνείδηση στους πολίτες. Γι' αυτό, το Κίνημα Αλλαγής, το ΠΑ.ΣΟ.Κ., σας ζητήσαμε να φέρετε άμεσα την αλλαγή αυτή προς κύρωση στη Βουλή για να εξασφαλιστεί, όσο το δυνατόν πιο γρήγορα, ο χρόνος προσαρμογής για όλους.

Κύριε Υπουργέ, είμαστε θετικοί απέναντι στις ρυθμίσεις της Οδηγίας. Όμως, αναμένουμε από το Υπουργείο την εφαρμογή των διατάξεων στα ελληνικά δεδομένα. Επίσης, αναμένουμε τη διαμόρφωση ενός ενιαίου νομοθετικού πλαισίου που θα οδηγήσει ομαλά στον περιορισμένο των πλαστικών μιας χρήσης για το Δημόσιο, για τις επιχειρήσεις, για τους πολίτες.

Ήδη, τα νησιά μας μας έχουν δείξει τον δρόμο. Να θυμίσω ότι η Σίκινος αντικατέστησε από το 2018 τα πλαστικά καλαμάκια με τα βιοδιασπώμενα. Η Δονούσα κατήργησε τα πλαστικά μιας χρήσης από το 2019, ενώ η Αλόννησος αντικατέστησε τις πλαστικές σακούλες. Δηλαδή, έχουν εφαρμόσει και τα τρία νησιά μας, αυτοβούλως, αντίστοιχες πολιτικές που αποδεικνύουν, ότι η προστασία του περιβάλλοντος και των θαλάσσιων οικοσυστημάτων είναι στο χέρι μας.

Εν κατακλείδι, τι χρειάζεται; Χρειάζεται ένα νέο εθνικό νομοθετικό πλαίσιο που θα απαντά σε όλα αυτά. Εδώ, λοιπόν, απαντά το σημερινό νομοσχέδιο. Όλοι μαζί μπορούμε και αυτό που απομένει είναι να το κάνουμε πράξη. Ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Προεδρεύων των Επιτροπών):** Τον λόγο έχει ο κ. Μπούμπας.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ευχαριστώ, κύριε Πρόεδρε. Βέβαια, είναι η προσφιλής τακτική των Υπουργών να μην ακούν τους εκπροσώπους του Κοινοβουλίου απέναντι σε ανησυχίες, στεναχώριες, αφού αφουγκράζονται και «σκιαγραφούν» τα προβλήματα της κοινωνίας και πρέπει να τα μεταφέρουν.

Για το παρόν νομοσχέδιο, σε ότι αφορά στο περιβάλλον η Νέα Δημοκρατία χρησιμοποιεί ένα σλόγκαν. Δεν λέει ψέματα, απλά, καθυστερεί την αλήθεια. Αυτό γίνεται. Δείτε εικόνα σήμερα με όλα τα πλαστικά μπουκάλια, το οποίο, πλαστικό έχει κυριαρχήσει στη ζωή μας μέσα στην Αίθουσα. Είναι σαν να μιλάμε για προστασία της πανίδας και να διαφημίζουμε την κυνηγετική καραμπίνα.

Κυρίες και κύριοι συνάδελφοι, εκεί που έχουμε καταλήξει, η ανεργία θα έρθει με μαθηματική ακρίβεια. Το λέω αυτό, γιατί ο Σύνδεσμος Πλαστικών Βιομηχανιών Ελλάδος ιδρύθηκε το 1958. Έχει ένα τζίρο που αγγίζει τα 3 δις ευρώ περίπου και απασχολεί το 1,8%. Δεν λέω ότι δεν πρέπει να προστατέψουμε το περιβάλλον, συνδράμει τα μάλα. Αν πάμε σε πανευρωπαϊκό επίπεδο, μιλάμε για 90.000 επιχειρήσεις, οι οποίες έχουν έναν «κύκλο» εργασιών 330 δις και συνεισφέρουν στα Ασφαλιστικά Ταμεία 35 δις.

Μελετώντας, όμως, η Ευρώπη, ότι από τις επιβαρύνσεις θα βάλει περισσότερα χρήματα, δηλαδή η ζημιά θα είναι μεγαλύτερη,-είναι ένας ισοσκελισμός-, γι’ αυτό κόπτεται με ευαισθησία για την «πράσινη» κυκλική οικονομία και ανάπτυξη και αλλαγή νοοτροπίας, διότι η μεγάλη ρύπανση είναι από τις «βαριές» βιομηχανίες. Από τη συνθήκη του Κιότο, από το 1995 και μετά, πείτε μου μια βιομηχανία στην Ελλάδα, που πληρώσαμε και πρόστιμα γι’ αυτό, που έχει βάλει φουγάρα. Καμία. Άρα, λοιπόν, είναι επιδερμικά αυτό. Δεν λέω να μην αλλάξει η νοοτροπία. Δεν το ήξεραν ότι θα φτάσουμε ως εδώ;

Εάν δείτε την ιστορία του πλαστικού είναι ένα χημικό δηλητήριο που χρησιμοποιήθηκε ως όπλο στο Α΄ Παγκόσμιο Πόλεμο, είναι οι disfelones και το φωσγένιο. Αυτά είναι δηλητήρια. Ενώ γνώριζαν ότι θα φτάσουμε από το φωσγένιο και τις disfelones εδώ που φτάσαμε, τι έκαναν; Το εμπορικό κέρδος είναι αυτό, το οποίο έχει υπερκεράσει οποιαδήποτε άλλη ευαισθησία γύρω από το περιβάλλον.

Σήμερα, έχουμε, περίπου, 1.035 επιχειρήσεις που σχετίζονται με την επεξεργασία πλαστικών. Μιλάμε για 16.000 εργαζόμενους. Πολύ φοβούμαι ότι με τα βιοδιασπώμενα, αφού ο χρόνος τρέχει και πρέπει να εφαρμοστεί ο νόμος που λέει ο κ. Χατζηδάκης από το 2021, θα απολυθεί κόσμος, γιατί θα μείνουν τρεις, τέσσερις, πέντε, έξι, επτά στον αριθμό βιομηχανικές μονάδες με κάθετη αλλαγή κατασκευής βιοδιασπώμενων υλικών. Και τα βιοδιασπώμενα που κυκλοφορούν τώρα στην αγορά είναι επιδερμικά, η επίστρωσή τους είναι πάλι πλαστικό. Άρα, θα πρέπει να πάμε σε, τελείως, διαφορετική μορφή. Και ερωτώ, θα επιδοτηθούν αυτές οι επιχειρήσεις; Θα έχουν τα εχέγγυα και τα κίνητρα; Θα έχουν φορολογικές απαλλαγές; Πώς θα κινηθούν; Τι θα πούνε στους εργαζόμενους; Επίσης και ρομποτικά θα πρέπει να αλλάξει όλη η κάθετη μονάδα παραγωγής. Έχουμε 16.000 εργαζόμενους και μπορείτε να κάνετε τον πολλαπλασιασμό, γιατί έχουν και οικογένειες τους. Εδώ θα κλείσουν σπίτια, όπως με την απολιγνιτοποίηση. Δεν είναι να μας πιάσει ευαισθησία για το περιβάλλον. Μαζί σας. Το περιβάλλον είναι το σπίτι μας, αλλά και ο άνθρωπος δεν πρέπει να είναι αμελητέα ποσότητα, γιατί εκεί που καταλήξαμε το γνωρίζαμε. Πώς είναι δυνατόν σήμερα να μιλάμε γι’ αυτό το νομοσχέδιο χωρίς να έχει θωρακιστεί η Τοπική Αυτοδιοίκηση;

Άκουσα τον κ. Χατζηδάκη, προηγουμένως, να μας λέει για δημόσιες βρύσες. Βρύσες χωρίς φίλτρο; Ποιος θα βάλει φίλτρα στις βρύσες. Θα πηγαίνει να πίνει χλώριο το παιδί; Τώρα θα μου πει κάποιος παλαιότερος ότι τα παιδιά δεν πάθαιναν τίποτα. Πώς δεν πάθαιναν; Όμως, τώρα το χλώριο είναι περισσότερο, γιατί οι έρευνες για το χλώριο έγιναν μετά το 2009. Δεν ξέρουμε, ακόμη, τις βλαβερές ουσίες του χλωρίου. Αναγκαίο κακό είναι το χλώριο, για να «χτυπήσει» χιλιάδες μικροοργανισμούς βακτήρια. Θα έχω εγώ δημόσια βρύση και θα πηγαίνει το παιδί χωρίς φίλτρο να πίνει νερό από τη βρύση; Ποιος θα επιδοτήσει τους Δήμους με φίλτρα; Ποιος θα αλλάζει τα φίλτρα; Δεν μιλάει κανείς γι’ αυτό. Δεν είναι απλά ότι κάναμε μια ωραία, γραφική, πανοραμική βρύση και τρέχουμε όλοι να πιούμε νερό, για να επιστήσουμε στα παιδάκια αυτή τη νοοτροπία.

Παίρνουν οι Δήμοι λεφτά από την Ευρωπαϊκή Ένωση το 2002 για να πάνε σε έλεγχο ποιότητας νερού, γιατί το μεγαλύτερο πρόβλημα κύριοι με τα πλαστικά από τα 2 δις μπουκάλια που έχουμε τον χρόνο στην Ελλάδα και τα 300.000 ποτήρια για τον καφέ, επιβαρύνεται ο υδροφόρος ορίζοντας. Μπορεί το 87% να είναι πλαστικά και κυρίως το 50% στις ακτογραμμές από πλαστικά μιας χρήσης, αλλά το νερό επιβαρύνεται. Δεν έχει συσταθεί Εθνικός Φορέας Νερού Καλό είναι να έχουμε αύριο στους φορείς, κύριε Πρόεδρε, και ανθρώπους από το Χημείο του Κράτους για να μας πούνε τι γίνεται με το νερό, γιατί με το νερό, με αυτό το δημόσιο αγαθό δεν μπορούμε να παίζουμε.

Άλλη μία παράμετρος. Οι Δήμοι πήραν λεφτά να προχωρήσουν σε εκστρατεία καμπάνιας - ενημέρωσης για τις χωματερές και την ανακύκλωση και άλλαξαν κωδικούς τα χρήματα και πήγαιναν αλλού. Για να λέμε αλήθειες εδώ και για να ακουστούν. Άρα, λοιπόν, μην φορτώνουμε στον κόσμο ότι δεν έχει τη νοοτροπία της ανακύκλωσης. Στην Ελλάδα πληρώνουμε 100 εκατομμύρια ως πρόστιμα τον χρόνο μέχρι και 30.000 ευρώ την ημέρα για τις ανεξέλεγκτες χωματερές. Σύμφωνα με την Οδηγία της Κομισιόν είναι Χώρος Υγειονομικής Ταφής Απορριμμάτων, ενώ θα έπρεπε να είναι ΧΥΤΥ υπολειμμάτων. Εδώ δεν γίνεται διαλογή στο κύτταρο. Πώς εμείς να ελπίζουμε ότι θα αλλάξει η νοοτροπία του κόσμου, σε ό,τι αφορά τη χρήση του πλαστικού μιας χρήσης;

Θα πάμε, λοιπόν, σταδιακά σε πλαστικά που θα έχουν πολλαπλές χρήσεις. Ποιες βιομηχανίες, όμως, θα μπορούν να χρησιμοποιήσουν αυτά τα υλικά, τα οποία έχουν σχέση με ανθρώπινο DNA;

Η θυμιδίνη δεν είναι τίποτα άλλο από αυτό που έχουν βρει για τα βιοδιασπώμενα, για να μπορούν μέσα σε 90 ημέρες να γίνεται η αποσύνθεση. Λέμε για τα πλαστικά, αλλά τι γίνεται με τα άλλα υλικά; Μία σακούλα μπορεί να θέλει τετρακόσια χρόνια, μία γόπα να θέλει πέντε χρόνια, ένα πλαστικό ποτήρι να θέλει πέντε χρόνια, αλλά δείτε τα γυάλινα μπουκάλια. Χρειάζονται δέκα αιώνες για να διασπαστούν, αν χρησιμοποιήσουμε γυάλινο μπουκάλι.

Τίποτα δεν είναι τυχαίο. Οτιδήποτε ξένο στον πλανήτη έχει επιβάρυνση. Έπρεπε να περάσει αυτός ο δύσκολος κορονοϊκός χειμώνας και να δούμε και άλλες παραμέτρους, διότι τα πλαστικά σχετίζονται με την ιατρική. Ξέρετε ένα τεράστιο πρόβλημα είναι και τα πλαστικά -και υπάρχουν βέβαια και οι άλλοι νίκελ κάδοι- αλλά είναι και τα χειρουργικά απόβλητα. Πέραν τούτο, όμως, έπρεπε να περάσει αυτός ο χειμώνας, να μπορέσουν να δουλέψουν οι άνθρωποι με τα πλαστικά, γιατί θα εξυπηρετήσουν τον κόσμο που θα είναι κλεισμένος στα σπίτια του και μετά να συζητήσουμε σταδιακά σε μεταβατικό στάδιο, ενισχύοντας, όμως, τις συγκεκριμένες βιομηχανίες και βιοτεχνίες που έχουν στηθεί από το 1958 και έχουν μακρά ιστορία, να δούμε τα λάθη και τις «αμαρτίες» του παρελθόντος, αλλά να βοηθήσουμε αυτούς τους ανθρώπους, γιατί επαναλαμβάνω, θα μείνουν πέντε βιομηχανίες.

Και κάτι τελευταίο. Αφού, λοιπόν, τα βιοδιασπώμενα είναι με άμυλο, είναι με σιτάρι, είναι με ζαχαροκάλαμο - η Βραζιλία το κάνει - είναι με τον αραβόσιτο, γιατί δεν ξεκινούν ημερίδες εκστρατείας αγροτών να πάμε σε καλλιέργειες πιο συστηματικές, προκειμένου αυτοί οι άνθρωποι μέσα από τον πρωτογενή τομέα να δώσουν την πρώτη ύλη για να έχουμε πιάτα από σιτηρά, να έχουμε πιάτα και ποτήρια από καλαμπόκι που είναι και βιοδιασπώμενα;

Ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Προεδρεύων των Επιτροπών)**: Τον λόγο έχει η κυρία Καφαντάρη και ολοκληρώνονται οι τοποθετήσεις.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ**: Ευχαριστώ, κύριε Πρόεδρε. Μία απάντηση στον συνάδελφο πριν. Κύριε συνάδελφε, είπατε πριν στην τοποθέτησή σας, ότι δεν υπάρχει για το νερό Εθνικός Φορέας που να εξετάζει όλα αυτά. Εγώ θέλω να υπενθυμίσω ότι από τις πρώτες ενέργειες του Επιτελικού Κράτους του κ. Μητσοτάκη ήταν και η κατάργηση της Ειδικής Γραμματείας Υδάτων και η ένταξή της σε μία Διεύθυνση του Υπουργείου Περιβάλλοντος. Αυτό λέει αρκετά πράγματα.

Έρχομαι τώρα στο σχέδιο νόμου που συζητάμε το οποίο δεν είναι ένα νομοσχέδιο με την έννοια του όρου. Είναι μία ενσωμάτωση Οδηγίας που έτσι κι αλλιώς πρέπει να γίνει. Θα πω, ότι η διαχείριση των απορριμμάτων είναι μία σοβαρή δημόσια υπόθεση που έχει κοινωνική, περιβαλλοντική, οικονομική και αναπτυξιακή διάσταση. Στο πλαίσιο αυτό, βέβαια, είναι και το θέμα του πλαστικού που λίγο - πολύ όλοι συμφωνούμε, ότι, σταδιακά, πρέπει να καταργηθεί. Υπάρχει και η συγκεκριμένη Οδηγία της Ευρωπαϊκής Ένωσης, την οποία ερχόμαστε σήμερα με αυτό που συζητάμε να ψηφίσουμε.

Είπε ο κ. Υπουργός στην τοποθέτησή του -λυπάμαι που δεν είναι εδώ, αλλά το είδαμε και προχθές στην Επιτροπή Δημόσιας Διοίκησης σε ένα πολύ σοβαρό νομοσχέδιο του Υπουργείου Εσωτερικών, όπου ήρθε ο αντίστοιχος Υπουργός Εσωτερικών έβγαλε τον λόγο του και έφυγε και, δυστυχώς, βλέπω το ίδιο να γίνεται και σήμερα εδώ - ότι αυτό το νομοσχέδιο πρέπει να μας ενώνει όλους. Εγώ θα απαντήσω, ότι η μάχη και ο αγώνας για τον περιορισμό έως την κατάργηση του πλαστικού ναι, μάς ενώνει όλους, αλλά αυτό δεν σημαίνει πως με τη συγκεκριμένη Οδηγία, η οποία έρχεται να ενσωματωθεί με το σημερινό σχέδιο νόμου, μπορεί να συμφωνούμε όλοι, όταν πρόκειται για μία επικοινωνιακή και πολύ πρόχειρη νομοθέτηση.

Θα συμφωνήσω με συναδέλφους του ΣΥΡΙΖΑ που μίλησαν πριν, όπως και ο Εισηγητής μας, ότι είναι στη βάση της επικοινωνίας, μήπως φτιάξουμε το «πράσινο» προφίλ, όπως είπε και ο κ. Υπουργός, ότι «είναι ένα «πράσινο» νομοσχέδιο, είμαστε μία «πράσινη» Κυβέρνηση». Το ίδιο είδαμε να γίνεται και με το νομοσχέδιο, που είναι νόμος, πλέον, για την ηλεκτροκίνηση, που εσπευσμένα ήρθε να ψηφιστεί και τελικά τα αποτελέσματα αυτού του νόμου δεν είναι αυτά τα οποία περιμένουμε, αλλά ψηφίστηκε σαν ένα «πράσινο» νομοσχέδιο. Φυσικά, είμαστε υπέρ της ηλεκτροκίνησης, αλλά δεν τοποθετηθήκαμε θετικά στο, εν λόγω, σχέδιο νόμου, όπως και τώρα υπάρχει ένας προβληματισμός για το νομοσχέδιο το οποίο συζητάμε.

Είπα πριν για τη διαχείριση των απορριμμάτων, που είναι σοβαρή δημόσια υπόθεση. Όμως, δυστυχώς, χωρίς διαβούλευση, η Κυβέρνηση μέσα στο καλοκαίρι με απόφαση του Υπουργικού Συμβουλίου άλλαξε τον κεντρικό σχεδιασμό. Αυτό είναι ένα πάρα πολύ σοβαρό ζήτημα. Ανέφερε και ο κ. Φάμελλος πριν, που έτυχε να έχει και την ευθύνη στο Υπουργείο, επί ΣΥΡΙΖΑ, τι διαβούλευση είχε γίνει γι’ αυτό.

Εγώ, όμως, θέλω να υπενθυμίσω τη βασική Οδηγία του 2008, που αφορά στη διαχείριση απορριμμάτων. Πρόληψη, διαλογή στην πηγή, ανακύκλωση, κομποστοποίηση και τελική διάθεση του υπολείμματος με όποιον τρόπο, είτε ταφή, είτε καύση, είτε οτιδήποτε. Αυτό το νομοσχέδιο που συζητάμε, που έπρεπε να εστιάζει κύρια στην πρόληψη, δεν το καταφέρνει.

Πρώτα απ’ όλα, η Ευρωπαϊκή Ένωση δεν έχει βγάλει τις προδιαγραφές για το πλαστικό. Τι σημαίνει -δεν είναι ο κύριος Υπουργός εδώ, αλλά μπορεί και ο κ. Ταγαράς, να μας απαντήσει- εναλλακτικό πλαστικό; Θέλουμε συγκεκριμένα μία απάντηση, μιας και αναφέρεται στο, εν λόγω, σχέδιο νόμου.

Δεν υπάρχουν, λοιπόν, αυτές οι προδιαγραφές. Δεν υπάρχει ο διάλογος και η προετοιμασία με τις επιχειρήσεις του κλάδου. Εδώ μιλάμε για μία άλλη οικονομία, για ένα άλλο μοντέλο ανάπτυξης, που εμείς πιστεύουμε και αγωνιζόμαστε. Η Κυβέρνηση μιλάει με τέτοιου είδους νομοσχέδια, αλλά στην πράξη δεν ξέρω αν πετυχαίνει την αναπτυξιακή διάσταση και αυτής της μεταρρύθμισης. Είναι πάρα πολύ σοβαρό το θέμα της προσαρμογής της βιομηχανίας στα καινούργια δεδομένα, όπως και οι καινούργιες θέσεις εργασίας οι οποίες μπορούν να δημιουργηθούν μέσα από αυτή τη διαδικασία της μεταρρύθμισης.

Γι’ αυτό λέμε ότι είναι ένα αποσπασματικό και πρόχειρο νομοσχέδιο, γιατί υπάρχουν εκκρεμότητες. Υπάρχουν εκκρεμότητες σχετικά με τον απολογισμό, ο οποίος πρέπει να υπάρχει για τη λεπτή σακούλα, όπως προβλεπόταν και από τον νόμο του 2017. Μάλιστα, με τον αντιπεριβαλλοντικό του 2020, η Νέα Δημοκρατία νομοθέτησε ενιαίο τέλος για όλες τις πλαστικές σακούλες, χωρίς να έχει δημοσιοποιήσει τα πλήρη στοιχεία της μείωσης κατανάλωσης λεπτής πλαστικής σακούλας από το περιβαλλοντικό τέλος, που είχαμε νομοθετήσει. Επίσης, δεν έλαβε υπόψιν της προτάσεις για διαφοροποίηση τελών για τις σακούλες, ανάλογα με τα χαρακτηριστικά, με αποτέλεσμα όλες οι πλαστικές σακούλες να έχουν το ίδιο τέλος ανεξάρτητα.

Ακόμη και το κομμάτι της πρόληψης παραγωγής πλαστικού είναι ένα σημαντικό κομμάτι σε αυτή την προσπάθεια. Το θέμα δεν είναι πώς θα διαχειριστούμε καλύτερα τα απορρίμματα, αλλά πώς θα μειώσουμε τα απορρίμματα. Αυτό, μάλιστα, αποτελεί και σύσταση του περιβαλλοντικού προγράμματος των Ηνωμένων Εθνών, σύμφωνα με τη Σύμβαση της Βαρκελώνης που έχει να κάνει και με τη θαλάσσια περιοχή. Έπρεπε να είναι ένα κομμάτι του νομοσχεδίου.

Το δεύτερο, πολύ σημαντικό που έχει να κάνει με αυτά που ανέφερα πριν τα αναπτυξιακά, είναι το κομμάτι της «κυκλικής» οικονομίας. Όταν υπάρχει εθνικός σχεδιασμός, πώς υλοποιείται αυτό; Ποια συγκεκριμένα βήματα γίνονται σε αυτή την κατεύθυνση; Κακά τα ψέματα, η «κυκλική» οικονομία, λίγο πολύ, είναι το μέλλον. Είναι ανάγκη, όχι μόνο λόγω των συνθηκών και των διεθνών δεσμεύσεων του ΟΗΕ. Είναι ανάγκη για τον πλανήτη και την ύπαρξη όλων μας. Στην «κυκλική» οικονομία, πώς γίνονται τα βήματα, πως προσαρμόζεται η οικονομία, οι επιχειρήσεις και η βιομηχανία στην κατεύθυνση αυτή;

Κλείνοντας, λέω πάλι, ότι πρόκειται για ένα επικοινωνιακό και πρόχειρο σχέδιο νόμου. Πιο συγκεκριμένα, θα τοποθετηθούμε στη συζήτηση, επί των άρθρων. Όμως, εξυπηρετεί περισσότερο την επικοινωνία αποκατάστασης του προφίλ της «πράσινης» Κυβέρνησης, παρά την ουσία. Είναι ένα ευχολόγιο, θα έλεγα.

**ΒΑΣΙΛΕΙΟΣ ΓΙΟΓΙΑΚΑΣ (Προεδρεύων των Επιτροπών):** Ευχαριστούμε την κυρία Καφαντάρη.

Εδώ ολοκληρώθηκε η διαδικασία. Αύριο στις 14:00΄ θα έχουμε την ακρόαση φορέων. Σας ευχαριστώ πολύ. Καλό σας βράδυ.

Στο σημείο αυτό γίνεται η γ΄ ανάγνωση του καταλόγου των μελών των Επιτροπών.

Από τη Διαρκή Επιτροπή Παραγωγής και Εμπορίου, παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Γκίκας Στέφανος, Καιρίδης Δημήτριος, Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Οικονόμου Ιωάννης, Παπαδόπουλος Μιχαήλ, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Πέρκα Θεοπίστη (Πέτη), Σαντορινιός Νεκτάριος, Σαρακιώτης Ιωάννης, Τελιγιορίδου Ολυμπία, Σκουρλέτης Παναγιώτης, Φάμελλος Σωκράτης, Αρβανιτίδης Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Συντυχάκης Εμμανουήλ, Μανωλάκου Διαμάντω, Κατσώτης Χρήστος, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Λογιάδης Γεώργιος.

Από την Ειδική Μόνιμη Επιτροπή Προστασίας Περιβάλλοντος, παρόντες ήταν οι Βουλευτές κ.κ. Ακτύπης Διονύσιος, Αμυράς Γεώργιος, Αυγερινοπούλου Διονυσία – Θεοδώρα, Καλογιάννης Σταύρος, Κοτρωνιάς Γεώργιος, Κωτσός Γεώργιος, Λιούτας Αθανάσιος, Μελάς Ιωάννης, Παπαδημητρίου Χαράλαμπος, Πνευματικός Σπυρίδων, Ρουσόπουλος Θεόδωρος, Τζηκαλάγιας Ζήσης, Χατζηδάκης Διονύσιος, Χιονίδης Σάββας, Χρυσομάλλης Μιλτιάδης, Βέττα Καλλιόπη, Ζεϊμπέκ Χουσεΐν, Καφαντάρη Χαρούλα (Χαρά), Κόκκαλης Βασίλειος, Μεϊκόπουλος Αλέξανδρος, Χαρίτου Δημήτριος (Τάκης), Κωνσταντόπουλος Δημήτριος, Κομνηνάκα Μαρία, Κανέλλη Λιάνα και Μπούμπας Κωνσταντίνος.

Τέλος και περί ώρα 17:10΄ λύθηκε η συνεδρίαση.

**Ο ΠΡΟΕΔΡΕΥΩΝ ΤΩΝ ΕΠΙΤΡΟΠΩΝ**

**ΒΑΣΙΛΕΙΟΣ ΓΙΟΓΙΑΚΑΣ**